c: application/epub+zip

text:
Emu Nsɛm
© 2014 Watch Tower Bible and Tract Society of Pennsylvania
KRATAFA 6 • NNWOM: 96, 93
Momma Yennya Tema Mma Yɛn Atiefo
KRATAFA 11 • NNWOM: 73, 98
Yehowa wɔ Nhyehyɛe wɔ Biribiara Ho
KRATAFA 21 • NNWOM: 125, 53
Yehowa Ahyehyɛde no Rekɔ N’anim—Wo ne no Rebɔ Anan?
KRATAFA 26 • NNWOM: 45, 27
▪ Sɛn na ‘Ɛsɛ sɛ Yebua Obiara’?
▪ Momma Yennya Tema Mma Yɛn Atiefo
Yɛwɔ asɛnka mu a, ɛtɔ da bi a nkurɔfo bisa yɛn nsɛm a ɛkyere adwene. Adesua asɛm a edi kan no bɛkyerɛ akwan mmiɛnsa a yɛbɛfa so ama mmuae a ɛtɔ asom. (Kol. 4:6) Adesua a ɛto so mmienu no bɛma yɛahu sɛnea ɛsɛ sɛ yɛde asɛm a Yesu kae wɔ Mateo 7:12 no yɛ adwuma wɔ asɛnka mu.
▪ Yehowa wɔ Nhyehyɛe wɔ Biribiara Ho
▪ Yehowa Ahyehyɛde no Rekɔ N’anim—Wo ne no Rebɔ Anan?
Yehowa wɔ nhyehyɛe pa ma n’asomfo. Adesua nsɛm mmienu yi mu no, wubehu nea Onyankopɔn hwehwɛ fi ne nkurɔfo hɔ. Afei nso hwɛ nea enti a ɛho hia sɛ yɛkɔ so de yɛn ho fam ahyehyɛde a Yehowa de redi dwuma nnɛ no ho.
3 ‘M’aduan Ne sɛ Mɛyɛ Onyankopɔn Apɛde’
ANIM: Anuanom redi adanse wɔ kwan ho baabi a wɔtɔn nam. Wɔka kasa bɛboro 20 wɔ supɔw yi so
48,220
201
32
76
Nnipa Dodow A Wɔbaa Nkaedi No Bi Afe 2013 570
Dɛn na ɛma w’ani gye paa? Ɛyɛ aware anaa abawo anaa adamfofa? Yebetumi aka sɛ, sɛ wo ne wo nnamfo anaa w’adɔfo to nsa didi a, w’ani gye. Nanso Yehowa akoa deɛ, akyinnye biara nni ho sɛ nea ɛma w’ani gye paa ne sɛ wobɛyɛ Onyankopɔn apɛde, na woasua n’Asɛm, na woaka asɛmpa no.
Tete Israel hene Dawid too dwom kamfoo Yehowa sɛ: “Nea mepɛ ne sɛ mɛyɛ w’apɛde, O me Nyankopɔn, na wo mmara wɔ me koma mu.” (Dw. 40:8) Dawid faa ɔhaw ne abɛbrɛsɛ pii mu, nanso nea na ɛda ne koma so ne sɛ ɔbɛyɛ Onyankopɔn apɛde. Ɛnyɛ Dawid nkutoo na na n’ani gye ho sɛ ɔbɛsom nokware Nyankopɔn no.
Ɔsomafo Paulo twee asɛm a ɛwɔ Dwom 40:8 kaa Mesia anaa Kristo no ho asɛm. Ɔkyerɛw sɛ: “Bere a ɔba wiase no, ɔka sɛ: ‘“Afɔre ne ayɛyɛde de woampɛ, na mmom wusiesiee nipadua maa me. Ɔhyew afɔre ne bɔne ho afɔre ansɔ w’ani.” Ɛnna mekae sɛ, “Hwɛ! Maba (wɔakyerɛw me ho asɛm wɔ nhoma mmobɔwee no mu) sɛ merebɛyɛ w’apɛde, O Onyankopɔn.”’”—Heb. 10:5-7.
Bere a Yesu wɔ asase so no, na n’ani gye Yehowa abɔde ho, na sɛ ɔne ne nnamfo hyiam bom didi a, ne ho bae no. (Mat. 6:26-29; Yoh. 2:1, 2; 12:1, 2) Nanso ade a na ɛda ne koma so paa ne sɛ ɔbɛyɛ ne soro Agya no apɛde. Yesu kae sɛ: “M’aduan ne sɛ mɛyɛ nea ɔsomaa me no apɛde na mawie n’adwuma.” (Yoh. 4:34; 6:38) Yesu boaa n’asuafo no ma wohuu nea ɛma anigye ankasa. Enti wɔde anigye ne ahokeka kaa Ahenni ho asɛmpa no kyerɛɛ afoforo.—Luka 10:1, 8, 9, 17.
Yesu ka kyerɛɛ n’akyidifo sɛ: “Monkɔ nkɔyɛ aman nyinaa m’asuafo, mommɔ wɔn asu Agya ne Ɔba ne honhom kronkron din mu, monkyerɛkyerɛ wɔn mma wonni nea mahyɛ mo nyinaa so. Na hwɛ! me ne mo wɔ hɔ nna nyinaa de kosi wiase nhyehyɛe no awiei.” (Mat. 28:19, 20) Eyi kyerɛ sɛ ɛsɛ sɛ yewurawura baabiara kɔka asɛm no kyerɛ nkurɔfo, na yɛsan kɔsra wɔn a wɔn ani gye ho na yɛne wɔn yɛ Bible adesua. Woyɛ adwuma a ɛte saa a, wo koma tɔ wo yam.
Sɛ ebinom antie asɛm a yɛka no mpo a, ɔdɔ nti yɛmpa abaw
Sɛ yɛreka asɛm no a, ebinom betie, afoforo nso rentie. Nanso nea ɛsɛ sɛ yɛkae ne sɛ, sɛ yɛn ani begye wɔ asɛnka mu a egyina yɛn so. Yenim sɛ ɛnyɛ obiara na otie asɛm a yɛka no. Ɛnde, dɛn paa nti na yɛkɔ so ka asɛm no? Asɛm no ne sɛ, sɛ yɛka Ahenni ho asɛmpa no a, ɛkyerɛ sɛ yɛdɔ Onyankopɔn ne yɛn yɔnko nipa. Nokwasɛm ne sɛ nnipa nkwa da asiane mu; yɛn nkwa ne afoforo nkwa nyinaa da asiane mu. (Hes. 3:17-21; 1 Tim. 4:16) Ma yɛnhwɛ nea aboa yɛn nuanom Adansefo bi ma wɔakɔ so ayɛ asɛnka adwuma no wɔ mmeae a ɛhɔ asɛnka yɛ den.
Sɛ wotɔ wo bo ase bisa nkurɔfo nsɛm a, wubetumi anya hokwan adi wɔn adanse. Anɔpa bi, Amalia huu barima bi sɛ ɔte turom baabi rekan atesɛm krataa. Ɔkɔɔ ne nkyɛn kobisaa no sɛ wahu asɛmpa bi wom anaa? Owura no kae sɛ asɛmpa biara nnim. Afei Amalia kae sɛ: “Ɛnde, mewɔ asɛmpa bi ma wo. Ɛfa Onyankopɔn Ahenni ho.” Owura no ani gyee ho ma ɔne no fii ase suaa Bible. Nokwasɛm ne sɛ Amalia nyaa nnipa mmiɛnsa ne wɔn fii ase suaa Bible wɔ turom hɔ.
Yɛnhwɛ Janice nso. Ɔbɔɔ ne tirim sɛ hokwan biara a obenya no, obedi n’adwumamfo adanse. Bere bi awɛmfo baanu a wɔwɔ adwumam hɔ kae sɛ wɔakan asɛm bi wɔ Ɔwɛn-Aban mu ma wɔn ani agye ho. Enti Janice kae sɛ ɔbɛbrɛ wɔn nsɛmma nhoma no bi daa. Owura bi a ɔno nso wɔ adwumam hɔ kae sɛ n’ani gye nsɛm a ɛwɔ Ɔwɛn-Aban ne Nyan! mu no ho. Enti ɔbrɛɛ ɔno nso bi. Odwumayɛni foforo nso kae sɛ n’ani gye nsɛmma nhoma no ho. Ewiee ase no na wanya nnipa 11 a ɔma wɔn nsɛmma nhoma daa. Janice kae sɛ: “Eyi yɛ Yehowa nhyira!”
Ɔmansin sohwɛfo bi kae sɛ, sɛ adawurubɔfo redi obi adanse a, ɛnsɛ sɛ wɔka kyerɛ no kɛkɛ sɛ da foforo wɔbɛsan aba. Mmom wobetumi abisa no sɛ: “W’ani begye ho sɛ mɛba abɛkyerɛ wo sɛnea yesua Bible?” Anaa wobetumi abisa sɛ: “Bere bɛn na metumi asan aba na yɛatoa nkɔmmɔ no so?” Ɔmansin sohwɛfo no bɔɔ amanneɛ sɛ bere a ɔkɔsraa asafo bi no, anuanom de nyansahyɛ no yɛɛ adwuma, na wonyaa nnipa 44 ne wɔn fii Bible adesua ase nnawɔtwe baako pɛ mu.
Sɛ obi kyerɛ asɛm no ho anigye na yɛantwentwɛn yɛn nan ase na yɛsan kɔsra no nna kakra bi akyi a, etumi sow aba pa. Yɛyɛ saa a, ɛkyerɛ sɛ yɛn ani gye ho paa sɛ yɛbɛboa nnipa ma wɔate Bible no ase. Bere bi anuanom bisaa ɔbea bi nea ɛyɛe a ɔne Yehowa Adansefo fii ase suaa Bible. Ɔkae sɛ: “Nea enti a me ne wɔn suaa ade ne sɛ mihui sɛ wodwen me ho.”
Wubetumi abisa fiewura no sɛ: “W’ani begye ho sɛ mɛba abɛkyerɛ wo sɛnea yesua Bible?”
Madaí nso yɛ ɔkwampaefo a ɔne nnipa 15 yɛ Bible adesua, na ɔde nnipa 5 nso ama adawurubɔfo foforo ne wɔn sua ade. Ne Bible asuafo pii afi ase reba asafo nhyiam. Dɛn na ɛboaa Madaí ma onyaa nnipa pii saa ne wɔn suaa ade? Onyaa hokwan kɔɔ Akwampaefo Ɔsom Sukuu. Sukuu no boaa no ma ohui sɛ, sɛ obi kyerɛ asɛm no ho anigye a, ɛsɛ sɛ wokɔ so ara kɔ ne fie kosi sɛ wobɛto no. Enti ofi sukuu no bae ara na ofii ase de saa nyansahyɛ no yɛɛ adwuma. Ɔdansefo foforo nso aboa nnipa pii ma wɔahu nokware no. Dɛn na ɛboaa no? Ɔkae sɛ: “Mahu sɛ, sɛ wumia w’ani yɛ sankɔhwɛ daa a, wubetumi aboa nnipa pii ma wɔabehu Yehowa.”
Sɛ yɛne obi bɔ nkɔmmɔ na yɛsan kɔsra no ntɛm a, ɛkyerɛ sɛ yɛn ani gye ho sɛ ɔbɛte Bible ase
Egye animia na obi atumi ayɛ sankɔhwɛ ne Bible adesua. Nanso sɛ woampa abaw a, wubetwa wo brɛ so aba bere a ɛsɛ mu. Sɛ yɛde nsi ne ahokeka yɛ asɛnka adwuma no a, yebetumi aboa nnipa pii ma wɔabenya “nokware no ho nimdeɛ a edi mũ.” Eyi de wɔn besi nkwa kwan no so. (1 Tim. 2:3, 4) Yɛn nso yebenya akomatɔyam ne anigye a enni kabea.
“Momma mo kasa ho mmra nyam bere nyinaa . . . na moahu sɛnea ɛsɛ sɛ mubua obiara.”—KOL. 4:6.
1, 2. (a) Osuahu bɛn na ɛkyerɛ sɛ, sɛ yɛfa kwan pa so bisa nsɛm a, ebetumi aka nkurɔfo koma? (Hwɛ mfonini a ɛwɔ adesua yi mfiase no.) (b) Adɛn nti na ɛnsɛ sɛ yesuro sɛ yɛne nkurɔfo besusuw nsɛm bi ho?
BERE bi na onuawa bi ne ne kunu resusuw Bible ho. Ná ne kunu nyɛ Yehowa Dansefo, na ɔkae sɛ ogye Baasakoro di. Nanso onuawa no hui sɛ ɛbɛyɛ sɛ ne kunu nte Baasakoro nkyerɛkyerɛ a n’asɔre kyerɛkyerɛ no ase. Enti ɔtoo ne bo ase bisaa no sɛ, “Wugye di sɛ Onyankopɔn, ɔno ara ne Onyankopɔn, na Yesu nso yɛ Onyankopɔn, na honhom kronkron nso yɛ Onyankopɔn, nanso wɔnyɛ Onyankopɔn mmiɛnsa na mmom Onyankopɔn baako?” Ne kunu ho dwiriw no na ɔkae sɛ: “Dabi, minnye nni saa!” Afei, ɔne ne kunu bɔɔ nkɔmmɔ ma ohuu onii ko a Onyankopɔn yɛ ankasa.
2 Saa asɛm yi ma yehu sɛ, sɛ yɛne afoforo rebɔ nkɔmmɔ a, ɛho hia sɛ yetumi fa kwan bi so bisa nsɛm a ɛbɛka wɔn koma. Ɛma yehu biribi foforo nso: Ɛnsɛ sɛ yesuro sɛ yɛne afoforo besusuw nsɛm te sɛ Baasakoro anaa Ɔbonsam gya (anaa hellgya) ho. Afei nso ɛsɛ sɛ yetumi nya akokoduru boa nkurɔfo ma wohu sɛ Ɔbɔadeɛ bi wɔ hɔ. Sɛ yɛde yɛn ho to Yehowa so na yɛde ntetee a ɔde ma yɛn no yɛ adwuma a, yebetumi ama nkurɔfo anya mmuae a ɛtɔ asom na aka wɔn koma. (Kol. 4:6) Afei momma yɛnhwɛ nea yebetumi ayɛ ama yɛn nkyerɛkyerɛ atu mpɔn. Yɛbɛhwɛ (1) sɛnea yebebisa nkurɔfo nsɛm na yɛahu nea ɛwɔ wɔn komam, (2) sɛnea yɛne afoforo besusuw Kyerɛwnsɛm no ho, ne (3) sɛnea yɛde mfatoho besi yɛn asɛm so dua.
3, 4. Sɛ yɛpɛ sɛ yehu nea obi gye di a, adɛn nti na ɛho hia sɛ yebisa no nsɛm? Ma nhwɛso.
3 Sɛ yebisa nkurɔfo nsɛm a, ɛbɛma yɛahu nea wogye di. Adɛn nti na eyi ho hia? Mmebusɛm 18:13 ka sɛ: “Sɛ obi bua asɛm ansa na wate a, ɛyɛ nkwaseasɛm ne animguase ma no.” Enti sɛ yɛne obi rebɔ Bible mu nkɔmmɔ a, ɛsɛ sɛ yedi kan hu nea ogye di na yɛahu baabi a yɛde asɛm no bɛfa. Anyɛ saa a yɛbɛsɛe bere de abɔ atoro nkyerɛkyerɛ bi agu, nanso wobɛhwɛ no na ɔno ara mpo nnye nni.—1 Kor. 9:26.
4 Fa no sɛ yɛne obi resusuw Ɔbonsam gya ho. Ɛnyɛ obiara na ogye di sɛ Ɔbonsam gya bi wɔ hɔ a wɔyɛ abɔnefo ayayade wɔ hɔ. Nnipa pii susuw sɛ, yɛka sɛ obi kɔ hell anaa Ɔbonsam gya mu a, ɛyɛ kasakoa a ɛkyerɛ sɛ ɔne Onyankopɔn ntam atetew. Enti yebetumi aka biribi sei: “Sɛ yɛka Ɔbonsam gya a, ɛsono sɛnea obiara te ase; wo nso w’adwene ne sɛn wɔ ho?” Sɛ yɛtɔ yɛn bo ase tie nea onii no wɔ ka a, yebetumi aboa no ma wate nea Bible ka ase.
5. Ɔkwan bɛn so na nsɛmmisa bɛboa yɛn ma yɛahu nea enti a obi gye biribi di?
5 Bio, yebetumi afa kwan bi so abisa nkurɔfo nsɛm de ahu nea enti a wogye biribi di anaa wonnye nni. Yɛmfa no sɛ yɛahyia obi wɔ asɛnka mu, na ɔka sɛ onnye nni sɛ Onyankopɔn wɔ hɔ. Dɛn na yɛbɛyɛ? Anhwɛ a, onya kaa saa ara pɛ na yɛanya adwene sɛ adannandi nkyerɛkyerɛ na adaadaa no. (Dw. 10:4) Nanso nea ɛsɛ sɛ yɛhyɛ no nsow ne sɛ, sɛ ebinom hwɛ ɔhaw ne abɛbrɛsɛ a wɔrefa mu ne nea afoforo nso refa mu a, nea wodwen kosi ara ne sɛ Onyankopɔn biara nni hɔ. Wosusuw sɛ, sɛ Onyankopɔn bi wɔ hɔ a ɔdɔ yɛn a, anka ɔrenyɛ nhwɛhãã saa. Enti sɛ obi ka sɛ Onyankopɔn biara nni hɔ a, yebetumi abisa no sɛ, “Mesrɛ wo, daa nyinaa saa na wugye di?” Sɛ ɔka sɛ dabi a, yebetumi abisa no nea ɛma onyaa adwene sɛ Onyankopɔn nni hɔ. Mmuae a ɔbɛma no bɛma yɛahu ɔkwan pa a yɛbɛfa so aboa no ma wate nneɛma ase.—Monkenkan Mmebusɛm 20:5.
6. Sɛ yebisa obi asɛm a, dɛn na ɛsɛ sɛ yɛyɛ?
6 Sɛ yebisa obi asɛm a, ɛsɛ sɛ yɛyɛ aso tie mmuae a ɔde bɛma na yɛkamfo no mpo. Ebia obi bɛka sɛ akwanhyia bi too no, na efi hɔ na onyaa adwene sɛ Ɔbɔadeɛ biara nni hɔ. Sɛ ɔka saa a, ɛnsɛ sɛ yɛpere yɛn ho kyerɛ no sɛ Onyankopɔn wɔ hɔ. Mmom ɛsɛ sɛ yenya tema ma no na yɛma ohu sɛ amanehunu ma nnipa bisa nsɛm pii, enti sɛ obisa nea enti a yɛrehu amane a, onnii mfomso. (Hab. 1:2, 3) Ɛno akyi no yebetumi akyerɛ no nea enti a yegye di sɛ Onyankopɔn wɔ hɔ. Sɛ yenya ne ho abotare saa a, ebia ɛbɛka no ma wasua pii.*
7. Dɛn na ɛsɛ sɛ yɛyɛ na yɛatu mpɔn wɔ asɛnka mu?
7 Afei momma yɛnhwɛ sɛnea yɛne afoforo besusuw Kyerɛwnsɛm no ho. Akyinnye biara nni ho sɛ Bible ne ade titiriw a yɛde yɛ asɛnka adwuma no. Esiesie yɛn yiye ma yetumi yɛ “adwuma pa biara.” (2 Tim. 3:16, 17) Ɛnyɛ kyerɛwsɛm dodow a yɛbɛkan wɔ asɛnka mu na ɛbɛkyerɛ sɛ yetu mpɔn, na mmom ɔkwan a yɛbɛfa so ne obi asusuw kyerɛwsɛm no ho na yɛakyerɛkyerɛ mu ne asɛm no. (Monkenkan Asomafo Nnwuma 17:2, 3.) Ma yɛmfa nhwɛso mmiɛnsa nkyerɛ asɛm no mu.
8, 9. (a) Sɛ yehyia obi a ogye di sɛ Yesu ne Onyankopɔn yɛ pɛ a, ɔkwan baako bɛn na yebetumi afa so ne no asusuw nsɛm ho? (b) Ɔkwan bɛn na w’ankasa woafa so ne obi asusuw asɛnkoro yi ara ho?
8 Nhwɛso 1: Yɛahyia obi wɔ asɛnka mu a ogye di sɛ Yesu ne Onyankopɔn yɛ pɛ. Kyerɛw nsɛm bɛn na yɛne no besusuw ho? Yebetumi ama wakan Yohane 6:38. Yesu kae wɔ hɔ sɛ: “Mifi soro aba sɛ merebɛyɛ nea ɔsomaa me no apɛde, ɛnyɛ m’ankasa m’apɛde.” Sɛ ɔkenkan wie a, yebetumi abisa no sɛ: “Sɛ Yesu no ara ne Onyankopɔn a, ɛnde hena na ɔsomaa no fii soro? Wunnye nni sɛ onii no bɛyɛ kɛse asen Yesu? Ɔpanyin na ɔsoma abofra, meboa?”
9 Yebetumi nso ne no akenkan Filipifo 2:9. Ɔsomafo Paulo kaa nea Onyankopɔn yɛe bere a Yesu wui na onyanee no. Kyerɛwsɛm no ka sɛ Onyankopɔn pagyaw Yesu maa no “gyinabea a ɛkorɔn, na ɔdom maa no din a ɛkyɛn edin biara.” Yɛbɛyɛ dɛn aboa onii no ma wasusuw kyerɛwsɛm yi ho? Yebetumi aka sɛ: “Yɛhwɛ w’asɛm yi a, nea ɛkyerɛ ne sɛ ansa na Yesu rewu no na ɔne Onyankopɔn yɛ pɛ. Nanso kyerɛwsɛm a yɛakenkan yi ka sɛ Yesu wusɔre akyi no, Onyankopɔn pagyaw no maa no gyinabea a ɛkorɔn. Ɛnde, seesei a Yesu abenya gyinabea a ɛkorɔn yi, wunnye nni sɛ ɛno bɛma wayɛ kɛse asen Onyankopɔn? Nanso ɛbɛyɛ dɛn na obi atumi ayɛ kɛse asen Onyankopɔn?” Sɛ onii no bu Onyankopɔn Asɛm na ɔpɛ sɛ ohu emu nokwasɛm a, nkɔmmɔbɔ a ɛte saa bɛka no ma wasua pii.—Aso. 17:11.
10. (a) Sɛ yehyia obi a ogye di sɛ wɔbɛyɛ nnipa ayayade wɔ Ɔbonsam gya mu a, yɛbɛyɛ dɛn ne no asusuw asɛm no ho? (b) Sɛ wo ne obi abɔ nkɔmmɔ a ɛte saa pɛn a, woyɛɛ no sɛn?
10 Nhwɛso 2: Yɛahyia obi a ogye di denneennen sɛ wɔbɛyɛ abɔnefo ayayade daa wɔ Ɔbonsam gya mu. Ebia nea enti a ogye di saa ne sɛ, ɔpɛ sɛ abɔnefo nya wɔn bɔne so akatua. Yɛbɛyɛ dɛn ne obi a ɔte saa asusuw nsɛm ho? Nea edi kan, yebetumi ama no awerɛhyem sɛ abɔnefo benya asotwe. (2 Tes. 1:9) Afei yebetumi ama wakenkan Genesis 2:16, 17. Ɛhɔ kyerɛ sɛ bɔne akatua ne owuo. Afei yebetumi ama wahu sɛ Adam bɔne no kaa n’asefo nyinaa. (Rom. 5:12) Nanso Onyankopɔn anka hellgya anaa Ɔbonsam gya biara ho asɛm. Afei yebetumi asan akan Genesis 3:19. Onyankopɔn ka kyerɛɛ Adam sɛ ne bɔne nti ‘ɔbɛsan akɔ dɔte mu.’ Ɛno akyi no, yebebisa no sɛ: “Sɛ Onyankopɔn bɛtwe Adam ne Hawa aso wɔ gya mu a, wugye di sɛ anka ɛbɛyɛ papa sɛ ɔde besuma wɔn na mmom waka akyerɛ wɔn sɛ wɔbɛsan akɔ dɔte mu?” Sɛ onipa no repɛ biribi ahu a, asɛmmisa yi bɛma wadwen asɛm no ho akɔ akyiri.
11. (a) Sɛ obi ka sɛ nnipa pa nyinaa kɔ soro a, ɔkwan baako bɛn na yɛbɛfa so ne no asusuw nsɛm ho? (b) Sɛ wo ne obi abɔ nkɔmmɔ a ɛte saa pɛn a, kyerɛɛ sɛnea woyɛɛ no?
11 Nhwɛso 3: Yɛahyia obi a ogye di sɛ nnipa pa nyinaa kɔ soro. Gyidi a ɛte saa betumi aka ntease a ɔwɔ wɔ Bible mu nsɛm bi ho. Yɛmfa no sɛ yɛne no akenkan Adiyisɛm 21:4. (Monkenkan.) Ebia ɔbɛka sɛ saa asɛm no fa ɔsoro asetena ho. Yɛbɛyɛ dɛn ne no asusuw ho? Ɛho nhia sɛ yɛkenkan kyerɛwsɛm foforo biara, mmom yebetumi anya biribi wɔ Adiyisɛm 21:4 hɔ ara de akyerɛkyerɛ asɛm no mu. Ɛka sɛ “owu nni hɔ bio.” Enti yebetumi abisa no sɛ: “Wugye tom sɛ, sɛ yɛka sɛ biribi nni hɔ bio a, ɛkyerɛ sɛ bere bi na ɛwɔ hɔ?” Ebia ɔbɛka sɛ aane. Sɛ saa a, yebetumi aka sɛ obiara nwui wɔ soro da; asase so ha na nnipa wu. Enti ntease wom sɛ yɛbɛka sɛ Adiyisɛm 21:4 reka nhyira a yebenya wɔ asase so daakye.—Dw. 37:29.
12. Adɛn nti na Yesu de mfatoho dii dwuma?
12 Ade foforo a Yesu de yɛɛ adwuma wɔ asɛnka mu ne mfatoho. (Monkenkan Mateo 13:34, 35.) Mfatoho maa Yesu huu nea ɛwɔ nnipa komam. (Mat. 13:10-15) Afei nso mfatoho maa Yesu nkyerɛkyerɛɛ yɛɛ nkurɔfo dɛ, na na ɛnyɛ den sɛ wɔbɛkae. Ɛnde, sɛ yɛrekyerɛkyerɛ a, yɛbɛyɛ dɛn de mfatoho adi dwuma?
13. Sɛ yɛpɛ sɛ yɛkyerɛ obi sɛ Onyankopɔn korɔn sen Yesu a, dɛn na yebetumi de ayɛ mfatoho?
13 Sɛ yɛka sɛ mfatoho bi yɛ papa a, nea ɛkyerɛ ne sɛ ɛnyɛ den sɛ wobɛte ase. Fa no sɛ wopɛ sɛ woboa obi ma ohu sɛ Onyankopɔn yɛ kɛse sen Yesu. Ebia wubetumi de mfatoho adi dwuma. Wubetumi aka sɛ Onyankopɔn ne Yesu nyinaa gye tom sɛ baako yɛ agya ɛnna baako yɛ ɔba. Onyankopɔn frɛɛ Yesu sɛ ne Ba, ɛnna Yesu nso frɛɛ Onyankopɔn sɛ n’Agya. (Luka 3:21, 22; Yoh. 14:28) Afei wubetumi abisa no sɛ: “Sɛ wopɛ sɛ wokyerɛ me sɛ obi ne obi yɛ pɛ a, anka wobɛka sɛ wɔte sɛ obi ne ne papa, anaa obi ne ne nua?” Ebia ɔbɛka sɛ wɔte sɛ obi ne ne nua anaa ntafo mpo. Sɛ ɔka saa a, wubetumi aka sɛ ntease wom. Afei bisa no sɛ: “Sɛ me ne wo mpo atumi anya biribi saa de ayɛ mfatoho a, wunnye ntom sɛ anka Yesu, Ɔkyerɛkyerɛfo Kɛse no benya mfatoho a ɛte saa? Nanso wanka sɛ Onyankopɔn yɛ ne nua na mmom n’Agya. Enti Yesu gye toom sɛ Onyankopɔn korɔn na ɔwɔ tumi sen no.”
14. Mfatoho bɛn na ɛkyerɛ sɛ ntease nnim sɛ obi bɛka sɛ Onyankopɔn abɔ Ɔbonsam paa sɛ ɔnyɛ nkurɔfo ayayade wɔ gya mu?
14 Yɛmfa nhwɛso foforo. Ebinom gye di sɛ Satan na ɔhwɛ ma wɔyɛ nkurɔfo ayayade wɔ Ɔbonsam gya mu. Yɛbɛyɛ dɛn aboa agya anaa ɛna bi ma wahu sɛ ntease nnim sɛ obi bɛka sɛ Onyankopɔn na wabɔ Ɔbonsam paa sɛ ɔnyɛ nkurɔfo ayayade wɔ gya mu? Yebetumi aka sɛ: “Fa no sɛ wo ba yɛ otuatewfo, na nsɛmmɔne ara na odi. Dɛn na anka wobɛyɛ?” Ebia ɔbɛka sɛ ɔbɛkasa akyerɛ abofra no. Ebia obenya no kasakyerɛ kosi sɛ obegyae bɔne a ɔreyɛ no. (Mmeb. 22:15) Yebetumi abisa no sɛ, “Ɛnde sɛ abofra no sen ne kɔn na wansesa ne suban a, dɛn na wobɛyɛ?” Ebia agya anaa ɛna biara bɛka sɛ ɔbɛtwe abofra no aso. Ɔka saa a, yebetumi aka sɛ: “Sɛ wuhu sɛ nipabɔnefo bi na ɔrepiapia wo ba no ma ɔyɛ nneɛma bɔne a, anka wobɛyɛ dɛn?” Ebia ɔbɛka sɛ ne bo befuw saa nipabɔnefo no. Afei wubetumi abisa no sɛ: “Sɛ wunim paa sɛ onipabɔnefo bi na opiapia wo ba no ma ɔyɛ bɔne a, wobɛbɔ nipa koro yi ara paa ma watwe wo ba no aso ama wo?” Nea ɔbɛka ara ne sɛ dabi. Sɛ saa a, ɛnde Onyankopɔn remmɔ Satan paa sɛ ɔntwe nkurɔfo aso bere a Satan koro yi ara na opiapia saafo no ma wɔyɛ nneɛma bɔne!
15, 16. (a) Adɛn nti na ɛnsɛ sɛ yɛhwɛ kwan sɛ obiara a yɛka Ahenni ho asɛmpa no kyerɛ no no betie? (b) Sɛ yebetumi akyerɛkyerɛ yiye a, ɛsɛ sɛ yɛyɛ akyerɛkyerɛfo a wɔn ano atew anaa? Kyerɛkyerɛ mu. (Hwɛ adaka a wɔato din “Nea Ɛbɛboa Ma Yɛabua Obiara.”)
15 Sɛ yɛde nsɛmmisa a ɛfata yɛ adwuma, na yɛtɔ yɛn bo ase ne nkurɔfo susuw nsɛm ho, na yɛde mfatoho a ɛtɔ asom di dwuma mpo a, ɛnyɛ obiara na obetie Ahenni ho asɛmpa no agu aso pa mu. (Mat. 10:11-14) Yesu ne Ɔkyerɛkyerɛfo a ɔsen biara a watena asase so pɛn, nanso ɔno mpo nnipa kakraa bi na wotiee no.—Yoh. 6:66; 7:45-48.
16 Ebia ɛbɛyɛ yɛn sɛ yɛn ano ntewee na yennim nkyerɛkyerɛ yiye. Sɛ saa na yesusuw mpo a, yebetumi atu mpɔn wɔ asɛnka mu. (Monkenkan Asomafo Nnwuma 4:13.) Bible ma yɛn awerɛhyem sɛ “wɔn a wɔpɛ daa nkwa nyinaa” bɛyɛ aso atie asɛmpa no. (Aso. 13:48) Enti sɛ wɔn a yɛka asɛmpa no kyerɛ wɔn no antie a, ɛnsɛ sɛ yɛn abam bu. Mmom ɛsɛ sɛ yɛde ntetee a Yehowa de ma yɛn yɛ adwuma na yenya awerɛhyem sɛ ɛbɛboa yɛne wɔn a wotie yɛn nyinaa. (1 Tim. 4:16) Yehowa bɛboa yɛn ma yɛahu ‘sɛnea ɛsɛ sɛ yebua obiara.’ Ɛnde ɔkwan bɛn so na Yesu asɛm a ɛwɔ Mateo 7:12 no nso bɛboa yɛn ma yɛatu mpɔn wɔ asɛnka mu? Adesua a edi hɔ no bɛkyerɛkyerɛ mu.
^ nky. 6 Hwɛ asɛm a ɛbaa January 1, 2010, Ɔwɛn-Aban mu a wɔato din “So Yebetumi Anya Ɔbɔadeɛ Bi Mu Gyidi?”
“Biribiara a mopɛ sɛ nnipa nyɛ mma mo no, mo nso monyɛ wɔn saa ara.”—MAT. 7:12.
1. Sɛ yenya tema ma yɛn atiefo a, mfaso bɛn na ɛwɔ so? Ma nhwɛso. (Hwɛ mfonini a ɛwɔ adesua yi mfiase no.)
NÁ ONUA bi ne ne yere nam asɛnka mu reto nsa afrɛ nkurɔfo aba Kristo wu Nkaedi no ase wɔ Fiji. Wohyiaa ɔbea bi wɔ kwan mu, na bere a wɔne no rekasa no, osu fii ase tɔe. Onua no de kyinii baako maa ɔbea no, ɛnna ɔne ne yere faa baako. Bere a Nkaedi no dui no, awarefo yi nkɔhwɛ a, ɔbea no anim ni! Ɛyɛɛ wɔn dɛ paa. Ɔbea no ara gye toom sɛ nsɛm a Adansefo no kae pii wɔ hɔ a ɔnkae. Nanso da a anuanom hyiaa no no, nea wɔyɛe no kaa ne koma paa, na ɛno na ɛma ɔbaa Nkaedi no. Adansefo no dii Yesu afotu no akyi nyaa tema maa ɔbea no.
2. Asɛm bɛn na Yesu kae, na yɛbɛyɛ dɛn de ayɛ adwuma?
2 Asɛm bɛn na Yesu kae? Ɔkae sɛ: “Biribiara a mopɛ sɛ nnipa nyɛ mma mo no, mo nso monyɛ wɔn saa ara.” (Mat. 7:12) Yɛbɛyɛ dɛn ayɛ saa? Nneɛma mmienu bi wɔ hɔ a ɛsɛ sɛ yɛyɛ. Nea edi kan, bisa wo ho sɛ, ‘Sɛn na mepɛ sɛ afoforo ne me di?’ Afei wo ne afoforo nni sɛnea wopɛ sɛ wɔne wo di.—1 Kor. 10:24.
3, 4. (a) Adɛn nti na Yesu asɛm no fa nnipa nyinaa ho? (b) Dɛn na yebesusuw ho wɔ adesua yi mu?
3 Sɛ yɛne yɛn nuanom Kristofo redi a, yɛtaa di Yesu asɛm no so. Nanso Yesu anka sɛ yɛn nuanom nko ara na ɛsɛ sɛ yenya tema ma wɔn. Nea na ɔrekyerɛ ne sɛ, ɛsɛ sɛ yenya tema ma obi biara, yɛn atamfo mpo. (Monkenkan Luka 6:27, 28, 31, 35.) Sɛ yɛn atamfo mpo ɛsɛ sɛ yenya tema ma wɔn a, ɛnde wɔn a yedi wɔn adanse no nso ɛ? Kae sɛ saafo no pii betumi abegye nokware no na wɔanya “daa nkwa.”—Aso. 13:48.
4 Yɛrebesusuw nsɛmmisa nnan bi ho, na ma nsɛmmisa yi ntena w’adwenem bere a woreyɛ asɛnka adwuma no: Hena koraa na me ne no rekasa yi? Ɛhe na ɔwɔ? Bere bɛn na ɛfata sɛ mekɔ nkurɔfo nkyɛn? Sɛn na ɛsɛ sɛ me ne wɔn kasa? Nsɛmmisa yi bɛboa yɛn ma yɛanya tema ama wɔn a yedi wɔn adanse no na yɛahu ɔkwan a yɛbɛfa so ne wɔn akasa.—1 Kor. 9:19-23.
5. Nsɛm bɛn na yebetumi abisa yɛn ho?
5 Obiara a yebehyia no wɔ asɛnka mu no, ɛsɛ sɛ yɛkae sɛ ɛsono ne su ne ne ban, baabi a wɔtetee no, ne ɔhaw a ɔrefa mu. (2 Be. 6:29) Sɛ wo ne obi rekasa a, bisa wo ho sɛ, ‘Sɛ me na obi aba me nkyɛn rebedi me adanse a, anka sɛn na mɛpɛ sɛ ɔne me di? Anka ɛbɛyɛ me dɛ sɛ obenya me ho adwene bi bere mpo a onnim me nipaban? Anaa m’ani begye ho sɛ obehu me yiye?’ Sɛ yesusuw nsɛmmisa yi ho a, yebehu ɔkwan a yɛbɛfa so ne obiara adi.
6, 7. Sɛ yɛreyɛ asɛnka adwuma no na yehyia obi a n’asɛm yɛ den a, dɛn na ɛsɛ sɛ yɛyɛ?
6 Obiara nni hɔ a ɔpɛ sɛ yɛka sɛ ɔyɛ “onipabɔne.” Wo deɛ yɛnhwɛ, Kristofo bɔ mmɔden sɛ ‘wɔbɛma wɔn kasa ho aba nyam’ bere nyinaa. (Kol. 4:6) Nanso yɛnyɛ pɛ, enti wobɛhwɛ na yɛaka biribi a yɛanhyɛ da. (Yak. 3:2) Sɛ biribi saa si a, yenyae a, anka afoforo ate yɛn ase sɛ nneɛma na ankɔ yiye, na mmom ɛnyɛ saa na yɛte. Yɛmpɛ sɛ obi bɛka sɛ “yennwen nnipa ho” anaa yɛyɛ “dwɛɛ.” Ɛnde, sɛ obi ka biribi a yɛn ani nnye ho a, wunnye nni sɛ ɛsɛ sɛ yɛn nso yɛte no ase?
7 Sɛ woreyɛ asɛnka adwuma na wuhyia obi a n’asɛm yɛ den a, mpere wo ho nsusuw sɛ saa na ɔte. Ebia biribi nti na ɔreyɛ saa. Adwumam haw anaa sukuu mu nhyɛso nti na ɔreyɛ saa? Yare dɛɛfoɔ bi na ɛreteetee no anaa? Adanse pii wɔ hɔ a ɛkyerɛ sɛ, sɛ yɛkɔ obi nkyɛn na mfiase no wantew n’anim amma yɛn, na yɛde nidi ne obu ma no a, akyiri yi ɔyɛ aso tie yɛn.—Mmeb. 15:1; 1 Pet. 3:15.
8. Adɛn nti na ɛsɛ sɛ yɛka Ahenni ho asɛmpa no kyerɛ “nnipa ahorow nyinaa”?
8 Yɛka asɛm no kyerɛ obi biara; yenyi ɔtwe nyi adowa. Mfe kakra a abɛsen kɔ yi, yɛatintim osuahu bɛboro 60 wɔ Ɔwɛn-Aban no fã bi a wɔato din “Bible Tumi Sesa Nnipa.” Nnipa ahorow ahorow suahu apue hɔ: Wɔn a kan na wɔyɛ akorɔmfo, sadweam, ne nsɛmmɔnedifo; wɔn a kan na wɔde nnubɔne ayɛ wɔn aduan na ahuhubra afa wɔn dommum; amanyɔfo ne asɔfo. Ebinom deɛ, na wɔn adwuma adan wɔn nyame. Nanso bere a saa nnipa yi nyinaa tee asɛmpa no, wɔpenee so sɛ wobesua Bible. Afei wɔsesaa wɔn akwan, na wobegyee nokware no. Enti ɛnsɛ sɛ yɛka sɛ ebinom ne nokware no abɔ nsianho. (Monkenkan 1 Korintofo 6:9-11.) Mmom ɛsɛ sɛ yɛkae sɛ “nnipa ahorow nyinaa” betumi abegye nokware no.—1 Kor. 9:22.
9. Sɛ yɛkɔ obi fie a, adɛn nti na ɛsɛ sɛ yɛyɛ ahwɛyiye?
9 Yɛtaa ka asɛm no kyerɛ nkurɔfo wɔ wɔn afie. (Mat. 10:11-13) Yɛn fie ne yɛn agyapade ho hia yɛn paa. Enti sɛ obi ba hɔ a, yɛmpɛ sɛ ɔbɛyɛ hɔ basabasa. Yɛba fie a, yɛpɛ yɛn asomdwoe; yɛmpɛ sɛ obiara bɛba abɛhaw yɛn anaa obehuahua yɛn fie nsɛm. Enti sɛ yɛredi adanse afie afie a, ɛsɛ sɛ yɛhwɛ yiye na yɛanyɛ biribiara a ɛbɛhaw ofiewura no.—Aso. 5:42.
10. Sɛ yɛreyɛ asɛnka adwuma no a, ahwɛyiye bɛn na ehia na yɛanhaw afoforo?
10 Ɛnnɛ, nsɛmmɔnedi ne awudisɛm abu so wɔ baabiara, enti sɛ obi hu ɔhɔho sɛ ɔnenam n’afikyiri a, na ehu aka no. (2 Tim. 3:1-5) Sɛ yɛma eyi tena yɛn adwenem a, yɛbɛhwɛ yiye na yɛanyɛ biribiara a ɛbɛma nkurɔfo yam ahyehye wɔn anaa wɔn adwenem ayɛ wɔn nãã. Fa no sɛ woakɔ fie bi mu, na wobɔɔ pon mu no, obiara annye so. Ɛba saa a, ebia wobɛtwe wo kɔn ahwɛ mpomma mu sɛ obi wɔ hɔ anaa. Anaa ebia wobɛnantenantew hɔ ahwɛ sɛ wubehu obi a. Ampa, ɛsɛ sɛ yɛhwehwɛ nnipa na yedi obiara adanse. (Aso. 10:42) Yɛn ho pere yɛn sɛ yɛbɛma obi biara ate asɛmpa no. (Rom. 1:14, 15) Nanso sɛ ofiewura no hu sɛ wonenam hɔ a, ɛrenhaw no anaa? Na wɔn a wɔte mpɔtam hɔ nso ɛ? Wobebu wo sɛn? Ɛsɛ sɛ yɛma yɛn ani da hɔ na yɛanyɛ biribiara a ɛbɛhaw nnipa a wɔwɔ yɛn asasesin mu. Ɔsomafo Paulo kyerɛwee sɛ: “Yɛnto hintidua biribiara mu, na wɔannya yɛn som adwuma no ho asɛm biara.” (2 Kor. 6:3) Sɛ yɛredi adanse na yɛkae sɛ afoforo fie ne wɔn agyapade ho hia wɔn, na yedi wɔn ni a, ebia wɔn kɔn bɛdɔ sɛ wobesua nokware no.—Monkenkan 1 Petro 2:12.
11. Adɛn nti na yɛpɛ sɛ afoforo hu sɛ yɛahyehyɛ yɛn bere?
11 Yɛn mu dodow no ara nni adagyew koraa. Enti sɛ yebetumi ayɛ biribiara wɔano wɔano a, ehia sɛ yɛhyehyɛ yɛn bere yiye. (Efe. 5:16; Filip. 1:10) Sɛ biribi a yɛnhwɛ kwan betwitware yɛn nhyehyɛe mu a, ɛbɛhaw yɛn paa. Yɛpɛ sɛ afoforo hu sɛ yɛahyehyɛ yɛn bere, enti ɛnyɛ biribiara na yebenya bere ne wɔn ayɛ. Sɛ wɔte yɛn ase saa a, ɛyɛ yɛn dɛ. Sɛ yɛma Yesu asɛm no tena yɛn adwenem na ‘nea yɛpɛ sɛ nnipa yɛ ma yɛn no, yɛn nso yɛyɛ saa ara ma wɔn’ a, ɛnde yɛkɔ asɛnka a, yebedi nkurɔfo ni. Ɔkwan bɛn so na yɛbɛyɛ saa?
12. Ɛbɛyɛ dɛn na yɛahu bere a ɛfata sɛ yɛka asɛm no wɔ yɛn asasesin mu?
12 Ɛsɛ sɛ yɛhwɛ bere a ɛfata sɛ yɛkɔ nkurɔfo nkyɛn. Bisa wo ho sɛ: ‘Yɛn asasesin mu ha yi, bere bɛn paa na nkurɔfo wɔ fie? Bere bɛn na wɔbɛyɛ aso atie yɛn? Ehia sɛ yɛtoto nneɛma yiye na yɛyɛ nsakrae a ɛfata na yɛatumi akɔ wɔn nkyɛn bere pa mu. Mmeae bi wɔ hɔ a, anuanom yɛ afie afie asɛnka adwuma no anwummere, efisɛ saa bere no na wɔto nkurɔfo. W’asasesin te sɛn? Sɛ anwummere na wubenya nnipa ma wɔatie wo a, ɛnde adɛn na wonsɔ nhwɛ na wonyɛ afie afie asɛnka adwuma no bi anwummere anwummere? (Monkenkan 1 Korintofo 10:24.) Momma yennya awerɛhyem sɛ, sɛ yɛde yɛn ho bɔ afɔre na yɛka asɛm no bere a nkurɔfo betie a, Yehowa behyira yɛn dodo.
13. Yɛbɛyɛ dɛn akyerɛ sɛ yebu nkurɔfo a yɛka asɛm no kyerɛ wɔn no?
13 Dɛn bio na yɛbɛyɛ de akyerɛ sɛ yebu nkurɔfo a yɛka asɛm no kyerɛ wɔn no? Sɛ yenya obi a n’ani gye asɛm no ho a, ɛsɛ sɛ yedi no adanse kama, nanso ɛnsɛ sɛ yɛtena no so kyɛ ma yɛn ho fono no. Ebia ofiewura no wɔ biribi yɛ. Enti sɛ ɔka sɛ onni adagyew a, yebetumi aka akyerɛ no sɛ yɛrenkyɛ, na ɛsɛ sɛ yedi yɛn asɛm so na yɛma nkɔmmɔ no yɛ tiaa. (Mat. 5:37) Sɛ yɛde nkɔmmɔbɔ no ba awiei a, momma yemmisa ofiewura no bere a ɔpɛ sɛ yɛsan bɛsra no. Adawurubɔfo bi ka sɛ: “Ɛbɛyɛ me dɛ sɛ mɛsan abɛsra wo bio. Wopɛ sɛ mefrɛ wo wɔ fon so anaa meto wo nkra ansa na maba?” Sɛ yesusuw afoforo ho na yɛkɔ wɔn nkyɛn bere a ɛfata a, na yɛresuasua Paulo. Ɔkae sɛ: “Menhwehwɛ nea ehia m’ankasa na mmom nnipa pii de, na ama wɔagye wɔn nkwa.”—1 Kor. 10:33.
14-16. (a) Adɛn nti na ɛsɛ sɛ yɛma ofiewura no hu nea enti a yɛaba ne nkyɛn? Ma nhwɛso. (b) Dɛn na ɔhwɛfo kwantufo bi ahu sɛ ɛboa paa?
14 Fa no sɛ obi afrɛ wo tɛlɛfon so. Wunnim onipa no, nanso obisa wo sɛ, ‘Aduan bɛn na wopɛ?’ Ebia wobɛka wɔ wo tirim sɛ, ‘Onipa yi fi he, na dɛn na ɔrehwehwɛ afi me hɔ?’ Ebia wompɛ sɛ wutwiw fa no so, enti wubetie asɛm a ɔwɔ ka, nanso wubetwa nkɔmmɔ no so ntɛm. Ɛnde, fa no sɛ onii a ɔrefrɛ wo no bɔ ne din, na ɔkyerɛ baabi a ofi, na ɔka kyerɛ wo sɛ ɔboa nnipa ma wohu nnuan a ahoɔden wom. Afei ɔka kyerɛ wo sɛ ɔwɔ asɛm bi a ɛso bɛba wo mfaso. Ebia wobɛyɛ aso atie. Adɛn ntia? Sɛ obi ne yɛn rekasa a, yɛpɛ sɛ ɔda ne ho adi na ɔma yehu n’amanneɛ. Ɛnde, sɛ yɛkɔ asɛnka a, yɛbɛyɛ dɛn adi nkurɔfo ni?
15 Mmeae pii wɔ hɔ a, sɛ yɛredi adanse a, ɛsɛ sɛ yɛma ofiewura no hu amanneɛ a yɛde nam. Ampa, yɛwɔ asɛnhia bi a yɛpɛ sɛ nkurɔfo te, nanso fa no sɛ wonnim baabi a yefi anaa nea enti a yɛaba wɔn nkyɛn; yeduu hɔ ara na yebisae sɛ: “Sɛ wowɔ tumi a wode beyi wiase haw afi hɔ a, emu nea ɛwɔ he na wubeyi afi hɔ?” Ebia yebebisa asɛm a ɛte saa de ahu n’adwene na yɛadan nkɔmmɔbɔ no akɔ Bible so. Nanso anhwɛ a ofiewura no bebisa sɛ: ‘Damfo yi fi he na ɔrebisa me asɛm a ɛte sɛɛ? Wei nyinaa kyerɛ sɛn?’ Enti ɛsɛ sɛ yɛka onipa no koma to ne yam, na n’ani gye nkɔmmɔ no ho. (Filip. 2:3, 4) Yɛbɛyɛ dɛn ayɛ saa?
16 Nea ɔhwɛfo kwantufo bi taa yɛ ni: Ɔkɔto obi a, odi kan kyia no. Afei ɔde kratawa a wɔato din, So Wopɛ sɛ Wuhu Nokware No? ma no, na ɔka sɛ: “Yɛrekyekyɛ kratawa yi ama obiara a ɔwɔ mpɔtam ha. Nsɛmmisa nsia bi wɔ hɔ a nkurɔfo taa bisa, na ɛho asɛm wɔ kratawa yi mu. Wo deɛ ni.” Onua no kae sɛ, sɛ nkurɔfo hu nea enti a waba wɔn nkyɛn a, na wɔn bo atɔ wɔn yam. Ɛba saa a, ɛnyɛ den sɛ wɔbɛbɔ nkɔmmɔ. Afei obisa onii a ɔne no rebɔ nkɔmmɔ no sɛ: “Nsɛmmisa yi mu nea ɛwɔ he na aba wo tirim pɛn?” Sɛ oyi mu baako a, na onua no abue kratawa no mu ne no asusuw nea Bible ka fa saa asɛmmisa no ho. Anyɛ saa nso a, na onua no ankasa apaw asɛmmisa baako ne no asusuw ho. Ɔnyɛ biribiara mfa nhyɛ ofiewura no aniwu. Nea yɛreka yi nkyerɛ sɛ ɔkwan baako pɛ na yɛfa so fi nkɔmmɔbɔ ase. Mmeae bi wɔ hɔ a, wɔn amammerɛ hwehwɛ sɛ woyɛ nneɛma bi ansa na woabɔ w’amanneɛ. Asɛm no ara ne sɛ, ɛsɛ sɛ yehu sɛnea nnipa a yɛredi wɔn adanse no te na yɛyɛ nea ɛbɛma wɔatie asɛm no.
17. Sɛnea yɛahu no, dɛn na yɛbɛyɛ de akyerɛ sɛ yɛwɔ tema ma yɛn atiefo?
17 Ɛnde, dɛn na yɛasua a ɛbɛboa ma yɛadi Yesu afotu no akyi na yɛanya tema ama yɛn atiefo? Ɛsɛ sɛ yehu sɛ obiara ne ne su ne ne ban. Afei ɛsɛ sɛ yehu sɛ afoforo fie ne wɔn agyapade ho hia wɔn, enti ehia sɛ yedi wɔn ni. Ɛsɛ sɛ yɛhwɛ bere a yɛbɛto nkurɔfo wɔ fie ne bere a wobetumi ayɛ aso atie yɛn na yɛkɔ wɔn nkyɛn saa bere no. Bio, sɛ yɛrefi yɛn nkɔmmɔbɔ ase a, yɛnhwɛ kwan a yɛbɛfa so aka asɛm no ma aka nkurɔfo a wɔwɔ yɛn asasesin mu no koma.
18. Sɛ yɛne nkurɔfo a wɔwɔ yɛn asasesin mu di sɛnea yɛpɛ sɛ wɔne yɛn di a, dɛn na ebefi mu ba?
18 Sɛ yɛne nkurɔfo a wɔwɔ yɛn asasesin mu di sɛnea yɛpɛ sɛ wɔne yɛn di a, nneɛma pa pii fi mu ba. Sɛ yenya tema ma afoforo a, na yɛn kanea rehyerɛn, na na yɛreda no adi sɛ yɛde Bible mu afotusɛm reyɛ adwuma. Eyi nyinaa hyɛ yɛn soro Agya no anuonyam. (Mat. 5:16) Sɛ yedi afoforo ni a, wɔn kɔn bɛdɔ sɛ wobesua nokware no. (1 Tim. 4:16) Momma yɛnyɛ nea yebetumi biara nka asɛm no nkyerɛ nkurɔfo. Ɛba saa a, sɛ wotie oo, wɔantie oo, yɛn koma bɛtɔ yɛn yam. (2 Tim. 4:5) Momma yɛn mu biara nsua ɔsomafo Paulo. Ɔno na ɔkae sɛ: “Asɛmpa no nti na meyɛ ade nyinaa, na ama me ne afoforo anya mu kyɛfa.” (1 Kor. 9:23) Enti momma yɛn nyinaa ntie Yesu afotu no na yennya tema mma wɔn a yɛka asɛm no kyerɛ wɔn no.
ASETENAM NSƐM
Ná mewaree me yere Evelyn nkyɛe koraa na me ne no buu yɛn kɛtɛ mu kɔɔ Hornepayne. Ɛyɛ kurow ketewaa bi a ɛwɔ Ontario atifi fam wɔ Canada. Bere a keteke de yɛn duu hɔ anɔpa no, na ewim ayɛ nwini ma awɔw wom paa. Onua bi bɛfaa yɛn wɔ keteke gyinabea hɔ de yɛn kɔɔ fie. Bere a yɛne onua no ne ne yere ne ne ba didi wiei anɔpa no, yesiim kɔyɛɛ afie afie asɛnka adwuma no. Merekasa yi na asukɔtweaa atɔ. Afei koraa na na mafi ase resom sɛ ɔmansin sohwɛfo, na da no awia, memaa me baguam kasa a edi kan. Obiara amma gye yɛn baanum pɛ.
ASƐM a mereka yi sii 1957. Nokwasɛm ni, anhaw me sɛ nnipa kakraa bi na ɛbaa nhyiam no, efisɛ efi me mmofraase nyinaa na meyɛ obi a mefɛre ade paa. Bere a misua no, sɛ ɔhɔho ba yɛn fie na minim no mpo a, na makɔtɛw.
Nanso wunim, dwumadi a manya wɔ Yehowa ahyehyɛde no mu dodow no ara ama me ne nnipa pii adi nsawɔso. Saafo yi bi yɛ me nnamfo; ebi nso yɛ ahɔho a minnim wɔn baabiara. Ɛnde, ɛyɛɛ dɛn na obi a mefɛre ade sei, mitumi ne nnipa ahorow ahorow bɔe saa? Ne tiatwa mu no, ɛyɛ Yehowa na ɔmaa me ahoɔden ne akokoduru yɛɛ saa. Mahu sɛ Yehowa adi ne bɔhyɛ yi so: “Mɛhyɛ wo den. Mɛboa wo. Mede me trenee nsa nifa beso wo mu denneennen.” (Yes. 41:10) Sɛ mɛka a, Yehowa nam me mfɛfo Kristofo so aboa me paa. Ebia wubebisa sɛ, ‘Ɔkwan bɛn so?’ Ma mimfi ase mfi me nkɔdaaberem.
Kwasida anɔpa bi a awia ayi ne ti no, Elsie Huntingford baa yɛn fie wɔ Ontario anafo fam. Na ɛyɛ bɛyɛ 1944. Bere a ɔbɔɔ pon mu no, me maame na okobuei, efisɛ na me papa te sɛ me ara—na ɔfɛre ade. Enti na yɛte dan mu retie nea ɛrekɔ so. Na me papa susuw sɛ Onuawa Huntingford tɔn ade, na anhwɛ a eno akɔtɔ biribi a yenhia. Enti opinii hɔ kɔka kyerɛɛ no sɛ yɛrentɔ bi. Onuawa Huntingford bisae sɛ: “Mo ani nnye Bible ho?” Me papa buae sɛ: “Oh, ɛno deɛ, yɛn ani gye ho.”
Onuawa Huntingford baa bere pa mu. Na m’awofo kɔ asɔre a wɔfrɛ no United Church of Canada, nanso na wɔayɛ wɔn adwene sɛ wobegyae. Adɛn ntia? Na ɔsɔfo no akyerɛkyerɛw asɔremma a wɔayi ntoboa no din abɔ dan ho baabi a obiara ani tua. Nea oyii sika kɛse paa no din wɔ soro, na edidi so saa besi fam. Na m’awofo yɛ ahiafo, enti na wɔn din wɔ ase hɔ baabi. Daa na asɔre mpanyimfo no ano gu wɔn so sɛ wɔmma wɔn sika mu nyɛ duru. Nea ɛsɛee asɛm no koraa ne sɛ ɔsɔfo baako kae sɛ nneɛma a ogye di no, ɛnyɛ ɛno na ɔkyerɛkyerɛ, efisɛ anhwɛ a na n’adwuma abɔ no. Enti yegyaee asɔre no, nanso yɛn komam deɛ na yɛpɛ sɛ yesua Onyankopɔn ho nsɛm.
Saa bere no na aban abara asɛnka adwuma no wɔ Canada, enti sɛ Onuawa Huntingford ne yɛn rebesua ade a, ɔde Bible ne nhoma ketewa tuntum bi a wɔakyerɛkyerɛw nsɛm wom na ɛba. Akyiri yi a ohui sɛ yɛn ho nyɛ hu no, ɔbrɛɛ yɛn Adansefo no nhoma ahorow bi. Sɛ yesua ade wie pɛ, na yɛde nhoma no asie.*
Onuawa Huntingford hyiaa ɔtaa ne nsɛnnennen pii, nanso ɔkɔɔ so de nsi ne ahokeka kaa asɛmpa no. Ne gyidi kaa me paa, na misii gyinae sɛ mɛsom Yehowa. Wɔbɔɔ m’awofo asu 1948. Afe a edi hɔ no, February 27, 1949, me nso mebɔɔ asu de kyerɛe sɛ mahyira me ho so ama Onyankopɔn. Wɔbɔɔ me asu wɔ atam bi mu, nea mmoa nom mu. Saa bere no na madi mfe 17, na nea na esi m’ani so ne sɛ mɛyɛ akwampae adwuma.
Metwentwɛn akwampae adwuma no so kakra, efisɛ na mepɛ sɛ minya sika kakra to me ho ansa. Minyaa adwuma mmienu; minyaa baako wɔ bank bi na baako nso wɔ ɔfese. Nanso mmerantesɛm, sika tɔɔ me nsam ara pɛ na asa. Onua bi a ɔde Ted Sargent hyɛɛ me nkuran sɛ minnya akokoduru na memfa me werɛ nhyɛ Yehowa mu. (1 Be. 28:10) Asɛm no hyɛɛ me den, enti mifii akwampae adwuma ase November 1951. Saa bere no nea na mewɔ ara ne dɔla 40, sakre dedaw, ne bag foforo bi. Nanso Yehowa maa me nea mihia biara. Meda Ted ase paa sɛ ɔhyɛɛ me nkuran ma mede me ho hyɛɛ akwampae adwuma no mu. Nhyira pii dii akyiri bae.
August 1952 anwummere bi, obi frɛɛ me wɔ tɛlɛfon so fii Toronto. Na onii no wɔ Canada Betel, na ɔkae sɛ asafo no pɛ sɛ meba Betel September befi adwuma ase wɔ hɔ. Hwɛ obi a menkɔɔ Betel da na mesan fɛre ade! Nanso na m’ani agye, efisɛ na akwampaefo bi aka Betel ho nsɛm pii akyerɛ me. Miduu hɔ ara na me ho gyee hɔ.
Miduu Betel no, mfe mmienu akyi na wɔyɛɛ me asafo somfo wɔ Toronto asafo bi mu. (Asafo somfo na nnɛ yɛfrɛ no mpanyimfo ntam nkitahodifo no.) Mikosii onua Bill Yacos anan. Saa bere no, aberante a madi mfe 23 pɛ, dɛn na minim? Nanso Onua Yacos kyerɛɛ me nea mɛyɛ, na Yehowa nso boaa me.
Onua Yacos yɛ ɔbarima a ɔbɔ si. Ɔyɛ obi a na ɔpɛ nnipa, na bere nyinaa na ɔreserew. Na ɔdɔ anuanom, na anuanom nso pɛ n’asɛm paa. Daa na Onua Yacos kɔsrasra anuanom; ɔntwɛn mma asɛm bi nsi ansa. Ɔhyɛɛ me nkuran sɛ me nso menyɛ saa, na me ne anuanom mmea ne mmarima mmom nyɛ asɛnka adwuma no. Ɔka kyerɛɛ me sɛ: “Ken, ma anuanom nhu sɛ wudwen wɔn ho.” Ɔsan kae sɛ, sɛ wuhu anuanom yiye a, ɛnyɛ den sɛ wɔde wo mfomso befiri wo.
Yehowa aboa me paa, ɛnkanka efi January 1957 reba. Saa bosome no na mewaree Evelyn. Ná ɔka Gilead adesuakuw a ɛto so 14 ho. Ansa na yɛreware no, na ɔyɛ asɛnka adwuma no wɔ Quebec. Ɛyɛ ɔmantam a wɔka French kasa wɔ hɔ. Saa bere no, na Roma Katolek Asɔre no agye Quebec abɔ so, enti Evelyn anya no ahogono koraa. Nanso Yehowa ho dɔ nti, okuraa asɛnka adwuma no mu denneennen.
Bio nso Evelyn de ne ho afam me ho denneennen. (Efe. 5:31) Yɛwaree no ara na biribi sii, na ɛsɔɔ ɔdɔ a ɔwɔ ma me no hwɛe. Ná yɛayɛ nhyehyɛe sɛ yɛware wie ara pɛ a, yɛbɛkɔ akogye yɛn ani wɔ Florida, U. S. A. Nanso yɛwaree no, n’adekyee ara pɛ na wɔka kyerɛɛ me sɛ menkɔ nhyiam bi wɔ Canada Betel. Na ebegye nnawɔtwe. Enti nhyehyɛe a na yɛayɛ sɛ yɛbɛkɔ akogye yɛn ani no amma so, nanso na me ne Evelyn asi yɛn bo sɛ nea Yehowa aka biara yɛbɛyɛ. Saa nnawɔtwe no, Evelyn yɛɛ asɛnka adwuma no wɔ Betel nkyɛn hɔ baabi. Na ɛhɔ adwuma nte sɛ Quebec, nanso ogyinaa mu.
Yewiee nhyiam no, wunim, wɔkaa sɛ menkɔ Ontario atifi fam nkɔyɛ ɔmansin sohwɛfo wɔ hɔ! Na menhwɛ kwan koraa. Wo deɛ hwɛ obi a madi mfe 25 pɛ a afei ara na maware! Osuahu bɛn na mewɔ? Nanso yɛde yɛn ho too Yehowa so, na yebuu yɛn kɛtɛ mu. Saa bere no na Canada awɔw gyina mu denneennen, na yɛfaa keteke a etu anadwo. Na amansin so ahwɛfo bi a wɔayɛ adwuma no akyɛ ka yɛn ho wɔ keteke no mu. Na wɔrekɔtoa wɔn adwuma so wɔ amansin ahorow mu. Wɔhyɛɛ yɛn nkuran paa! Onua baako mpo deɛ, na ɔmpɛ sɛ yɛbɛtena ase saa ma ade akye. Na wanya keteke no fã baabi a mpa si, nanso ɔde hɔ maa yɛn. Adekyee ara pɛ na yɛkɔɔ Hornepayne kɔsraa kuw bi wɔ hɔ. Ɛho asɛm na mekaa no mfiase no. Na yɛaware nnafua 15 pɛ.
Na nsakrae foforo pii da hɔ retwɛn me ne Evelyn. Bere a 1960 rekɔ awiei no, wɔtoo nsa frɛɛ me sɛ memmra Brooklyn, New York mmɛka Gilead Sukuu adesuakuw a ɛto so 36 ho. Saa bere no na meyɛ ɔmantam sohwɛfo. Na sukuu no befi ase February 1961, na na ebegye abosome du. Ɛyɛɛ me dɛ sɛ manya hokwan a ɛte saa, nanso nea na ɛhaw me ne sɛ wɔamfrɛ Evelyn anka ho. Saa na ɛtoo anuanom mmea pii. Wɔmaa Evelyn kyerɛw krataa de kyerɛe sɛ ɔbɛpene so ma makɔ sukuu no aba. Evelyn sui sɛ merekɔ agyaw ne hɔ, nanso yɛn nyinaa adwene hyiae sɛ menkɔ sukuu no. Na ɛyɛ no dɛ sɛ merekonya ntetee a ɛso bi nni saa wɔ Gilead.
Bere a mekɔɔ Brooklyn no, Evelyn yɛɛ adwuma wɔ Canada Betel. Ɔne onuawa bi a wɔfrɛ no Margaret Lovell na ɛtenaa dan baako mu. Na Margaret ka wɔn a wɔasra wɔn no ho. Daa na mafe Evelyn; na ɔno nso ani gyina me. Nanso Yehowa boaa yɛn maa yɛde yɛn adwene sii dwumadi a ɛhyɛ yɛn nsa no so. Na Evelyn mpɛ sɛ ɔde biribiara kame Yehowa ne n’ahyehyɛde no, na ɛno kaa me paa.
Bere a midii abosome mmiɛnsa pɛ wɔ Gilead no, Onua Nathan Knorr a saa bere no na odi asɛnka adwuma no anim wɔ wiase nyinaa no, de asɛm bi too m’anim. Obisaa me sɛ metumi asan akɔ Canada akɔkyerɛ ade wɔ Ahenni Som Sukuu anaa. Onua Knorr kae sɛ ɛnyɛ nhyɛ; sɛ mempɛ sɛ mɛkɔ a, metumi atoa sukuu no so na miwie a makɔyɛ ɔsɛmpatrɛwfo. Ɔde kaa ho sɛ, sɛ mekɔ Canada kɔkyerɛ ade a, ebia merennya kwan mma Gilead sukuu no bio, na mmom mɛka Canada hɔ ara. Ogyaw maa me sɛ menka ho asɛm nkyerɛ me yere na minsi gyinae.
Na minim adwene a Evelyn kura wɔ nsɛm a ɛte saa ho, enti mibuaa Onua Knorr amonom hɔ ara sɛ: “Biribiara a Yehowa ahyehyɛde no pɛ sɛ yɛyɛ no, yɛn ani begye sɛ yɛbɛyɛ.” Bere a yɛyɛ nnipa yi deɛ, yɛwɔ nea yɛpɛ, nanso daa adwene a yekura ne sɛ baabiara a Yehowa ahyehyɛde no bɛka sɛ yɛnkɔ no, ɛsɛ sɛ yɛkɔ.
Enti mifii Brooklyn April 1961 san kɔɔ Canada kɔkyerɛɛ ade wɔ Ahenni Som Sukuu. Akyiri yi yenyaa hokwan kɔsom wɔ Betel. Afei anwonwasɛm mu anwonwasɛm—wɔtoo nsa frɛɛ me bio sɛ menkɔ Gilead Sukuu a ɛto so 40 no bi wɔ 1965 mu. Saa bere no nso na ehia sɛ Evelyn kyerɛw krataa de kyerɛ sɛ wapene so sɛ metumi agyaw ne hɔ akɔ. Nanso nea ɛyɛ anigye wɔ asɛm no mu ne sɛ adapɛn kakra bi akyi no, wɔtoo nsa frɛɛ Evelyn sɛ ɔno nso mmra sukuu no bi.
Bere a yeduu Gilead sukuu mu hɔ no, Onua Knorr kae sɛ yɛn a yɛwɔ adesuakuw a ɛka French kasa mu nyinaa bɛkɔ Afrika. Nanso bere a yewiee sukuu no, ɔde me ne Evelyn san kɔɔ Canada, na ɔpaw me sɛ menhwɛ Canada Betel so (nea seesei yɛfrɛ no Baa Boayikuw nsɛm ho dwumadifo no). Saa bere no, na madi mfe 34 pɛ, enti meka kyerɛɛ Onua Knorr sɛ, “Minyinii koraa.” Nanso ɔhyɛɛ me den. Bere a mifii adwuma no ase ara na meyɛɛ m’adwene sɛ, sɛ mesi gyinae kɛse biara a, metie anuanom a wɔakyɛ wɔ Betel a wɔwɔ suahu ansa.
Wowɔ Betel a wunya hokwan sua nneɛma pii fi afoforo hɔ. Mewɔ obu kɛse ma me nuanom mpanyimfo a wɔka me ho wɔ Baa Boayikuw no mu. Bere a yɛresom asafo ahorow no, yehyiaa anuanom pii, mmea ne mmarima, mpanyin ne mmofra, na Betel ha sei nso yɛne anuanom bebree adi nsawɔso. Yɛasua nneɛma pii afi wɔn hɔ.
Bio nso Betel aboa ma manya hokwan akyerɛkyerɛ nkurɔfo de ahyɛ wɔn gyidi den. Ɔsomafo Paulo ka kyerɛɛ Timoteo sɛ: ‘Tena nea woasua no mu.’ Ɔkae nso sɛ: “Nea wote fii m’anom, a nnipa pii adi ho adanse no, ɛno na fa hyɛ nnipa anokwafo nsa na ama wɔn nso wɔafata sɛ wɔkyerɛkyerɛ afoforo.” (2 Tim. 2:2; 3:14) Mede mfe 57 na atena Betel. Ɛtɔ da a, anuanom bisa me nea masua afi Betel. Mmuae tiaa a mede ma wɔn ne sɛ: “Biribiara a Yehowa ahyehyɛde no pɛ sɛ woyɛ no, yi wo yam yɛ no ntɛm, na nya awerɛhyem sɛ Yehowa bɛboa wo.”
Meda so kae bere a edi kan a mekɔɔ Betel. Na meyɛ asukɔnoma a mefɛre ade. Nanso Yehowa akurakura me saa ara abesi nnɛ. Ɔnam anuanom mmarima ne mmea so agye me taataa afa tebea ahorow pii mu. Enti daa Yehowa ka kyerɛ me sɛ: “Nsuro, na me ara mɛboa wo.”—Yes. 41:13.
^ nky. 10 May 22, 1945 na Canada aban no yii ne nsa fii yɛn adwuma no so.
“Onyankopɔn nyɛ sakasaka Nyankopɔn, na mmom asomdwoe Nyankopɔn.”—1 KOR. 14:33.
1, 2. (a) Hena ne Onyankopɔn abɔde mu abakan, na dwuma bɛn na Yehowa de no dii? (b) Dɛn na ɛkyerɛ sɛ wahyehyɛ abɔfo no fɛfɛɛfɛ?
YEHOWA yɛ Ɔbɔadeɛ a wahyehyɛ ne biribiara pɛpɛɛpɛ. Yehowa abɔ nneɛma pii; nea edi kan ne ne Ba Yesu. Bible frɛ no “Asɛm no” efisɛ ɔno ne Onyankopɔn kasamafo titiriw. Asɛm no de mfe a enni ano asom Yehowa. Bible ka sɛ: “Mfiase no na Asɛm no wɔ hɔ, na Asɛm no ne Onyankopɔn na ɛwɔ hɔ.” Ɛtoa so sɛ: “Nneɛma nyinaa nam [Asɛm] no so na ɛbae, na ade biako mpo ankwati no amma.” Bɛboro mfe 2,000 ni na Onyankopɔn somaa Asɛm no baa asase so. Ná sintɔ biara nni Yesu Kristo ho, na ɔyɛɛ n’Agya apɛde a wannyaw biribiara wom.—Yoh. 1:1-3, 14.
2 Ansa na Yesu reba asase so no, na ɔyɛ Onyankopɔn ‘dwumayɛni a ne ho akokwaw.’ (Mmeb. 8:30) Yehowa nam Yesu so bɔɔ abɔfo mpempem pii wɔ soro. (Kol. 1:16) Bible ka sɛ abɔfo ‘mpempem som Yehowa, na mpem du ahorow mpem du gyinagyina n’anim.’ (Dan. 7:10) Bible frɛ abɔfo yi “asafodɔm.” Eyi kyerɛ sɛ wɔahyehyɛ wɔn fɛfɛɛfɛ.—Dw. 103:21.
3. Sɛ yɛka sɛ yɛrebu nsoromma ne okyinnsoromma ano a, dɛn na yɛbɛka? Sɛn na wɔahyehyɛ ne nyinaa?
3 Yehowa bɔɔ nsoromma ne okyinnsoromma a enni ano. Atesɛm krataa bi a wɔato din Chronicle a wotintim wɔ Houston, Texas, kae sɛ abɔde ho nyansahufo yɛɛ nhwehwɛmu bi, na wohui sɛ nsoromma ne okyinnsoromma a ɛwɔ hɔ bɛyɛ ɔpepepem mmɔho mpempem. Ɛte sɛ woakyerɛw 3 na wode 0 mmaako mmaako 23 aka ho. Wɔahyehyɛ nsoromma ayɛ no nsoromma akuwakuw. Nsoromma ne okyinnsoromma ɔpepepem mmɔho mpempem na ɛwɔ nsorommakuw biara mu. Wɔahyehyɛ nsorommakuw no nso ayɛ no akuwakuw pii.
4. Adɛn nti na yebetumi aka sɛ Onyankopɔn ahyehyɛ ne nkoa wɔ asase so?
4 Enti sɛnea wɔahyehyɛ abɔfo wɔ soro no, saa ara na wɔahyehyɛ nsoromma ne okyinnsoromma nso fɛfɛɛfɛ. (Yes. 40:26) Sɛ yɛhwɛ eyi nyinaa a, yebetumi aka sɛ asase so ha nso, Yehowa ahyehyɛ ne nkoa fɛfɛɛfɛ. Yehowa pɛ sɛ ne nkoa yɛ biribiara wɔanowɔano na wɔatumi ayɛ adwumasono a ɛhyɛ wɔn nsa no. Sɛ yɛhwɛ dwuma a Yehowa de n’asomfo adi fi tete besi nnɛ a, yebetumi aka ampa sɛ Yehowa ka wɔn ho. Bio nso, ɛkyerɛ sɛ “Onyankopɔn nyɛ sakasaka Nyankopɔn, na mmom asomdwoe Nyankopɔn.”—Monkenkan 1 Korintofo 14:33, 40.
5. Ɛyɛɛ dɛn na nneɛma ankɔ so wɔ asase so sɛnea Onyankopɔn ahyehyɛ no?
5 Bere a Yehowa bɔɔ nnipa a wodi kan no, ɔka kyerɛɛ wɔn sɛ: “Monwo na monnɔɔso na monhyɛ asase so mã na munni so, na ɛpo mu mpataa ne wim ntuboa ne mmoa a wɔnenam asase so nyinaa, munni wɔn so.” (Gen. 1:28) Yehowa ammɔ nnipa mpempem prɛko pɛ. Mmom na Adam ne Hawa bɛwo mma na wɔn mma nso awo mma kosi sɛ nkakrankakra asase nyinaa bɛdan paradise ma nnipa ahyɛ so ma. Nanso Adam ne Hawa asoɔden twee saa nhyehyɛe no sanee. (Gen. 3:1-6) Akyiri yi “Yehowa hui sɛ onipa de abɔnefosɛm ahyɛ asase so mã, na ne komam nsusuwii nyinaa yɛ bɔne bere nyinaa.” Eyi nti “na asase asɛe wɔ nokware Nyankopɔn no ani so, na na amumɔyɛ ahyɛ so mã.” Enti Onyankopɔn yɛe sɛ ɔde nsuyiri bɛsɛe abɔnefo nyinaa afi asase so.—Gen. 6:5, 11-13, 17.
6, 7. (a) Ɛyɛɛ dɛn na Noa nyaa Yehowa anim dom? (Hwɛ mfonini a ɛwɔ adesua yi mfiase no.) (b) Dɛn na ɛtoo abɔnefo a na wɔwɔ Noa bere so no?
6 Nanso ebinom nyaa wɔn ti didii mu wɔ Nsuyiri no mu. Bible ka sɛ “Noa nyaa Yehowa anim dom,” efisɛ na ɔyɛ “ɔtreneeni a ne ho nni asɛm wɔ ne bere sofo mu,” na ɔne “nokware Nyankopɔn nantewee.” Yehowa ka kyerɛɛ Noa sɛ ɔnyɛ adaka kɛse bi, na ɔmaa no ho akwankyerɛ nyinaa. (Gen. 6:8, 9, 14-16) Noa ne n’abusua tiee Yehowa na wɔyɛɛ nea Yehowa hyɛɛ wɔn nyinaa. Enti nkakrankakra wɔyɛɛ adaka no, na wɔde mmoa kɔɔ mu. Ɔkwan a wɔfaa so yɛɛ adaka no nti, na ebetumi akora nnipa ne mmoa so. Afei bere a wɔn nyinaa kɔɔ mu no, “Yehowa too ɔpon no mu.”—Gen. 7:5, 16.
7 Aka bɛyɛ mfe 2,370 ma Kristo aba no na Nsuyiri no bae, na Yehowa popaa “biribiara a ɛte ase fii asase so.” Nanso ɔkoraa Noa ne n’abusua so wɔ adaka no mu. (Gen. 7:23) Nnipa a wɔwɔ asase so nnɛ nyinaa yɛ Noa ne n’abusua asefo. Wɔn a wɔankɔ adaka no mu nyinaa wuwui, efisɛ wɔantie Noa, “trenee sɛnkafo” no.—2 Pet. 2:5.
8. Bere a Onyankopɔn ka kyerɛɛ Israelfo sɛ wɔnkɔ Bɔhyɛ Asase no so no, dɛn na ɛkyerɛ sɛ na wahyehyɛ biribiara pɛpɛɛpɛ?
8 Nsuyiri no akyi bɛboro mfe 800 no, Onyankopɔn yɛɛ Israelfo no ɔman kɛse. Onyankopɔn de nneɛma guu akwan mu sɛnea ɛbɛyɛ a wɔn abrabɔ ne wɔn som nyinaa bedi mu. Nokwasɛm ne sɛ ɔhwɛe sɛ biribiara rensɛe wɔn som. Sɛ yɛbɛyɛ nhwɛso a, ɔmaa ebinom yɛɛ asɔfo, na na Lewifo pii nso wɔ hɔ. Bio nso, wɔmaa mmea ‘somee wɔ ahyiae ntamadan no ano.’ (Ex. 38:8) Bere a Yehowa Nyankopɔn ka kyerɛɛ Israelfo sɛ wɔnkɔ Kaanan asase so no, wɔn mu pii yɛɛ asoɔden. Enti ɔka kyerɛɛ wɔn sɛ: “Mo nan rensi asase a memaa me nsa so kaa ntam sɛ me ne mo bɛtena so no so, gye Yefune ba Kaleb ne Nun ba Yosua.” Bere a mmarima bi kɔhwɛɛ Bɔhyɛ Asase no, Yosua ne Kaleb nko ara na wɔde asɛmpa bae. (Num. 14:30, 37, 38) Akyiri yi Onyankopɔn ka kyerɛɛ Mose sɛ ɔmfa Yosua nsi n’ananmu. (Num. 27:18-23) Aka kakra ma Yosua de Israelfo akɔ Bɔhyɛ Asase no so no, Yehowa ka kyerɛɛ no sɛ ‘ɔmma ne bo nyɛ duru na ne ho nyɛ den.’ Ɔtoaa so sɛ: “Nsuro na mmɔ hu, efisɛ baabi a wobɛkɔ biara no, Yehowa wo Nyankopɔn ka wo ho.”—Yos. 1:9.
9. Rahab huu Yehowa ne ne nkurɔfo sɛn?
9 Ampa-ne-ampa ara baabiara a Yosua kɔe biara Yehowa Nyankopɔn dii n’akyi. Wo deɛ yɛnhwɛ nea esii bere a Israelfo bɔɔ dɔmpem wɔ Kanaan kurow Yeriko kurotia bɛyɛ mfe 1,473 ansa na Kristo reba no. Yosua somaa mmarima mmienu sɛ wɔnkɔhwɛ sɛnea Yeriko kurow no te. Woduu hɔ no, wohuu tuutuuni bea bi a ɔde Rahab. Afei bere a Yeriko hene tee sɛ mmarima no aba kurom hɔ no, ɔsomae sɛ wɔnkɔkyere wɔn, nanso Rahab de wɔn siee ne dan atifi. Rahab ka kyerɛɛ Israelfo mmarima a wɔbɛhwɛɛ kurow no sɛ: ‘Minim sɛ ɔkwan biara so Yehowa de asase yi bɛma mo, na yɛate sɛnea mufi Egypt reba no Yehowa maa Po Kɔkɔɔ no yowee wɔ mo anim ne nea mode yɛɛ Amorifo ahene baanu no.’ Rahab san kae sɛ: “Yehowa mo Nyankopɔn yɛ ɔsoro a ɛwɔ soro ne asase a ɛwɔ fam yi Nyankopɔn.” (Yos. 2:9-11) Rahab de ne ho fam Yehowa ahyehyɛde a na ɛwɔ hɔ saa bere no ho, na bere a Israelfo tow hyɛɛ Yeriko so no, Yehowa gyee Rahab ne ne fiefo nkwa. (Yos. 6:25) Rahab nyaa gyidi a emu yɛ den, na ɔde nidi ne obu maa Yehowa ne ne nkurɔfo.
10. Asɛm bɛn na Yesu ka kyerɛɛ Yudafo nyamesom akannifo no? Adɛn nti na ɔkaa saa?
10 Yosua dii Israelfo no anim ma wɔko faa Kanaan asase ne ne nkurow pii. Nanso bere rekɔ so no, dɛn na esii? Eduu baabi no, na Israelfo ntie Onyankopɔn mmara mpo na wadi so. Bere a Yehowa somaa ne ba no baa asase so deɛ, na nneɛma agye nsam koraa. Na wommu Onyankopɔn mpo na wɔabu n’adiyifo, enti Yesu kae sɛ Yerusalem ‘kum adiyifo.’ (Monkenkan Mateo 23:37, 38.) Yudafo nyamesom akannifo no anni Onyankopɔn nokware, enti ɔpoo wɔn. Yesu ka kyerɛɛ wɔn sɛ: “Wobegye Onyankopɔn ahenni afi mo nsam na wɔde ama ɔman a ɛbɛsow aba.”—Mat. 21:43.
11, 12. (a) Dɛn na ɛkyerɛ sɛ Yehowa yii ne nhyira fii Yuda man no so kɔɔ ahyehyɛde foforo so? (b) Henanom na wɔbɛkaa ahyehyɛde foforo no ho?
11 Bere a Yesu baa asase so no, ankyɛ na Yehowa poo Israel man no. Nanso na Yehowa wɔ asomfo anokwafo bi wɔ asase so a wotie Yesu Kristo na wodi ne nkyerɛkyerɛ akyi. Pentekoste afe 33 Y.B. no, Yehowa hwiee ne nhyira guu ahyehyɛde foforo bi so. Saa bere no na Yesu asuafo bɛyɛ 120 ahyia wɔ Yerusalem baabi, na ‘mpofirim ara wɔtee dede bi fii soro te sɛ mframa a ɛrebɔ denneennen, na egyigyei wɔ ofie no mu nyinaa.’ Afei ‘wohuu tɛkrɛma bebree a ɛte sɛ ogya a ayiyi mmaako mmaako, na ebi besii wɔn mu biara so, na honhom kronkron hyɛɛ wɔn nyinaa mãmã na wofii ase kaa kasa horow, sɛnea honhom no maa wɔn hokwan sɛ wɔnkasa no.’ (Aso. 2:1-4) Saa anwonwasɛm yi kyerɛɛ pefee sɛ na Yehowa taa Kristo asuafo no akyi. Eyi ne ahyehyɛde foforo a na Yehowa de reyɛ adwuma.
12 Saa da no, ‘wɔde akra bɛyɛ 3,000 bɛkaa’ Yesu akyidifo no ho. Afei “Yehowa kɔɔ so de wɔn a ɔregye wɔn nkwa kaa wɔn ho daa.” (Aso. 2:41, 47) Yesu asuafo no kum wɔn ho yɛɛ asɛnka adwuma no, enti “Onyankopɔn asɛm kɔɔ so trɛwee, na asuafo no dodow bu bɔɔ ho pii wɔ Yerusalem.” Asɔfo pii mpo “fii ase yɛɛ aso maa gyidi no.” (Aso. 6:7) Enti nnipa a wogyee nokware no bɛkaa ahyehyɛde foforo no ho. Akyiri yi Yehowa yɛɛ biribi foforo de dii adanse sɛ ɔtaa ahyehyɛde foforo no akyi. Ɔde “amanaman mufo” bɛkaa Kristofo asafo no ho.—Monkenkan Asomafo Nnwuma 10:44, 45.
13. Adwuma bɛn na Onyankopɔn de maa n’ahyehyɛde foforo no?
13 Ná Kristo akyidifo nim adwuma a Onyankopɔn de ahyɛ wɔn nsa. Bere a Yesu wɔ asase so no, ɔno ankasa twaa ɛsa bi too hɔ maa n’akyidifo huu nea ɛsɛ sɛ wɔyɛ. N’asubɔ akyi pɛɛ no, ofii ase kaa “ɔsoro ahenni” no ho asɛm. (Mat. 4:17) Yesu kyerɛɛ n’asuafo sɛ wɔnyɛ saa adwuma no bi. Ɔkae sɛ: “Mobɛyɛ m’adansefo wɔ Yerusalem ne Yudea ne Samaria nyinaa de akɔ asase ano nohoa.” (Aso. 1:8) Ná Kristo asuafo no nim nea ɛsɛ sɛ wɔyɛ anaa? Yebetumi aka sɛ na wonim. Wo deɛ hwɛ, da bi Paulo ne Barnaba kaa no pen kyerɛ Yudafo a wɔwɔ Antiokia a ɛwɔ Pisidia sɛ: “Ná ɛho hia sɛ wɔka Onyankopɔn asɛm kyerɛ mo kan. Nanso esiane sɛ mupia to nkyɛn na mummu mo ho sɛ mofata daa nkwa nti, hwɛ! yɛredan akɔ amanaman no nkyɛn. Nokwarem no, Yehowa ama yɛn ahyɛde sɛ, ‘Mapaw wo sɛ amanaman no hann, na woayɛ nkwagye de akɔpem asase ano.’” (Aso. 13:14, 45-47) Efi asomafo no bere so tɔnn, Onyankopɔn ahyehyɛde no fã a ɛwɔ asase so no de asi n’ani so sɛ ɛbɛma nkurɔfo ahu nea Yehowa ayɛ a ɔde begye nnipa nkwa.
14. Dɛn na ɛtoo Yerusalem, na hefo na wonyaa wɔn ti didii mu?
14 Yudafo dodow no ara antie asɛmpa no, enti na amanehunu da hɔ retwɛn wɔn. Na Yesu aka akyerɛ n’asuafo sɛ: “Sɛ muhu sɛ asraafodɔm atwa Yerusalem ho ahyia a, ɛnde munhu sɛ n’amamfoyɛ abɛn. Afei momma wɔn a wɔwɔ Yudea mfi ase nguan nkɔ mmepɔw so, na momma wɔn a wɔwɔ kurow no mu no mfi mu nkɔ, na mommma wɔn a wɔwɔ nkuraase no mmma mu.” (Luka 21:20, 21) Nea Yesu kae no baa mu pɛpɛɛpɛ. Yudafo sɔre tiaa Romafo no, na afe 66 Y.B. no, Cestius Gallus dii Roma asraafo anim kotwaa Yerusalem ho hyiae. Nanso obiara anhu nea ɛyɛe, asraafo no san wɔn akyi kɔɔ wɔn kurom. Eyi maa Yesu akyidifo no nyaa kwan guan fii Yerusalem ne Yudea. Abakɔsɛm kyerɛwfo Eusebius kae sɛ nnipa pii twaa Yordan Asubɔnten kɔɔ Pella a ɛwɔ Perea. Afe 70 Y.B. no, Ɔsahene Titus dii Roma asraafo no anim san baa Yerusalem bɛsɛe kurow no. Nanso Kristofo anokwafo nyaa wɔn ti didii mu efisɛ wotiee Yesu kɔkɔbɔ no.
15. Tebea bɛn na ɛtoo Kristo akyidifo, nanso ɛyɛɛ dɛn na Kristosom nyaa nkɔso?
15 Ahokyere, ɔtaa, ne sɔhwɛ a Kristo akyidifo hyiae nyinaa akyi no, Kristosom nyaa nkɔso wɔ asomafo no bere so. (Aso. 11:19-21; 19:1, 19, 20) Adɛn nti na ɛbaa saa? Asɛm no ara ne sɛ Onyankopɔn hyiraa Kristofo asafo no.—Mmeb. 10:22.
16. Dɛn na na ehia sɛ Kristoni biara yɛ na ne gyidi ayɛ den?
16 Ná ɛsɛ sɛ Kristoni biara hu sɛ egye mmɔdenbɔ na ne gyidi ayɛ den. Na ehia sɛ wosua Kyerɛwnsɛm no na wohyiam daa, na wɔde nsi ne ahokeka yɛ asɛnka adwuma no. Saa bere no na eyi nyinaa hia na Yehowa nkurɔfo atim gyidi no mu, na baakoyɛ atena wɔn ntam. Ná nhyehyɛe fɛfɛɛfɛ da asafo no dwumadi nyinaa ho. Na mpanyimfo ne asomfo wɔ hɔ a woyi wɔn yam boa asafo no mufo. (Filip. 1:1; 1 Pet. 5:1-4) Wo deɛ hwɛ sɛ mpanyimfo te sɛ Paulo atu kwan akɔsrasra asafo no! Anigye ne dɛn! (Aso. 15:36, 40, 41) Sɛ wohwɛ ɔkwan a tete Kristofo no faa so somee ne ɔkwan a yɛfa so som nnɛ a, wuhu nsɛdi paa bi wom. Ɛyɛ yɛn dɛ sɛ yebehu sɛ efi tete besi nnɛ nyinaa Yehowa wɔ nhyehyɛe fɛfɛɛfɛ a ne nkoa fa so som no!*
17. Dɛn na yebesua wɔ adesua a edi hɔ no mu?
17 Yɛte awiei bere mu, na Satan wiase no regye nna awu. Nanso Yehowa ahyehyɛde no de mmirikatɛntɛ rekɔ n’anim daa. Ɛnde, wo ne ahyehyɛde no abɔ anan rekɔ anaa? Worenya nkɔso wo Yehowa som mu? Adesua a edi hɔ no bɛma woahu nea ɛbɛboa wo ma woayɛ saa.
^ nky. 16 Hwɛ asɛm a wɔato din “Kristofo Som Wɔ Honhom ne Nokware Mu” ne “Wɔkɔ So Nantew Nokware no Mu” wɔ Ɔwɛn-Aban July 15, 2002 mu. Afei nso, wohwɛ Jehovah’s Witnesses—Proclaimers of God’s Kingdom nhoma no mu a, wubehu Onyankopɔn ahyehyɛde no fã a ɛwɔ asase so nnɛ no ho nsɛm pii wɔ hɔ.
“Yehowa ani wɔ treneefo so.”—1 PET. 3:12.
1. Ahyehyɛde bɛn na Yehowa de sii Israel man no ananmu? (Hwɛ mfonini a ɛwɔ adesua yi mfiase no.)
YEHOWA na ɔhyehyɛɛ Kristofo asafo no wɔ asomafo no bere so, na wahwɛ ama nokware som agyina ne nan so wɔ yɛn bere yi so. Adesua a edi eyi anim no, yehui sɛ Israel man no anni Yehowa nokware, enti ɔde ahyehyɛde foforo sii ananmu. Kristo akyidifo na na wɔwɔ saa ahyehyɛde no mu, na Yehowa de wɔn yɛɛ ne man. Bere mpo a wɔsɛee Yerusalem 70 Y.B. no, ahyehyɛde foforo yi ansɛe, efisɛ na ɛda Yehowa koma so. (Luka 21:20, 21) Nsɛm a esisii wɔ asomafo no bere so no boa yɛn ma yehu biribi fa Yehowa asomfo a wɔwɔ hɔ nnɛ ho. Ɛrenkyɛ Satan wiase yi bɛba awiei, nanso Onyankopɔn ahyehyɛde no bɛtena hɔ. (2 Tim. 3:1) Yɛyɛ dɛn hu saa?
2. Dɛn na Yesu ka faa “ahohiahia kɛse” no ho? Ebefi ase sɛn?
2 Yesu kaa biribi a ebesi wɔ nna a edi akyiri no mu. Ɔkae sɛ: “Ahohiahia kɛse a, efi wiase mfitiase besi mprempren ebi nsii, na ebi nso nsi bio bɛba.” (Mat. 24:3, 21) Yehowa bɛma wiase atumfoɔ asɛe atoro som ahemman anaa “Babilon Kɛse” no. Eyi na ebefi ahohiahia kɛse no ase. (Adi. 17:3-5, 16) Ɛno akyi, dɛn na ebesi?
3. Atoro som sɛe akyi no, dɛn na ɛbɛto Yehowa nkurɔfo?
3 Atoro som sɛe akyi no, Satan ne n’apamfo a wɔwɔ wiase bɛtow ahyɛ Yehowa asomfo so. Bible ka “Gog a ofi Magog asase so” ho asɛm sɛ: “Wobɛba sɛ ahum, te sɛ omununkum abɛkata asase no so, wo ne w’asraafokuw nyinaa ne aman pii a wɔka wo ho.” Yehowa Adansefo mpɛ wɔn ho asɛm na wonni asraafo biara a wɔbɔ wɔn ho ban. Enti atamfo besusuw sɛ wɔanya wɔn awie. Nanso wɔbɛtow twɛdekane anu wɔn ho.—Hes. 38:1, 2, 9-12.
4, 5. Sɛ Satan tow hyɛ Yehowa asomfo so a, dɛn na Yehowa bɛyɛ?
4 Sɛ Satan ne n’apamfo tow hyɛ Yehowa nkurɔfo so a, ɛbɛyɛ te sɛ nea wɔretow ahyɛ Yehowa ankasa so. (Monkenkan Sakaria 2:8.) Dɛn na Yehowa bɛyɛ? Ɔbɛma ne homene so ma wɔahu sɛ ɔno ne Otumfoɔ Pumpuni no. Yɛn soro Agya no rentwentwɛn ne nan ase koraa; obegye yɛn ntɛm! Nokwasɛm ni, “ade nyinaa so Tumfoɔ Nyankopɔn da kɛse no mu ko no” bɛsɛe Satan wiase no pasaa. Ɔko yi na Bible frɛ no Harmagedon no.—Adi. 16:14, 16.
5 Yeremia hyɛɛ nkɔm sɛ Yehowa ankasa ne amanaman no bɛko wɔ Harmagedon. Ɔkae sɛ: “‘Ɔno na ɔne ɔhonam nyinaa bɛham. Nnebɔneyɛfo de, ɔde wɔn bɛma nkrante,’ Yehowa asɛm ni. Nea asafo Yehowa aka ni, ‘Hwɛ, mmusu befi ɔman so akɔ ɔman so, na ahum kɛse betu afi asase ano nohoa. Na wɔn a Yehowa bekunkum wɔn saa da no begugu hɔ fi asase ano akɔpem asase ano. Wɔrenyɛ wɔn ayi, wɔremmoa wɔn ano, na wɔrensie wɔn nso. Wɔbɛyɛ sɛ sumina wɔ asase ani.’” (Yer. 25:31-33) Harmagedon bɛsɛe wiase bɔne yi pasaa. Satan wiase no befi hɔ, nanso Yehowa ahyehyɛde no fã a ɛwɔ asase so no bɛtena hɔ.
6, 7. (a) Ɛhe na “nnipakuw kɛse no” fi? (b) Nkɔso bɛn na aba nnansa yi?
6 Onyankopɔn ahyehyɛde no renya nkɔso nnɛ efisɛ wɔn a wɔwom no anya Yehowa anim dom. Bible ka sɛ: “Yehowa ani wɔ treneefo so, na wayɛ aso ama wɔn adesrɛ.” (1 Pet. 3:12) Treneefo yi mu bi ne “nnipakuw kɛse” a wobetwa “ahohiahia kɛse no.” (Adi. 7:9, 14) Saa nkurɔfo yi nyɛ nnipakuw bi kɛkɛ, na mmom wɔyɛ “nnipakuw kɛse,” nnipadɔm ankasa. Hwɛ sɛ wo ne saafo yi atwa “ahohiahia kɛse” no! Ɛbɛka wo sɛn?
7 Ɛhe na nnipakuw kɛse no fi? Wofi amanaman nyinaa mu. Adwuma bi a Yesu kae sɛ ɛbɛkɔ so wɔ awiei bere no mu na akɔtwe wɔn aba. Ɔkae sɛ: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.” (Mat. 24:14) Eyi ne adwuma titiriw a Onyankopɔn ahyehyɛde no reyɛ nnɛ. Yehowa Adansefo reyɛ asɛnka ne ɔkyerɛkyerɛ adwuma yi wɔ wiase nyinaa, enti nnipa mpempem pii resom Onyankopɔn wɔ “honhom ne nokware mu.” (Yoh. 4:23, 24) Nhwɛso bi ni: Efi 2003 kosi 2012 no, nnipa bɛboro 2,707,000 ahyira wɔn ho so ama Onyankopɔn abɔ asu. Nnipa dodow yi nyinaa bae wɔ mfe du pɛ mu. Seesei Adansefo bɛboro 7,900,000 na wɔwɔ wiase nyinaa, na nnipa mpempem ba wɔn nhyiam ahorow, ɛnkanka Nkaedi no. Ɛnyɛ nnipadɔm na yɛde hoahoa yɛn ho; yɛreka yi koraa ‘Onyankopɔn na ɔma enyin.’ (1 Kor. 3:5-7) Nanso sɛ yehu sɛ nnipakuw kɛse no redɔɔso saa a, na ɛyɛ yɛn dɛ.
8. Dɛn na ama Yehowa ahyehyɛde no renya nkɔso ntɛmntɛm saa?
8 Yehowa ankasa na ɔbɔ n’ahyehyɛde no kyidɔm, enti ɛnyɛ nwonwa sɛ n’asomfo redɔɔso ntɛmntɛm saa. (Monkenkan Yesaia 43:10-12.) Yesaia hyɛɛ eyi ho nkɔm, na ɔkae sɛ: “Nea ɔyɛ ketewa koraa no bɛdan apem na nea osua adan ɔman kɛse. Me Yehowa, mɛyɛ no ntɛm wɔ ne bere mu.” (Yes. 60:22) Bere bi na nkaefo a wɔasra wɔn no te sɛ “nea ɔyɛ ketewa koraa,” nanso honhom fam Israelfo pii baa Onyankopɔn ahyehyɛde no mu maa wɔn dodow kɔɔ anim. (Gal. 6:16) Nnipakuw kɛse no nso abɛka wɔn ho, na kɔ ara na wɔrekɔ wɔn anim efisɛ Yehowa ahyira n’ahyehyɛde no.
9. Sɛ yɛpɛ sɛ yenya daakye nwonwaso a Onyankopɔn ahyɛ ho bɔ no a, dɛn na ɛsɛ sɛ yɛyɛ?
9 Kristofo a wɔasra wɔn ne nnipakuw kɛse no nyinaa betumi anya daakye nwonwaso bi. Yehowa ankasa na ahyɛ eyi ho bɔ wɔ n’Asɛm mu. Nanso Yehowa hwehwɛ biribi fi yɛn hɔ: Ɛsɛ sɛ yedi n’ahyɛde so. (Yes. 48:17, 18) Yɛnhwɛ Israelfo no sɛɛ. Yehowa de Mose Mmara no maa wɔn sɛ wonni so na ɛmmɔ wɔn ho ban. Mmara no boaa wɔn ma wohuu sɛnea wɔbɛtwe wɔn ho afi ɔbrasɛe ho, sɛnea wɔbɛhwɛ wɔn mmusua na wɔanya nnamfo pa, sɛnea wobedi nokware wɔ wɔn nnwumam, sɛnea wɔne afoforo bɛtena dwoodwoo, ne nea ɛkeka ho. (Ex. 20:14; Lev. 19:18, 35-37; Deut. 6:6-9) Yɛn nso sɛ yedi Onyankopɔn ahyɛde so a, ɛboa yɛn, na n’ahyɛde nso nyɛ den. (Monkenkan 1 Yohane 5:3.) Sɛnea Mmara no bɔɔ Israelfo ho ban no, saa ara na Yehowa Nyankopɔn ahyɛde bɔ yɛn ho ban. Bio, ɛma yɛyɛ “den wɔ gyidi no mu.”—Tito 1:13.
10. Adɛn nti na ɛsɛ sɛ yɛhyɛ da yi bere si hɔ sua Bible na yɛyɛ Abusua Som nnawɔtwe biara?
10 Sɛ yɛhwɛ nifa oo, yɛhwɛ benkum oo, yehu sɛ Yehowa ahyehyɛde no fã a ɛwɔ asase so no rekɔ n’anim. Ade baako ne sɛ daa yenya biribi a ɛboa yɛn ma yɛte Bible mu nokware ase yiye. Ɛnsɛ sɛ eyi yɛ yɛn nwonwa, efisɛ Bible hyɛɛ nkɔm sɛ: “Treneefo kwan te sɛ owia hann, ɛhyerɛn nkakrankakra kosi awia ketee.” (Mmeb. 4:18) Nanso ɛsɛ sɛ yɛn mu biara bisa ne ho sɛ: ‘Minim nokware no ho ntease a yɛwɔ seesei no? Mekenkan Bible da biara da? Me ho pere me sɛ mɛkenkan yɛn nhoma biara a ɛbɛba? Me ne m’abusua ayi anwummere bi asi hɔ nnawɔtwe biara a yɛde yɛ Abusua Som?’ Eyi nyɛ biribi a ne yɛ yɛ den; nea ehia ne sɛ yɛbɛhyɛ da ayi bere asi hɔ ayɛ. Ɛho hia paa sɛ yesua Onyankopɔn Asɛm na yɛde yɛ adwuma, na yɛne Onyankopɔn ahyehyɛde no bɔ anan. Yɛrekasa yi, aka to na borɔ na ahohiahia kɛse no aba, enti ɛsɛ sɛ yɛfa asɛm yi aniberesɛm!
11. Sɛ yɛhwɛ nhyiam a Yehowa nkurɔfo yɛe tete mmere mu ne asafo nhyiam ne ɔmansin ne ɔmantam nhyiam a yɛyɛ no nnɛ a, mfaso bɛn na ɛwɔ so?
11 Yehowa ahyehyɛde no hyɛ yɛn nkuran sɛ yentie Paulo afotu yi: “Momma yensusuw yɛn ho yɛn ho ho, nkanyan yɛn ho yɛn ho nkɔ ɔdɔ ne nnwuma pa mu, na mommma yɛnnkwati sɛ yɛne yɛn ho behyiam sɛnea ayɛ ebinom su no, na mmom yɛnhyehyɛ yɛn ho nkuran, titiriw bere a muhu sɛ ɛda no rebɛn no.” (Heb. 10:24, 25) Tete no na Israelfo hyiam som Yehowa. Afahyɛ ne nhyiam ahorow a ɛte saa no hyɛɛ wɔn den. Bio nso na nhyiam a ɛte saa ma wɔn ani gye. Ɛho nhwɛso ne Asese Afahyɛ bi a wodii wɔ Nehemia bere so no. (Ex. 23:15, 16; Neh. 8:9-18) Ɛnnɛ nso yɛkɔ asafo nhyiam, ɔmansin ne ɔmantam nhyiam a, ɛhyɛ yɛn gyidi den na ɛma yɛn ani gye nso. Enti sɛ asafo no hyɛ yɛn nkuran sɛ yɛnkɔ a, yɛnkae sɛ yɛn ara yɛn yiyedi nti na ɛka saa. Enti mommma nhyiam yi mu biara mmpa yɛn ti so.—Tito 2:2.
12. Sɛn na ɛsɛ sɛ yebu Ahenni ho asɛmpaka adwuma no?
12 Ɛyɛ yɛn dɛ sɛ yɛabɛka Onyankopɔn ahyehyɛde no ho na yɛanya hokwan reyɛ asɛmpaka adwuma no. Ɛyɛ akwannya kɛse efisɛ Bible frɛ no “adwuma kronkron.” (Rom. 15:16) Sɛ yɛka asɛmpa no a, momma yɛnkae sɛ yɛne “Ɔkronkronni” Yehowa no ankasa na ɛreyɛ adwuma no. (1 Kor. 3:9; 1 Pet. 1:15) Bio, sɛ yɛka asɛmpa no a, na yɛretew Yehowa din kronkron no ho. Ɛyɛ hokwan a ɛso bi nni sɛ “anigye Nyankopɔn no” de “anuonyam asɛmpa” no bɛhyɛ yɛn nsa.—1 Tim. 1:11.
13. Dɛn na ɛbɛboa yɛn ma yɛn gyidi ayɛ den na yɛanya nkwa?
13 Onyankopɔn pɛ sɛ yɛde yɛn ho fam ne ho na yɛne n’ahyehyɛde no bɔ denneennen. Eyi bɛma yɛn gyidi ayɛ den na asi yɛn yiye. Mose ka kyerɛɛ Israelfo sɛ: “Ɛnnɛ mefrɛ ɔsoro ne asase sɛ wonni mo ho adanse: Mede nkwa ne owu, nhyira ne nnome, asi w’anim; enti fa nkwa na wo ne w’asefo anya nkwa. Na dɔ Yehowa wo Nyankopɔn na tie n’asɛm na fa wo ho fam ne ho, efisɛ ɔno na ɔma wo nkwa ne nna tenten. Woyɛ saa a, wobɛtena asase a Yehowa kaa w’agyanom Abraham, Isak, ne Yakob ntam sɛ ɔde bɛma wɔn no so.” (Deut. 30:19, 20) Enti sɛ yebenya nkwa a, ɛsɛ sɛ yɛyɛ Yehowa apɛde, yɛdɔ no, yetie no, na yɛde yɛn ho fam ne ho.
14. Dɛn na onua bi ka faa Yehowa ahyehyɛde no ho?
14 Onua Pryce Hughes yɛ obi a osuaa nokware no ansa na 1914 reba. Bere bi ɔkyerɛw sɛ: “Ade a ɛho hia me sen biara ne sɛ mede me ho bɛbata Yehowa ahyehyɛde a aniwa hu no ho. Osuahu a minyae bere bi no ama mahu sɛ nyansa nnim sɛ obi de ne ho bɛto nnipa nsusuwii so. Bere a mihuu saa no, misii me bo sɛ mɛbata nokware ahyehyɛde no ho denneennen. Sɛ woanyɛ saa a, ɔkwan bɛn bio na wobɛfa so anya Yehowa anim dom ne ne nhyira?”
15. Bible mu asɛm bɛn na ɛboa yɛn ma yehu nea ɛsɛ sɛ yɛyɛ bere a ahyehyɛde no ayɛ nsakrae bi?
15 Sɛ yɛpɛ sɛ yenya Yehowa anim dom na ohyira yɛn a, ɛsɛ sɛ yɛn mu biara de ne ho bata n’ahyehyɛde no ho, na sɛ wɔyɛ nsakrae wɔ ntease a yɛwɔ wɔ Bible mu nsɛm bi ho a, ɛsɛ sɛ yegye tom ntɛm. Nhwɛso bi ni: Yesu wuo akyi no, na Yudafo Kristofo mpempem wɔ hɔ a wokura Mmara no mu denneennen. (Aso. 21:17-20) Nanso bere a Paulo kyerɛw krataa kɔmaa Hebrifo no, wohui sɛ ɛnyɛ afɔre a na wɔbɔ wɔ Mmara no ase na atew wɔn ho, na mmom “wɔnam Yesu Kristo nipadua a wɔde mae prɛko no so” na atew wɔn ho. (Heb. 10:5-10) Yudafo Kristofo pii tiee afotu no na wɔsesaa wɔn adwene na wɔne asafo no bɔɔ anan. Yɛn nso ɛsɛ sɛ yegye bere sua ade na sɛ Yehowa ahyehyɛde no yɛ nsakrae bi nso a, ɛsɛ sɛ yɛbrɛ yɛn ho ase na yegye tom.
16. (a) Nhyira bɛn na ɛbɛma wiase foforo no mu ayɛ dɛ? (b) Dɛn na wohwɛ kwan wɔ wiase foforo no mu?
16 Obiara a ɔde ne ho fam Yehowa ho na ɔne n’ahyehyɛde no bɔ anan no bɛkɔ so anya ne nhyira. Wɔn a wɔasra wɔn no benya hokwan ne Kristo adi ade wɔ soro. (Rom. 8:16, 17) Sɛ nso yɛn anidaso ne sɛ yɛbɛtena asase so a, hwɛ sɛnea Paradise asetena bɛyɛ anika afa! Yehowa nkurɔfo a wɔwɔ wiase nyinaa ani gye ho sɛ wɔbɛka Onyankopɔn wiase foforo no ho asɛm akyerɛ nkurɔfo. (2 Pet. 3:13) Dwom 37:11 ka sɛ: “Ahobrɛasefo benya asase no adi, na wɔagye wɔn ani asomdwoe bebree mu.” Nnipa ‘besisi adan atena mu’ na wɔadi “wɔn nsa ano adwuma.” (Yes. 65:21, 22) Nhyɛso, ohia ne ɔkɔm befi hɔ. (Dw. 72:13-16) Babilon Kɛse no rentena hɔ bio na anya obi adaadaa no. (Adi. 18:8, 21) Onyankopɔn benyan awufo na wama wɔatena asase so daa. (Yes. 25:8; Aso. 24:15) Anokwa, anidaso nwonwaso bi da hɔ retwɛn nnipa mpempem pii a wɔahyira wɔn ho so ama Yehowa. Nanso sɛ anidaso yi nyinaa bɛbam ma yɛde yɛn ani ahu a, ɛsɛ sɛ yɛkɔ so hyɛ yɛn gyidi den, na yɛne Onyankopɔn ahyehyɛde no bɔ anan.
17. Adwene bɛn na ɛsɛ sɛ yenya wɔ Yehowa som ne n’ahyehyɛde ho?
17 Satan wiase bɔne yi da owupa so; ɛrenkyɛ ebefi hɔ. Enti momma yɛnhyɛ yɛn gyidi den na yɛne Yehowa ahyehyɛde no mmom nsom yɛn soro Agya no. Ná odwontofo Dawid kura adwene a ɛte saa, na ɔkae sɛ: “Ade biako na mesrɛ Yehowa—ɛno na mehwehwɛ akyi kwan, sɛ mɛtena Yehowa fie me nkwa nna nyinaa, na mahwɛ Yehowa papayɛ, na mede anisɔ ahwɛ n’asɔrefie.” (Dw. 27:4) Ɛnde, momma yɛn mu biara mfa ne ho mfam Onyankopɔn ho, na bere a Yehowa ahyehyɛde no rekɔ n’anim no, momma yɛne no mmɔ anan.
TETE WƆ BI KA
NÁ ƐYƐ afe 1923. Asa bi a ɛwɔ sukuu bi mu wɔ São Paulo ayɛ ma be! George Young rekasa, na obi rekyerɛ ne kasa no ase kɔ Portuguese kasa mu. Nnipa 585 awɛn wɔn aso retie. Wɔde afiri retwa kyerɛw nsɛm a ɛwɔ Portuguese kasa mu gu dan ho ma atiefo hu. Owiee ɔkasa no, wɔkyekyɛɛ nhoma a wɔato din Millions Now Living Will Never Die! (Ɔpepem Pii a Wɔte Ase Nnɛ no Renwu Da!) no ɔha maa atiefo. Na ebi nso wɔ Borɔfo, German, ne Italia kasa mu. Nkurɔfo tiee kasa no guu aso pa mu, efisɛ ɛho asɛm tennee. Nnansa akyi no, nnipa san bɛhyɛɛ asa no so ma tiee ɔkasa foforo. Dɛn na ɛkɔkanyan eyi nyinaa?
Afe 1867 no, Sarah Bellona Ferguson ne n’abusua tu fii United States kɔtenaa Brazil. Afe 1899 no, Sarah kenkan asafo nhoma bi a ne nuabarima de fi United States baa Brazil. Ɔkan wiei no, ogye toom sɛ wahu nokware no. Na ɔpɛ akenkan paa, enti ɔkraa Borɔfo Ɔwɛn-Aban no bi. Bible mu asɛm no kaa ne koma paa, na ɔkyerɛw Onua C. T. Russell. Ɔka kyerɛɛ no sɛ ɔno a wahu nokware no “yɛ adanse a ɛkyerɛ sɛ obi hyɛ tokuro mu koraa a, obetumi ate asɛm no.”
Sarah Ferguson yɛɛ nea obetumi biara kaa nokware no ho asɛm kyerɛɛ afoforo. Nanso na ɔtaa bisa ne ho sɛ, ‘Hena koraa na ɔbɛba abɛboa me ne m’abusua ne nnipa a wɔwɔ Brazil ma yɛate asɛm no ase yiye’? Afe 1912 no, Brooklyn Betel ne Sarah dii nkitaho sɛ obi de kratawa a wɔato din Where Are the Dead? (Ɛhe na Awufo Wɔ?) no mpempem a ɛwɔ Portuguese kasa mu reba São Paulo. Afe 1915 no, ɔkae sɛ na asɛm bi yɛ no nwonwa. Ohui sɛ sɛɛ na Bible Asuafo no pii rehwɛ kwan sɛ wɔbɛba abɛfa wɔn akɔ soro. Ɔkyerɛwee sɛ: “Brazil ne South America nyinaa nso ɛ? . . . South America sõ paa, na ɛno nko ara mpo kyerɛ sɛ otwa adwuma no nsae koraa.” Ampa na otwa adwuma kɛse da hɔ a ɛsɛ sɛ wɔyɛ!
Bɛyɛ 1920 hɔ baabi no, Brazilfo nwɔtwe bi a wɔyɛ adwuma wɔ po so hyɛn mu kɔɔ asafo nhyiam wɔ New York City. Saa bere no na hyɛn no asɛe ma wɔresiesie. Bere a wɔsan kɔɔ Rio de Janeiro no, wɔkaa nokware a wɔahu no ho asɛm kyerɛɛ nkurɔfo. Ɛno akyi bere tiaa bi wɔ March 1923 mu no, George Young a na ɔyɛ ɔhwɛfo kwantufo baa Rio de Janeiro, na onyaa nnipa pii ma wotiee asɛm no. Ɔyɛɛ nhyehyɛe ma wɔkyerɛɛ yɛn nhoma no bi ase kɔɔ Portuguese kasa mu. Ankyɛ na Onua Young kɔɔ São Paulo. Na nnipa bɛyɛ 600,000 na wɔwɔ kurow no mu. Ɔmaa ɔkasa wɔ hɔ na ɔkyekyɛɛ Millions nhomawa no pii. Ɔkasa yi ho asɛm na yɛkaa no mfiase no. Ɔbɔɔ amanneɛ sɛ: “Me nko ara na na mereyɛ adwuma no, enti memaa wɔbɔɔ ɔkasa no ho dawuru wɔ atesɛm nkrataa mu.” Ɔtoaa so sɛ: “Eyi ne bere a edi kan a na wɔrebɔ I.B.S.A. kasa no ho dawuru wɔ atesɛm krataa mu wɔ Brazil.”*
December 15, 1923, Watch Tower no kaa Brazil ho asɛm sɛ: “Yefii adwuma no ase June 1, na saa bere no na nhoma biara nni hɔ. Nanso bere tiaa yi mu no, nkɔso pii aba. Eyi yɛ adanse a ɛkyerɛ paa sɛ Awurade ahyira adwuma no so.” Amanneɛbɔ no kae sɛ efi June 1 kosi September 30 no, Onua Young maa baguam kasa 21, na ɔmaa emu 2 wɔ São Paulo. Sɛ wɔka nnipa a wotiee ne kasa no bom a, wɔn dodow yɛ 3,600. Nkakrankakra Ahenni ho asɛmpa no hyetae wɔ Rio de Janeiro nso. Bosome kakra bi ntam no, wɔkyekyɛɛ yɛn nhoma no bɛboro 7,000 wɔ Portuguese kasa mu wɔ hɔ. Bio, wofii ase kyerɛɛ Ɔwɛn-Aban no ase kɔɔ Portuguese kasa mu. Nea edii kan bae ne November-December 1923 deɛ no.
Onua Young kɔɔ Sarah Ferguson fie. Ɔwɛn-Aban no kae sɛ: “Bere a onuawa no baa asa no so no, na onhu nea ɔnka. Osoo Onua Young nsa hwɛɛ n’anim hãã, na ɔkae sɛ: ‘Ampa ara sɛ woyɛ ɔhwɛfo kwantufo?’” Ankyɛ na ɔne ne mma no bi bɔɔ asu. Nokwasɛm ne sɛ na wɔatwɛn mfe 25 sɛ ɔbɛbɔ asu! August 1, 1924, Ɔwɛn-Aban no kae sɛ wɔbɔɔ nnipa 50 asu wɔ Brazil; na wɔn mu dodow no ara wɔ Rio de Janeiro.
Seesei mfe 90 atwam, na wohwɛ nnipa dodow a wɔagye nokware no a, ɛho nhia sɛ yebisa sɛ: “Brazil ne South America nyinaa nso ɛ?” Ɛnnɛ Yehowa Adansefo bɛboro 760,000 reka asɛmpa no wɔ Brazil. Sɛ yɛhwɛ South America nyinaa a, wɔreka Ahenni ho asɛmpa no wɔ Portuguese, Spanish ne kasa pii mu. Afe 1915 no, Sarah Ferguson kae a ɔmmoa sɛ, “Otwa adwuma no nsae koraa.”—Efi Brazil.
^ nky. 6 I.B.S.A. gyina hɔ ma International Bible Students Association (anaa Bible Asuafo).
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn dwom 96 Hwehwɛ Wɔn a Wɔfata***
Dwom 96
Hwehwɛ Wɔn a Wɔfata
(Mateo 10:11-15)
1. Kristo ky’rɛɛ yɛn Ahenni asɛnka no,
Ɔmaa yɛn akwankyerɛ sɛ:
‘Monhwehwɛ wɔn a wɔpɛ Nyankopɔn som,
Wɔ baabiara a mobɛkɔ no.
Kyia fie hɔfo no, ka asomdwoe asɛm,
Ma wɔn a wɔfata asomdwoe.
Ebinom bɛpam wo adi wo ho fɛw.
P’row wo nan ase mfut’ru na kɔ.’
2. Wɔn a wɔtie wo no tie Nyankopɔn nso.
Yehowa bebue wɔn komam.
Wɔda no adi sɛ wɔpɛ nkwagye,
Enti wɔne wo nyinaa bɛsom.
Ɛnsɛ sɛ wudwen nea wobɛka ho pii,
Yehowa bɛboa ma woakasa.
Wo kasa yɛ dɛ na sɛ ɛma denhyɛ,
Ahobrɛasefo ani begye.
(Hwɛ Aso. 13:48; 16:14; Kol. 4:6 nso.)
^ ***sn dwom 93 “Momma Mo Kanea Nhyerɛn”***
Dwom 93
“Momma Mo Kanea Nhyerɛn”
(Mateo 5:16)
1. Yesu ahyɛ yɛn sɛ
Yɛn kanea nhyerɛn
Na obiara nhu hann
Te sɛ awia b’re.
Nyankopɔn Ky’rɛw Kronkron
Ma yehu nyansa.
Momma yɛnyɛ nnwuma pa;
Yɛn kanea bɛhy’rɛn.
2. Nyankopɔn asɛm no
Hyerɛn koma mu.
Ɛde anidaso
Ma nnipa nyinaa.
Bible no mu hann no
Ky’rɛ yɛn n’apɛde.
Ɛma yɛn kasa yɛ dɛ
Ma hann no hyerɛn.
3. Nnwuma pa ho hann no
Ma wiase hyerɛn.
Yɛn kwan so bɛyɛ fɛ
Te sɛ ahwehwɛ.
Sɛ yɛyɛ adepa,
Yɛn kanea bɛhy’rɛn.
Nyankopɔn ani bɛsɔ
Yɛn nnwuma pa no.
(Hwɛ Dw. 119:130; Mat. 5:14, 15, 45; Kol. 4:6 nso.)
^ ***sn dwom 73 Momfa Mo Koma Nyinaa Nnɔ Anuanom***
Dwom 73
Momfa Mo Koma Nyinaa Nnɔ Anuanom
(1 Petro 1:22)
1. Yɛwɔ ɔdɔ a edi mu.
Koma mu na ɔdɔ no fi;
Ɛma yenya atenka pa.
Yɛdwen yɛn nuanom ho.
Yebenya kwan bi afa so
Aky’rɛ sɛ yɛdɔ yɛn nuanom,
Yebesua Nyankopɔn dɔ no;
Na yɛbɛyɛ ne mma.
Yɛbɛda yɛn dɔ adi.
Yebehu ahiafo mmɔbɔ;
Yɛde ɔdɔ bedi kan;
Yebenya ayamye daa.
Yɛbɛkamfo yɛn nuanom daa;
Yebenya wɔn ho adwempa.
Na yɛrensɛe yɛn nuanom din.
Yebedi nokware daa,
Na yɛbɛyɛ biako daa.
2. Yɛbɛma yɛn dɔ adi mu,
Yebegye yɛn nuanom adi;
Yebenya ahotoso daa,
Yɛn nuanom nyinaa mu.
Yenya nnamfo pa daa nyinaa;
Yɛn ani bɛsɔ obiara.
Yɛne yɛn nuanom behyia daa,
Yebenya ahoɔden.
Yɛn nyinaa fom da biara;
Ɔkasatia de ɔhaw bɛba.
Nyankopɔn adɔfo no,
Momma yenhu wɔn mmɔbɔ.
Ɛma yɛyɛ adamfo pa;
Ayɔnkofa no bedi mu.
Ma ɔdɔ nyɛ w’ahyɛnsode.
Kamfo yɛn Nyankopɔn no;
Suasua Yehowa dɔ no.
(Hwɛ 1 Pet. 2:17; 3:8; 4:8; 1 Yoh. 3:11 nso.)
^ ***sn dwom 98 Gu Ahenni Aba***
Dwom 98
Gu Ahenni Aba
(Mateo 13:4-8)
1. O Yehowa nkoa nyinaa mommra;
Momfa mo koma ne mo kra.
Mommra Aw’rade adwuma mu;
Munsua n’akwan ne n’adwuma.
Monka Ahenni asɛm, munnsuro;
Momma ahobrɛasefo nte.
Yɛbɛkamfo yɛn soro Nyankopɔn no;
Yɛbɛyɛ pii wɔ n’adwuma mu.
2. Aba no bi nso begu koma
A ɛyɛ den sɛ botan so.
Ebia wɔbɛyɛ ɛho b’ribi,
Nanso ɛrenkã wɔn koma.
Nsɔe mia asɛm no, wɔn koma sɛe;
Wiase nneɛma na wɔhwehwɛ.
Aba no bi nso bɛsow, na wubehu
Wɔ asase pa a eye mu.
3. Adwuma no bɛkɔ so yie a,
Ebi nso begyina wo so.
Wunya boasetɔ ne ɔdɔ a,
Ɛbɛma wɔabue wɔn komam.
Fa w’ani to fam na woahyɛ wɔn den;
Boa wɔn nanso gyina pintinn.
Wubetumi de anigye ahwɛ kwan;
Wubetwa aduasa, ɔha mpo.
(Hwɛ Mat. 13:19-23; 22:37 nso.)
^ ***sn dwom 125 Brɛ Wo Ho Ase Ma Nyankopɔn Nhyehyɛe***
Dwom 125
Brɛ Wo Ho Ase Ma Nyankopɔn Nhyehyɛe
(1 Korintofo 14:33)
1. Yehowa asomfo kɔ wiase nyinaa.
Wɔka Ahenni no ho asɛmpa no.
Nyankopɔn nhyehyɛe na wɔn nyinaa di so,
Na wɔbom yɛ biako, wɔdi nokware.
(Nnyeso)
2. Yɛwɔ ofiehwɛfo ne honhom kronkron.
Wɔn na wɔbɛky’rɛ yɛn Kristofo kwan no.
Yebegyina pintinn ayɛ adepa;
Nyankopɔn asɛmpa na yɛbɛka daa!
(NNYESO)
Yebegye atom anya ’hobrɛase
Ama yɛn Nyankopɔn.
Ɔbɔ yɛn ho ban, na ɔdɔ yɛn nso.
Yedi nokware ma no.
(Hwɛ Luka 12:42; Heb. 13:7, 17 nso.)
^ ***sn dwom 53 Yɛde Biakoyɛ Bom Yɛ Adwuma***
Dwom 53
Yɛde Biakoyɛ Bom Yɛ Adwuma
(Efesofo 4:3)
1. Nyankopɔn na ɔhwɛ yɛn so.
Ne bɔhyɛ ma abotɔyam.
Yɛayɛ biako asomdwoe mu,
Ɛma yɛn anigye.
Biakoyɛ yi som bo;
Yɛbɛhwɛ so yie.
Bɔ mmɔden Nyankopɔn som mu.
Ɔnam ne Ba so ky’rɛ yɛn kwan.
Yebetie no na yɛasom no,
Yɛbom yɛ adwuma.
2. Yɛde mpaebɔ kɔ n’anim daa,
Yefi koma mu yɛ adɔe;
Yebeyi Nyankopɔn ayɛ
Na yɛanya anigye.
Yɛdɔ yɛn Nyankopɔn;
Yenya ahotɔ.
Yɛda onuadɔ adi daa;
Nyankopɔn ma yɛn asomdwoe.
Ɔboa yɛn ma yɛyɛ biako;
Yɛsom no daa nyinaa.
(Hwɛ Mika 2:12; Sef. 3:9; 1 Kor. 1:10 nso.)
^ ***sn dwom 45 Kɔ W’anim!***
Dwom 45
Kɔ W’anim!
(Hebrifo 6:1)
1. Kɔ w’anim kosi sɛ wo ho bɛkokwaw!
Yɛn Nyankopɔn pɛ sɛ yɛn nyinaa kɔ yɛn anim.
Bɔ mmɔden yɛ asɛnka adwuma no.
Nyankopɔn behyira wo.
Obiara betumi ayɛ bi.
Ɛno ne adwuma Yesu yɛe.
Fa wo ho to Nyankopɔn so daa nyinaa;
Gyina pintinn trenee mu.
2. Kɔ w’anim; fa ahoɔden ka asɛm no!
Ka nkwagye asɛmpa kyerɛ nnipa nyinaa.
Kamfo Yehowa Nyankopɔn yɛn Hene;
Ka asɛm apon ano.
Atamfo pɛ sɛ yɛn koma tu.
Kɔ w’anim, ka ma obiara nte,
Efisɛ Kristo Ahenni no aba.
Kɔ so ky’rɛky’rɛ daa nyinaa.
3. Kɔ w’anim, na yɛ sankɔhwɛ b’re nyinaa,
Ma w’asɛnka nkɔ so, na adwuma pii wɔ hɔ.
Ma wo Nyankopɔn honhom no nkanyan wo.
Hwehwɛ ne hɔ anigye.
Dɔ nnipa wunya wɔn no nyinaa.
Ma wo nky’rɛky’rɛ no nkã wɔn koma.
Boa wɔn nyinaa ma wɔnkɔ wɔn anim daa,
Nokware hann bɛhyerɛn.
(Hwɛ Filip. 1:27; 3:16; Heb. 10:39 nso.)
^ ***sn dwom 27 Gyina Yehowa Afã!***
Dwom 27
Gyina Yehowa Afã!
(Exodus 32:26)
1. Anka yɛn adwene atu afra,
Yɛnom at’rosom k’ruwa no ano;
Nanso yɛabenya anigye kɛse,
Ahenni ho asɛm nti.
(Nnyeso)
2. Yɛde anigye resom Nyankopɔn,
Yɛreka ne nokware ho asɛm;
Yɛboa yɛn nuanom kamfo Nyankopɔn,
Yɛkamfo ne din kɛse.
(Nnyeso)
3. Yɛrensuro nea Ɔbonsam bɛyɛ.
Yɛde yɛn ho bɛto Yehowa so.
Atamfo dɔɔso na yɛn nso yesua,
Nyankopɔn ne yɛn tumi.
(NNYESO)
Gyina Yehowa ’fã,
Na ma w’ani nnye.
Ɔrenni wo huammɔ.
Nantew ne hann mu.
Kɔka asomdwoesɛm
Kyerɛ aman no.
Kristo Ahenni no
Benya nkɔso daa.
(Hwɛ Dw. 94:14; Mmeb. 3:5, 6; Heb. 13:5 nso.)
^ ***w10 1/1 nkr. 11-14 So Yebetumi Anya Ɔbɔadeɛ Bi Mu Gyidi?***
So Yebetumi Anya Ɔbɔadeɛ Bi Mu Gyidi?
OWURA bi a wokunkum n’abusuafo wɔ wiase ko a ɛto so abien mu a kan no na onnye nni sɛ Onyankopɔn wɔ hɔ no kae sɛ: “Sɛ midwen ho sɛ Ɔbɔadeɛ bi wɔ hɔ a obetumi ama adesamma haw to atwa nanso ɔnyɛɛ n’adwene sɛ ɔbɛyɛ saa a, na ɛhyɛ me abufuw!” Ɛnyɛ owura yi nkutoo na na ɔte nka saa.
Sɛ wɔyɛ nkurɔfo aninyanne a, ɛma ɛyɛ den ma nnipa pii sɛ wobegye Onyankopɔn adi, anaa ɛma wɔka mpo sɛ Onyankopɔn nni hɔ de kyekye wɔn were. Nneɛma atitiriw bɛn na ɛmma nkurɔfo nnye nni sɛ Onyankopɔn wɔ hɔ? Sɛ adesamma po Onyankopɔn anaa nyamesom a, so ɛbɛma asi wɔn yiye sɛnea ebinom susuw no? So obi a onnye nni sɛ Onyankopɔn wɔ hɔ no betumi anya Ɔbɔadeɛ bi a ɔwɔ ɔdɔ mu gyidi?
Nyamesom Adi Nnipa Huammɔ
Nea ɛyɛ nwonwa ne sɛ, nyamesom ne ade titiriw a ɛmma nnipa nnye nni sɛ Onyankopɔn wɔ hɔ. Abakɔsɛm kyerɛwfo Alister McGrath kyerɛkyerɛ mu sɛ: “Abrabɔ bɔne a ahyɛ nyamesom mu ma, ne huammɔ a nyamesom adi nkurɔfo no ne ade titiriw a nnipa pii ani nnye ho a enti wonnye nni sɛ Onyankopɔn wɔ hɔ.” Mpɛn pii no, akodi ne basabasayɛ a ɛkɔ so no fi nyamesom. Nyansapɛfo bi a onnye nni sɛ Onyankopɔn wɔ hɔ a wɔfrɛ no Michel Onfray no ntumi nte nea enti a nyamesom nhoma bi tumi ma nnipa binom “bɔ wɔn ho mmɔden sɛ wɔbɛyɛ nea ɛteɛ,” nanso nhoma koro no ara tumi ma afoforo “di amumɔyɛsɛm” no ase.
Nnipa pii anu wɔn ho sɛ wɔde wɔn ho hyɛɛ nyamesom mu. Bere a Swedenni aberante bi a wɔfrɛ no Bertil wɔ sraadi mu no, ɔtee sɛ asraafo sɔfo no retwe adwene asi Yesu asɛm a ɔkae sɛ, wɔn a wɔtwe nkrante nyinaa bewu nkrante ano no so de kyerɛe sɛ mfomso nni awudisɛm ho. Ɔsɔfo no kyerɛkyerɛɛ mu sɛ, ɛnyɛ dɛn ara a ɛsɛ sɛ obi na ɔtwe saa nkrante no, enti yebetumi aka ma afata sɛ ɔsraani yɛ Onyankopɔn somfo!—Mateo 26:52.
Ɔbea bi a wɔfrɛ no Bernadette a wokum ne papa wɔ France, wɔ wiase ko a ɛto so abien mu no da so ara kae sɛnea ne bo fuwii bere a ɔsɔfo a ɔyɛɛ ne maame nua babea a na wadi mfe abiɛsa ayi no kae sɛ: “Onyankopɔn afrɛ abofra yi sɛ ɔmmɛyɛ ɔbɔfo wɔ ɔsoro” no. Akyiri yi, Bernadette woo ɔbabarima bi a na wadi dɛm. Eyi mu nso, asɔre no annya awerɛkyekyesɛm biara anka ankyerɛ no.
Ciarán a onyinii wɔ Northern Ireland, bere a na nsɛmmɔnedi atu atese wɔ hɔ no ani annye hellgya nkyerɛkyerɛ no ho koraa. Ná ɔtaa ka sɛ okyi Onyankopɔn a ɔma awudisɛm a ɛte saa kɔ so no, na ɔne Onyankopɔn too nkyia mpo sɛ, sɛ ɔwɔ hɔ ampa a, ɔmmɔ no ma onwu. Ɛnyɛ Ciarán nko na n’ani nnye asɔre nkyerɛkyerɛ a ɛfoa atirimɔdensɛm yi so no ho. Nokwasɛm ne sɛ, ebetumi aba sɛ asɔre nkyerɛkyerɛ ka ho bi na adannandi nkyerɛkyerɛ no bae. Sɛnea Alister McGrath kyerɛ no, ɛyɛ hellgya nkyerɛkyerɛ a na Darwin “kyi no kɔkɔkɔkɔ” no na ɛma ɛyɛɛ den maa no sɛ obegye Onyankopɔn adi, na ɛnyɛ gye a na ogye adannandi di no. McGrath san kaa “awerɛhow kɛse” a Darwin “dii bere a ne babea wui” no ho asɛm.
Ebinom susuw sɛ, sɛ obi de ne ho hyɛ nyamesom mu a, na onnim nyansa, na ɔyɛ katee nso. Irina nso a nyamesom nkyerɛkyerɛ hunu ne mpaebɔ a wotĩ mu yɛ no abofono no ka sɛ: “Ná ɛyɛ me sɛ nyamesomfo adwene nyɛ adwuma.” Louis a na atirimɔdensɛm a nyamesomfo a wɔyɛ katee di no yɛ no tan no kaa no pen sɛ: “Mfe pii twaam a mannya nyamesom mu anigye biara, nanso afei de, mihu nkɛntɛnso bɔne a enya wɔ nnipa so no. Eyi ma mibekyii nyamesom koraa.”
So Wɔn a Wonnye Onyankopɔn Nni no wɔ Ahotɔ?
Ɛnyɛ nwonwa sɛ nnipa pii bu nyamesom sɛ ɛno na ɛmma nnipa nnya nkɔso ne asomdwoe. Ebinom mpo asusuw ho sɛ ebia sɛ adesamma twe wɔn fi Onyankopɔn ne nyamesom ho a, ebesi wɔn yiye. Nanso, sɛ yɛtwe yɛn ho fi nyamesom ho koraa a, so ɛde ɔhaw bi bɛba?
Nyansapɛfo bi a wɔfrɛ no Voltaire, a ɔtenaa ase wɔ afeha a ɛto so 18 mu no, kasa tiaa nneɛma bɔne a na wɔyɛ wɔ asɔre mu saa bere no denneennen. Nanso ɔkae sɛ, sɛ Ɔteasefo Pumpuni bi wɔ hɔ a, ɛbɛboa ma yɛabɔ bra pa. Akyiri yi, German nyansapɛfo Friedrich Nietzsche ka ma obiara tee sɛ Onyankopɔn awu, nanso na osuro sɛ ebia ɔbrasɛe ne asiane betumi afi adwene a ɛte saa mu aba. So ntease wɔ ne nsusuwii no mu?
Nhoma kyerɛwfo Keith Ward ka sɛ, bere a adesamma duu anibuei bere yi mu no, atirimɔdensɛm ammrɛ ase, na mmom “akɔ soro sen bere biara a atwam.” Saa ara nso na adwene a ɛne sɛ Onyankopɔn nni hɔ no mmaa adesamma nnee wɔn ho mfii wɔn sintɔ ahorow, te sɛ ɔporɔw ne kateeyɛ ho. Nokwasɛm yi ama nnipa pii a wosusuw nneɛma ho, ne wɔn a wɔka sɛ Onyankopɔn nni hɔ no mpo ahu mfaso a ɛwɔ so sɛ wonya Onyankopɔn mu gyidi.
Keith Ward ka mfaso a ɛwɔ Onyankopɔn mu gyidi a yebenya no ho asɛm sɛ: “Gyidi boa ma yɛbɔ bra pa bere nyinaa, na ɛma yɛhwɛ wiase a Onyankopɔn abɔ no so yiye.” Nhwehwɛmu pii a wɔayɛ nnansa yi no ama ada adi sɛ nyamesomfo dodow no ara da ayamye adi. Ayamye a ɛte saa no ma wonya akomatɔyam. Nhwehwɛmu a ɛte saa no foa mfaso a ɛwɔ Yesu asɛm yi mu no so: “Ɔma mu wɔ anigye pii sen ogye.”—Asomafo Nnwuma 20:35.
Obi a ɔyɛ nnipa yiyedi ho dwumayɛni a kan no na onnye Onyankopɔn nni no ani begyee sɛnea Bible no tumi sesa nnipa asetena no ho. Ɔkae sɛ: “Mede bere pii bɔɔ mmɔden sɛ mɛboa nkurɔfo ma wɔasesa wɔn suban a enye a na epira wɔne afoforo no, nanso ankosi hwee. Ɛyɛɛ me nwonwa sɛ mihui sɛ Bible no tumi ma nnipa yɛ nsakrae ma esi wɔn yiye. Afei nso mihui sɛ sɛ nnipa a wɔte saa no sakra a, wɔkɔ so yɛ nneɛma pa.”
Nanso, wɔ wɔn a wonnye nni sɛ Onyankopɔn wɔ hɔ no fam no, Onyankopɔn mu gyidi a nkurɔfo wɔ no ama wɔatɔre nnipa pii ase, na wɔadi ako, sen sɛ anka wɔbɛyɛ nneɛma pa na wɔada ayamye adi. Ebia wobehu sɛ gyidi tumi nya ebinom so nkɛntɛnso pa, nanso wɔn fam de, wontumi nsi wɔn adwene pi wɔ ho. Dɛn ntia?
Nneɛma Foforo a Ɛmma Wonnye Onyankopɔn Nni
Wɔakyerɛkyerɛ nnipa pii sɛ adannandi yɛ nokwasɛm. Sɛ nhwɛso no, Anila kɔɔ sukuu wɔ Albania a nnipa dodow no ara nnye nni sɛ Onyankopɔn wɔ hɔ no. Ɔka sɛ: “Bere a yɛwɔ sukuu no, wɔkyerɛkyerɛɛ yɛn sɛ nyansa nnim, na ɛyɛ ntetekwaasɛm sɛ yebegye Onyankopɔn adi. Ná metaa sua afifide ne nneɛma afoforo a nkwa wom ho ade, nanso misusuwii sɛ ne nyinaa fi adannandi mu, efisɛ na eyi bɛma nea yɛka no ayɛ te sɛ nea ɛne nyansahu hyia.” Nanso ɛnnɛ ogye tom sɛ, “wogyee adanse a wɔde mae no toom a wɔanwene ho.”
Yawdi betumi ama ayɛ den sɛ ebinom begye Onyankopɔn adi. Mpɛn pii no, sɛ Yehowa Adansefo kɔ afie afie kɔka anidaso a ɛwɔ Bible mu no ho asɛm a, wohyia nnipa a wɔte saa. Aberante bi a ɔyɛ Ɔdansefo kɔɔ Bertil a yɛadi kan aka ne ho asɛm no nkyɛn. Bertil were mfi sɛ bere a ohuu Ɔdansefo no, ɔkaa wɔ ne tirim sɛ: ‘Woyɛ mmɔbɔ, ɛnyɛ ha na ɛsɛ sɛ woba!’ Ɔkae nso sɛ: “Memaa no akongua na mifii ase kaa sɛnea m’ani nnye Onyankopɔn, Bible, ne nyamesom ho no ho asɛm kyerɛɛ no.”
Ná atɛnkyea a abu so no haw Gus a ofi Scotland no. Mfiase no, sɛ ɔne Yehowa Adansefo resusuw nsɛm ho a, na ogye wɔn akyinnye denneennen. Ná obisa nsɛm te sɛ nea Hebrini diyifo Habakuk bisaa Onyankopɔn yi: “Dɛn nti na woma mihu adebɔne na wokɔ so hwɛ ɔhaw yi?”—Habakuk 1:3.
Nsɛmmɔnedi a ɛrekɔ so a ayɛ te sɛ nea Onyankopɔn nyɛ ho hwee no nso haw adesamma. (Dwom 73:2, 3) Franseni nhoma kyerɛwfo bi a wɔfrɛ no Simone de Beauvoir kae bere bi sɛ: “Ɛyɛ mmerɛw ma me sɛ mesusuw sɛ ɔbɔadeɛ biara nni wiase sen sɛ mesusuw ɔbɔadeɛ a wɔde nsɛmmɔnedi a ɛrekɔ so wɔ wiase nyinaa ho sobo bɔ no no ho.”
Nanso, so nsɛm yi a ɔsom ahorow no ntumi nkyerɛkyerɛ mu no kyerɛ sɛ yɛrennya mu nkyerɛkyerɛmu biara? Gus ka sɛ, awiei koraa no, onyaa “nea enti a Ɔbɔadeɛ a ɔwɔ tumi sen biara no ama amanehunu ho kwan bere tiaa bi no mu nkyerɛkyerɛmu a ɛtɔ asom.” Ɔkae sɛ, “na ɛno yɛ ade titiriw ma me paa.”
Ebia nnipa binom a wɔkyerɛ sɛ wonnye nni sɛ Onyankopɔn wɔ hɔ no adwenem bɛyɛ wɔn nãã wɔ adannandi ho, na ebia wɔbɛte nka sɛ wohia Onyankopɔn wɔ wɔn asetena mu, na mpo wɔabɔ no mpae. Ma yɛnhwɛ nea ɛmaa nnipa binom a na wonnye nni sɛ Onyankopɔn wɔ hɔ, ne ebinom a wontumi nhu sɛ Onyankopɔn wɔ hɔ anaa onni hɔ no susuw asɛm no ho kɔɔ akyiri, ma enti awiei koraa no wɔne Ɔbɔadeɛ no benyaa abusuabɔ a emu yɛ den.
Dɛn na Ɛboa Ma Wonyaa Ɔbɔadeɛ no mu Gyidi?
Aberante a ɔkɔɔ Bertil nkyɛn no ne no susuw nsɛm ho, na ɔkyerɛɛ no nsonsonoe a ɛwɔ nokware Kristosom ne ɔsom ahorow a wɔfrɛ wɔn ho Kristofo no mu. Bertil kyerɛkyerɛɛ mu sɛ, sɛ Ɔbɔadeɛ no ho akyinnye a ɔne aberante no gyee no da nkyɛn a, biribi wɔ ne ho a n’ani gyee ho paa. Ɔka sɛ, “Ɛmfa ho sɛ na mapirim me koma no, onyaa me ho abotare. . . . Ɔtɔɔ ne bo ase maa me, na bere biara na ɔwɔ nhoma bi a ɔde bɛma me. Ná osiesie ne ho yiye ansa na waba me nkyɛn.”
Ná Svetlana a adannandi ne Komunis agye ne ti no gye di sɛ wɔn a wɔwɔ ahoɔden no nkutoo na wɔkɔ so tena nkwa mu. Nanso na asɛm yi a ɛhaw nnipa pii no haw ɔbea yi nso. Ade a osuae wɔ nnuruyɛfo sukuu mu no maa n’adwene tu frae koraa. Ɔka sɛ: “Bere a yɛresua gyidi a ɛkyerɛ sɛ Onyankopɔn nni hɔ ho ade no, wɔkyerɛɛ yɛn sɛ wɔn a wɔwɔ ahoɔden no na wɔkɔ so tena nkwa mu. Nanso wɔkyerɛɛ yɛn wɔ sukuu no mu sɛ ɛsɛ sɛ yɛboa wɔn a wonni ahoɔden no.” Afei nso, na ɔnte ase sɛ nnipa a wɔka sɛ wofi kontromfi mu a wɔkorɔn sen mmoa no mmom nya adwenemhaw, nanso mmoa no de, wonhyia ɔhaw a ɛte saa. Obi a na ɔnhwɛ kwan koraa na ɔkyerɛkyerɛɛ no asɛm yi mu. Ɔka sɛ: “Me nanabea de Bible no kyerɛkyerɛɛ me sɛ, adwenemhaw a yenya no fi yɛn sintɔ.” Svetlana ani gyei nso sɛ Bible no ma ohuu nea enti a nnipa pa tumi hu amane no.
Ná Leif a ɔyɛ Scandinaviani no gye adannandi di paa, na na obu Bible no sɛ ɛyɛ anansesɛm nhoma bi. Nanso da koro bi, n’adamfo bi bisaa no ne gyidi no ho asɛm sɛ: “Wunim sɛ nea nkurɔfo ka ara na wo nso woka bi, na wunnim Bible no mu hwee?” Bere a Leif rekyerɛkyerɛ sɛnea saa nsɛm no kaa no no mu no, ɔkae sɛ: “Mibehui sɛ na menhyɛɛ da nsusuw adannandi ho nkɔɔ akyiri da, nanso na migye emu biribiara di. . . . Misusuw sɛ sɛ obi a onnye nni sɛ Onyankopɔn wɔ hɔ susuw Bible nkɔmhyɛ ne sɛnea enya mmamu no ho a, ɛbɛboa no ma wasusuw nneɛma ho yiye.”—Yesaia 42:5, 9.
Ná Ciarán a yɛaka ne ho asɛm no de ne ho ahyɛ amanyɔsɛm mu mfe pii ama n’abam abu. Bere a ɔresusuw asetena ho no, eyi na ɛbaa n’adwenem: Onyankopɔn a ɔwɔ tumi ne ɔdɔ no nkutoo na obetumi adi adesamma haw ahorow ho dwuma, na ɔno nkutoo na obetumi agye no afi ne haw mu. Osii apini sɛ, ‘O, mɛyɛ dɛn ahu Onyankopɔn a ɔte saa.’ Ɔde ahometew bɔɔ mpae sɛ: “Sɛ wowɔ hɔ a, tie me, boa me ma mimfi me haw yi mu, na boa adesamma a wɔrehu amane no nso.” Nna kakra bi akyi no, Yehowa Dansefo bi kɔbɔɔ ne pon mu. Ɔdansefo no kyerɛkyerɛɛ no nea Bible ka fa otirimɔdenfo a ɔhyɛ nnipa nniso akyi ho no mu. (Efesofo 6:12) Nkyerɛkyerɛmu a Ɔdansefo no de maa Ciarán no foaa nea na osusuw no so ma enti ɔpɛe sɛ ohu pii fa ho. Bere a wɔyɛɛ Bible adesua kɔɔ akyiri kakra no, gyidi a na ɔwɔ wɔ Ɔbɔadeɛ a ɔwɔ ɔdɔ mu no mu fii ase yɛɛ den.
Wo ne Ɔbɔadeɛ no Ntam Abusuabɔ
Nyamesom mu nyaatwomyɛ, wɔn a wonnye nni sɛ Onyankopɔn wɔ hɔ, nkyerɛkyerɛ bi te sɛ adannandi, ne nsɛmmɔnedi a abu so no ama nnipa pii adwenem ayɛ wɔn nãã, na ebinom mpo ka sɛ, Ɔbɔadeɛ biara nni hɔ. Nanso sɛ woma kwan a, Bible no betumi ama wo nsɛmmisa ho mmuae a ɛtɔ asom. Afei nso, Bible no ma yehu sɛ Onyankopɔn adwene ‘nyɛ mmusu, na mmom asomdwoe adwene a ɛma yenya daakye ne anidaso.’ (Yeremia 29:11) Saa anidaso yi kyekyee Bernadette a na onnye nni sɛ Ɔbɔadeɛ bi wɔ hɔ, a ɔwoo abofra a w’adi dɛm, no were.
Sɛnea Bible kyerɛkyerɛ nea enti a Onyankopɔn ama amanehunu ho kwan no aka nnipa pii a bere bi na wonnye nni sɛ Onyankopɔn bi wɔ hɔ no adwene ne wɔn koma. Sɛ wugye bere hwehwɛ mmuae a Bible de ma wɔ nsɛmmisa a ɛho hia yi ho mu a, wo nso wubehu sɛ Onyankopɔn bi wɔ hɔ, na nokwasɛm ne sɛ “ɔne yɛn mu biara ntam nware.”—Asomafo Nnwuma 17:27.—w09-E 10/1.
[Ase hɔ nsɛm]
Sɛ wopɛ sɛ wuhu sɛ ɛfata sɛ nokware Kristofo di ako anaasɛ ɛmfata a, hwɛ asɛm, “Is War Compatible With Christianity?” a ɛwɔ October 1, 2009, Watchtower no kratafa 29-31 no.
Sɛ wopɛ nea enti a Onyankopɔn ama amanehunu ho kwan no mu nkyerɛkyerɛmu a ɛkɔ akyiri a, hwɛ Dɛn na Bible Kyerɛkyerɛ Ankasa? nhoma a Yehowa Adansefo tintimii no kratafa 106 kosi 114.
Sɛ wopɛ sɛ wuhu nea ɛkyerɛ sɛ Ɔbɔadeɛ bi wɔ hɔ ampa a, hwɛ Awake! a ɛbaa September 2006, a n’asɛmti ne “Is There a Creator?” a Yehowa Adansefo tintimii no.
[Adaka wɔ kratafa 13]
Nsɛmmisa a Adannandi Ntumi Mmaa ho Mmuae
• Ɛbɛyɛ dɛn na nkwa atumi afi biribi a nkwa nnim mu aba?—DWOM 36:9.
• Dɛn nti na mmoa wo wɔn sɛso na afifide nso sow ne so ne n’aba?—GENESIS 1:11, 21, 24-28.
• Sɛ nnipa fi nkontromfi a wonnim nyansa mu a, dɛn nti na kontromfi-nipa a onim nyansa biako mpo anka?—DWOM 8:5, 6.
• Yɛbɛyɛ dɛn agyina ayamye a nnipa wɔ no so akyerɛkyerɛ asɛm a ɛne sɛ wɔn a wɔwɔ ahoɔden no nkutoo na wɔkɔ so tena nkwa mu no mu?—ROMAFO 2:14, 15.
• So adesamma wɔ daakye ho anidaso ankasa?—DWOM 37:29.
[Mfonini wɔ kratafa 12]
Dɛn nti na ɛsɛ sɛ Onyankopɔn a ɔwɔ ɔdɔ no bɔ wiase ma mmofra hu amane wom?
Nyamesom mu nyaatwomyɛ ama nnipa pii atwe wɔn ho afi Onyankopɔn ho
^ ***w12 4/1 nkr. 20-22 Yehowa Dansefo Bi ne Obi Bɔ Nkɔmmɔ So Yesu Yɛ Onyankopɔn?***
Yehowa Dansefo Bi ne Obi Bɔ Nkɔmmɔ So Yesu Yɛ Onyankopɔn?
YEHOWA ADANSEFO ani gye ho sɛ wɔne nkurɔfo bɛbɔ Bible mu nkɔmmɔ. Bible mu asɛm bi wɔ hɔ a ɛkyere w’adwene anaa? Yehowa Adansefo nkyerɛkyerɛ ne wɔn som mu nneɛma bi wɔ hɔ a wopɛ sɛ wote ase yiye anaa? Sɛ saa a, bere biara a wubehyia Ɔdansefo bi no, mma ɛnhaw wo sɛ wubebisa no. N’ani begye ho sɛ ɔne wo bɛbɔ saa nsɛm no ho nkɔmmɔ.
Nkɔmmɔ a edi so yi yɛ nkɔmmɔ a Yehowa Adansefo taa ne nkurɔfo bɔ no bi. Ma yɛmfa no sɛ Ɔdansefo bi a wɔfrɛ no Karen akɔ ɔbea bi a wɔfrɛ no Georgina fie.
Ɛyɛ Ampa sɛ Munnye Yesu Nni?
Georgina: Me sɔfo se Yehowa Adansefo nnye Yesu nni. Ɛyɛ ampa?
Karen: Yegye Yesu di paa. Yegye di mpo sɛ, sɛ obi benya nkwa a, gye sɛ ogye Yesu di ansa.
Georgina: Me nso migye di saa.
Karen: Enti yɛn nyinaa adwene hyia wɔ ɛno ho. Ei, me koraa mammɔ me din ankyerɛ wo; me din de Karen. Na wo nso, wo din de dɛn?
Georgina: Me din de Georgina. M’ani agye sɛ mahyia wo.
Karen: Georgina, me nso, ɛyɛ me anigye sɛ yɛahyia. Ebia wubebisa sɛ, ‘Sɛ Yehowa Adansefo gye Yesu di ampa a, adɛn nti na nkurɔfo ka sɛ wonnye no nni?’
Georgina: Yiw, mepɛ sɛ mihu.
Karen: Sɛ metwa no tiaa a, yegye Yesu di paa, nanso ɛnyɛ nea nkurɔfo ka fa ne ho nyinaa na yegye di.
Georgina: Wubetumi akyerɛ me nea munnye nni no bi?
Karen: Yiw. Ebinom se na Yesu yɛ onipa pa kɛkɛ. Nanso yɛne wɔn nyɛ adwene.
Georgina: Me nso me ne wɔn nyɛ adwene.
Karen: Ɛno nso yɛ biribi foforo a yɛn nyinaa adwene hyia wɔ ho. Nea ɛto so abien ni: Sɛ nkyerɛkyerɛ bi ne nea Yesu ka faa ɔne n’Agya abusuabɔ ho no nhyia a, Yehowa Adansefo nnye ntom.
Georgina: Wopɛ sɛ wokyerɛ dɛn?
Karen: Asɔre pii kyerɛkyerɛ sɛ Yesu, ɔno ara ne Onyankopɔn. Ebia wo nso, saa na wɔde akyerɛkyerɛ wo.
Georgina: Yiw, me sɔfo se Yesu, ɔno ara ne Onyankopɔn.
Karen: Wunnye nni sɛ ɔkwan a eye paa a yebetumi afa so ahu Yesu ho nokwasɛm ne sɛ yɛbɛhwɛ nsɛm a n’ankasa ka faa ne ho no?
Georgina: Ampa, me ne wo yɛ adwene.
Dɛn na Yesu Kae?
Karen: Ma yɛnhwɛ Bible mu asɛm bi a ɛkyerɛ saa asɛm no mu. Ma yɛnhwɛ nea Yohane 6:38 ka. Yesu kae sɛ: “Mifi soro aba sɛ merebɛyɛ nea ɔsomaa me no apɛde, ɛnyɛ m’ankasa m’apɛde.” Sɛ Yesu yɛ Onyankopɔn a, anka ntease nni saa asɛm no mu.
Georgina: Wopɛ sɛ wokyerɛ dɛn?
Karen: Hyɛ no nsow sɛ Yesu kae sɛ wamfi soro amma sɛ ɔrebɛyɛ n’ankasa apɛde.
Georgina: Ɛyɛ nokware, ɔkae sɛ ɔbae sɛ ɔrebɛyɛ Nea ɔsomaa no no apɛde.
Karen: Enti sɛ Yesu yɛ Onyankopɔn a, ɛnde hena na ɔsomaa no fii soro? Na ɛyɛɛ dɛn na ɔbrɛɛ ne ho ase yɛɛ Onii no apɛde?
Georgina: Mahu nea worepɛ akyerɛ. Nanso minnye nni sɛ kyerɛwsɛm biako pɛ yi ara kyerɛ sɛ Yesu nyɛ Onyankopɔn.
Karen: Ɛnde ma yɛnhwɛ asɛm a Yesu kaa no bere bi nso. Ɔkaa biribi te sɛ nea yɛakenkan yi ara wɔ Yohane nhoma no ti a edi hɔ no mu. Mesrɛ wo kenkan Yohane 7:16.
Georgina: Yoo. “Yesu nso bua see wɔn sɛ: ‘Nea mekyerɛkyerɛ no nyɛ me dea, na mmom nea ɔsomaa me no dea.’”
Karen: Georgina, meda wo ase. Sɛnea nkyekyɛm yi kyerɛ no, Yesu kyerɛkyerɛɛ ɔno ankasa nsɛm anaa?
Georgina: Dabi, ɔkae sɛ nea ɔkyerɛkyerɛe no yɛ Nea ɔsomaa no no dea.
Karen: Ɛyɛ nokware. Ɛha yi nso, yemmisa sɛ: ‘Hena na ɔsomaa Yesu? Hena na ɔde nea ɔkyerɛkyerɛe no maa no?’ Sɛ́ Onii no bɛyɛ kɛse asen Yesu, meboa? Yɛn de, nea yenim ne sɛ ɔpanyin na ɔsoma abofra.
Georgina: M’adwene nkɔɔ so saa. Menkenkan saa asɛm no da.
Karen: San hwɛ Yesu asɛm a ɛwɔ Yohane 14:28 yi: “Motee sɛ meka kyerɛɛ mo sɛ, merekɔ na mɛsan aba mo nkyɛn. Sɛ modɔ me a, mo ani begye sɛ merekɔ Agya no nkyɛn, efisɛ Agya no yɛ kɛse sen me.” Sɛ wohwɛ kyerɛwsɛm yi a, Yesu ne n’Agya, hena na wobɛka sɛ ɔyɛ kɛse?
Georgina: Sɛ́ ɔkae sɛ Agya no yɛ kɛse sen no. Enti na ɛkyerɛ sɛ obuu Onyankopɔn sɛ ɔyɛ kɛse sen no.
Karen: Saa pɛpɛɛpɛ na asɛm no te. Ɛho nhwɛso foforo ne asɛm a Yesu ka kyerɛɛ n’asuafo no a wɔakyerɛw wɔ Mateo 28:18 no. Saa kyerɛwsɛm no kenkan sɛ: “Wɔde tumi nyinaa ama me wɔ ɔsoro ne asase so.” Enti Yesu kae sɛ na tumi nyinaa yɛ ne dea dedaw anaa?
Georgina: Dabi, ɔkae sɛ wɔde ama no.
Karen: Enti sɛ Yesu yɛ Onyankopɔn a, anka ɛbɛyɛ dɛn na obi ama no tumi no bi aka ho? Na hena na ɔde tumi no maa no?
Georgina: Asɛm yi de, ayɛ me foforo koraa.
Hena na na Ɔne No Rekasa?
Karen: Sɛ ɛyɛ ampa sɛ Yesu yɛ Onyankopɔn ankasa a, ɛnde biribi foforo mu nna hɔ.
Georgina: Ɛyɛ dɛn ade?
Karen: Ɛfa Yesu asubɔ ho. Hwɛ asɛm a ɛwɔ Luka 3:21, 22 no. Mesrɛ wo kenkan ɛhɔ ma yentie?
Georgina: “Bere a ɔbɔɔ nnipa no nyinaa asu no, ɔbɔɔ Yesu nso asu, na ɔrebɔ mpae no ɔsoro buei, ɛnna honhom kronkron sian baa no so te sɛ aborɔnoma, na nne bi fi soro bae sɛ: ‘Woyɛ me Ba a medɔ wo; magye wo atom.’”
Karen: Bere a wɔrebɔ Yesu asu no, wokae nea na ɔreyɛ no?
Georgina: Ná ɔrebɔ mpae.
Karen: Ampa. Nanso asɛm a yebetumi abisa ne sɛ, ‘Sɛ Yesu yɛ Onyankopɔn a, ɛnde hena na na ɔrebɔ mpae akyerɛ no no?’
Georgina: Woabisa asɛm paa. Mebisa me sɔfo.
Karen: Saa asɛm no ara mu no, kae sɛ bere a Yesu fi nsu no mu puei no, obi kasa fii soro. Wokae asɛm a Onii no kae no?
Georgina: Ɔkae sɛ Yesu yɛ Ne Ba a ɔdɔ no, na wagye no atom.
Karen: Ɛno ara ne no. Enti sɛ Yesu yɛ Onyankopɔn a, ɛnde hena na ofi soro kaa saa asɛm no?
Georgina: Minnwen ho saa da.
Adɛn Nti na Wɔfrɛ Wɔn “Agya” ne “Ɔba”?
Karen: Biribi foforo a ehia sɛ yesusuw ho ni: Yɛakenkan sɛ Yesu frɛɛ Onyankopɔn ne soro Agya. Afei nso bere a Yesu bɔɔ asu no, ɛnne bi fi soro frɛɛ Yesu Ne Ba. Yesu ankasa mpo frɛɛ ne ho Onyankopɔn Ba. Nanso sɛ wopɛ sɛ wokyerɛ me sɛ obi ne obi yɛ pɛ wɔ abusua mu a, anka hena ne hena na wobɛka sɛ wɔyɛ pɛ?
Georgina: Anka mɛka sɛ obi ne ne nua.
Karen: Saa pɛpɛɛpɛ—ebi mpo a anka wobɛka sɛ ntafo a wɔsɛ paa. Nanso Yesu frɛɛ Onyankopɔn Agya na ɔfrɛɛ ne ho Ɔba. Enti wohwɛ a, adwene bɛn na Yesu pɛ sɛ nnipa nya?
Georgina: Mahu nea worekyerɛ no. Yesu rekyerɛ sɛ nnipa baanu no mu biako anyin na ɔwɔ tumi kyɛn ne yɔnko no.
Karen: Ɛte saa. Hwɛ asɛm yi oo. Woatumi anya nnipa a yebetumi aka sɛ wɔyɛ pɛ wɔ abusua mu; wokae sɛ yebetumi de atoto obi ne ne nua anaa ntafo ho. Sɛ Yesu yɛ Onyankopɔn ampa a, wunnye nni sɛ anka ɔno a ɔyɛ Ɔkyerɛkyerɛfo Kɛse no betumi de nea yɛaka yi akyerɛkyerɛ asɛm no mu ama emu ada hɔ anaa ɔde biribi foforo a emu da hɔ sen saa mpo akyerɛkyerɛ mu?
Georgina: Ɛyɛ nokware paa.
Karen: Nanso ɔde “Agya” ne “Ɔba” na ɛkyerɛɛ abusuabɔ a ɛda ɔne Onyankopɔn ntam.
Georgina: Asɛm a ɛho hia paa na wode aba no.
Dɛn na Yesu Asuafo a Wɔtenaa Ase Tete no Kae?
Karen: Ansa na mefi ha no, sɛ wowɔ bere kakra a, anka mepɛ sɛ mede asɛm biako ka yɛn nkɔmmɔ yi ho.
Georgina: Yɛnkɔ so, mewɔ bere kakra.
Karen: Sɛ Yesu yɛ Onyankopɔn ampa a, wunnye nni sɛ anka Yesu asuafo no besi no pi sɛ ɛte saa?
Georgina: Misusuw saa.
Karen: Nanso wɔankyerɛkyerɛ biribiara saa wɔ Bible no mu. Mmom no, yɛnhwɛ nea Paulo, Yesu akyidifo a wodi kan no biako, kyerɛwee. Sɛ yɛhwɛ Filipifo 2:9 a, ɔma yehu nea Onyankopɔn yɛe wɔ Yesu wu ne ne wusɔre no akyi. Ɛhɔ ka sɛ: “Onyankopɔn pagyaw no [Yesu] maa no gyinabea a ɛkorɔn, na ɔdom maa no din a ɛkyɛn edin biara.” Sɛnea kyerɛwsɛm yi kyerɛ no, dɛn na Onyankopɔn yɛ maa Yesu?
Georgina: Ɛka sɛ Onyankopɔn pagyaw no maa no gyinabea a ɛkorɔn.
Karen: Ampa. Nanso sɛ na Yesu ne Onyankopɔn yɛ pɛ ansa na ɔrewu a, anka bere a Onyankopɔn pagyaw no maa no gyinabea a ɛkorɔn no, anka ɛno remma Yesu nyɛ kɛse nsen Onyankopɔn anaa? Ɛbɛyɛ dɛn nso na obi atumi ayɛ kɛse asen Onyankopɔn?
Georgina: Dabi, ɛrentumi nyɛ yiye saa.
Karen: Me ne wo yɛ adwene. Sɛ wohwɛ adanse a yɛabɔ ho nkɔmmɔ yi nyinaa a, wubetumi aka sɛ Bible no kyerɛkyerɛ sɛ Yesu yɛ Onyankopɔn?
Georgina: Dabi, Bible nka saa. Bible ka sɛ ɔyɛ Onyankopɔn Ba.
Karen: Ɛyɛ nokware. Nanso Georgina, mepɛ sɛ wuhu sɛ Yehowa Adansefo bu Yesu paa. Yegye di sɛ wu a obewui sɛ Mesia a wɔhyɛɛ ne ho bɔ no abue nkwagye ho kwan ama nnipa anokwafo nyinaa.
Georgina: Ɛno nso migye di.
Karen: Ɛnde asɛm a ɛsɛ sɛ yebisa ne sɛ, ‘Dɛn na yebetumi ayɛ ama Yesu ahu sɛ yɛn ani sɔ sɛ ɔde ne nkwa too hɔ maa yɛn?’
Georgina: Ɛyɛ a saa asɛm no ba me tirim.
Karen: Metumi asan aba ama yɛahwɛ ɛho mmuae wɔ Bible mu. Sɛ meba nnawɔtwe sɛ nnɛ saa bere yi ara a, mɛba abɛto wo?
Georgina: Yiw, wobɛba abɛto me.
Karen: Yoo, ɛnde yebehyia bio.
[Ase hɔ asɛm]
Sɛ wopɛ nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 5.
^ ***w12 8/1 nkr. 21-23 Yehowa Dansefo Bi ne Obi Bɔ Nkɔmmɔ—Nnipa Pa Nyinaa Bɛkɔ Soro Anaa?***
Yehowa Dansefo Bi ne Obi Bɔ Nkɔmmɔ—Nnipa Pa Nyinaa Bɛkɔ Soro Anaa?
YEHOWA ADANSEFO ani gye ho sɛ wɔne nkurɔfo bɛbɔ Bible mu nkɔmmɔ. Bible mu asɛm bi wɔ hɔ a ɛkyere w’adwene anaa? Yehowa Adansefo nkyerɛkyerɛ ne wɔn som mu nneɛma bi wɔ hɔ a wopɛ sɛ wote ase yiye anaa? Sɛ saa a, bere biara a wubehyia Ɔdansefo bi no, mma ɛnnhaw wo sɛ wubebisa no. N’ani begye ho sɛ ɔne wo bɛbɔ saa nsɛm no ho nkɔmmɔ.
Nkɔmmɔ a edi so yi yɛ nkɔmmɔ a Yehowa Adansefo taa ne nkurɔfo bɔ no bi. Ma yɛmfa no sɛ Ɔdansefo bi a wɔfrɛ no Michael akɔ ɔbarima bi a wɔfrɛ no Robert fie.
Wɔn a Wɔbɛkɔ Soro no, Dɛn na Wɔrekɔyɛ?
Michael: Sɛ wohwɛ a, nneɛma bɛyɛ yiye daakye, ɛbɛsɛe anaa ɛbɛyɛ sɛnea ɛte yi ara?
Robert: Ɛyɛ me sɛ nneɛma bɛyɛ yiye daakye. M’ani da so sɛ mɛkɔ akɔka Awurade ho wɔ soro.
Michael: Ɛyɛ anidaso pa. Bible ka nsɛm pii ma yehu sɛnea ɔsoro te, na ɛka sɛ nnipa bɛkɔ hɔ. Woabisa wo ho pɛn sɛ wɔn a wɔbɛkɔ soro no, dɛn na wɔrekɔyɛ?
Robert: Yɛne Onyankopɔn bɛtena na yɛayi no ayɛ daa.
Michael: Ɛyɛ anigyesɛm paa. Asɛm no ne sɛ, ɛnyɛ hokwan a wɔn a wɔbɛkɔ soro no benya nko ara na Bible ka ho asɛm, na mmom ɛka sɛ wɔde adwuma bi a ɛho hia nso bɛma wɔn.
Robert: Adwuma bɛn saa?
Michael: Ɛyɛ adwuma a wɔaka ho asɛm wɔ Adiyisɛm 5:10 no. Ɛka Yesu ho asɛm sɛ: “Woyɛɛ wɔn ahemman ne asɔfo maa yɛn Nyankopɔn, na wobedi asase so ahene.” Enti Robert, wuhuu adwuma a wose wɔn a wɔbɛkɔ soro no bɛyɛ no?
Robert: Nea wokenkanee no kyerɛ sɛ wobedi asase so hene.
Michael: Wunhu sɛ ɛyɛ biribi a ɛsɛ sɛ yedwen ho kɔ akyiri?
Henanom So na Wobedi Hene No?
Michael: Wunnye nni sɛ, sɛ wɔn a wɔrekɔ soro no rekodi hene a, ɛnde ɛsɛ sɛ wonya nnipa a wobedi wɔn so? Wohwɛ a, ɔhene bɛn na onni ɔmanfo a odi wɔn so?
Robert: Mahu nea worekyerɛ no.
Michael: Enti asɛm a ɛsɛ sɛ yebisa ara ne sɛ, Henanom so na wobedi hene no?
Robert: Migye di sɛ yebedi nnipa a wɔwɔ asase so a wonnya nwu nkɔɔ soro no so.
Michael: Sɛ nnipa pa nyinaa bɛkɔ soro de a, anka ntease wɔ nea woaka no mu. Nanso ade foforo bi wɔ hɔ a ɛsɛ sɛ wudwen ho. Wugye di sɛ ebetumi aba sɛ nnipa bi a wɔn nso wɔyɛ nnipa pa renkɔ soro?
Robert: Mentee bi da sɛ Kristoni bi wɔ saa gyidi no.
Michael: Asɛm bi a ɛwɔ Dwom 37:29 nti na mibisaa saa asɛm no. Mepa wo kyɛw, kan hɔ ma yentie.
Robert: Yoo. Ɛhɔ kenkan sɛ: “Treneefo benya asase no adi, na wɔatena so daapem.”
Michael: Meda wo ase. Wuhuu baabi a ose nnipa pa bebree bɛtena no?
Robert: Nea yɛkenkanee no kyerɛ sɛ wɔbɛtena asase so.
Michael: Ɛno ara ne no; na ɛnyɛ sɛ wɔbɛtena ha bere tiaa bi. Hyɛ no nsow sɛ kyerɛwsɛm no ka sɛ: ‘Wɔbɛtena so daapem.’
Robert: Ebia nea ɛkyerɛ ara ne sɛ nnipa pa bɛwɔ asase so daa. Sɛ yewu na yɛkɔ soro a, wɔbɛwo nnipa pa foforo ama wɔabesi yɛn anan.
Michael: Ebia saa na ebinom bɛkyerɛ kyerɛwsɛm no ase. Nanso wunhu sɛ ebetumi akyerɛ biribi foforo koraa? Wunnye nni sɛ ebetumi akyerɛ sɛ apapafo no bɛtena asase so daa?
Robert: Minnye nni sɛ mete nea woreka no ase.
Paradise Bi a Ɛbɛba Asase so Daakye
Michael: Wo de, hwɛ nea Bible mu asɛm foforo bi nso ka sɛ ɛbɛba asase so daakye. Ma yɛnkenkan Adiyisɛm 21:4. Ɛka nnipa a wɔbɛtena ase saa bere no ho asɛm sɛ: “Ɔbɛpopa [kyerɛ sɛ, Onyankopɔn bɛpopa] wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.” Ɛno nyɛ anidaso a ɛma akomatɔyam anaa?
Robert: Ɛte saa de, nanso ɛyɛ me sɛ ɛreka sɛnea asetena bɛyɛ wɔ ɔsoro.
Michael: Ɛyɛ ampa sɛ wɔn a wɔbɛkɔ soro no nso benya nhyira a ɛte saa. Nanso san hwɛ kyerɛwsɛm no bio. Ɛka sɛ owu bɛyɛ dɛn?
Robert: Ese “owu nni hɔ bio.”
Michael: Saa na ɛte. Minim sɛ wubegye atom sɛ, sɛ wɔka sɛ biribi nni hɔ bio a, ɛkyerɛ sɛ bere bi na ɛwɔ hɔ.
Robert: Ampa.
Michael: Nanso owu mmaa ɔsoro da, anaa meboa? Asase yi so ha na nnipa wu.
Robert: Hmm. Eyi de, ɛyɛ me naa kakra.
Michael: Robert wunim, Bible kyerɛkyerɛ sɛ apapafo binom bɛkɔ soro, nanso nnipa bebree bɛtena asase so daa. Migye di sɛ wo nso woate saa asɛm yi pɛn: “Nhyira ne wɔn a wodwo, na wɔn na wobenya asase no adi.”—Mateo 5:5, Akuapem Twi Bible.
Robert: Yiw, yɛtaa kenkan saa asɛm no wɔ asɔre.
Michael: Sɛ wɔn a wodwo benya asase so adi de a, na ɛkyerɛ sɛ nnipa bɛtena asase so, anaa meboa? Wɔn a wɔbɛtena asase so no, wɔn na wobenya nhyira a wɔaka ho asɛm wɔ Adiyisɛm nhoma no mu no. Saa bere no, wiase yi bɛsesa koraa efisɛ Onyankopɔn beyi nneɛma bɔne nyinaa afi hɔ; owu mpo befi hɔ.
Robert: Mahu nea worekyerɛ no, nanso minnye nni sɛ Bible mu asɛm biako anaa abien pɛ yi ara kyerɛ sɛ nea woreka no yɛ nokware.
Michael: Ɛyɛ ampa. Nanso nea ɛwom ne sɛ, Bible mu nsɛm pii na ɛkyerɛ sɛnea tebea no bɛyɛ wɔ asase so daakye. Sɛ wubenya bere kakra a, anka metumi ne wo akenkan kyerɛwsɛm biako bi a m’ani gye ho paa.
Robert: O yɛnkɔ so.
“Ɔdebɔneyɛfo Nni Hɔ Bio”
Michael: Yɛakenkan Dwom 37 nkyekyɛm 29 dedaw. Ma yɛnsan nkɔ Dwom 37 hɔ, na yɛnkenkan nkyekyɛm 10 ne 11. Mesrɛ wo, wonkenkan hɔ mma yɛn?
Robert: Yoo. “Aka kakraa bi na ɔdebɔneyɛfo nni hɔ bio; na wohwehwɛ ne tenabea a, na onni hɔ. Na ahobrɛasefo benya asase no adi, na wɔagye wɔn ani asomdwoe bebree mu.”
Michael: Meda wo ase. Sɛ yɛhwɛ nkyekyɛm 11 no a, ɛhe na wɔkyerɛ sɛ “ahobrɛasefo” anaa nnipa pa bɛtena?
Robert: Ese ‘wobenya asase no adi.’ Nanso me de, m’adwene kyerɛ me sɛ saa asɛm no reyɛ adwuma nnɛ, efisɛ ɛnnɛ yɛhwɛ a, nnipa pa te asase so.
Michael: Ɛyɛ ampa. Nanso hwɛ o, kyerɛwsɛm no kae sɛ nnipa pa begye wɔn ani “asomdwoe bebree mu.” Wohwɛ a, asomdwoe wɔ wiase nnɛ?
Robert: Dabi.
Michael: Ɛnde ɛbɛyɛ dɛn na saa nkɔmhyɛ no aba mu? Ma memfa biribi nyɛ ntotoho kakra: Fa no sɛ woasi fie bi de ama nkurɔfo atena mu. Nnipa a wɔte hɔ no bi yɛ nnipa pa a wɔhwɛ dan no so yiye na wɔbɔ mmɔden sɛ wɔne obiara bɛtena kama. Migye di sɛ ɛbɛyɛ wo dɛ sɛ wode dan no maa wɔn. Nanso fa no sɛ nnipa bi nso te fie hɔ a wɔn suban nye; wɔresɛe fie no na wɔteetee nnipa a wɔte bɛn wɔn no. Sɛ wɔantie kasakyerɛ ansesa wɔn suban a, dɛn na anka wobɛyɛ?
Robert: Anka metu wɔn.
Michael: Saa pɛpɛɛpɛ na Onyankopɔn bɛyɛ nnipabɔnefo a wɔwɔ wiase nnɛ no. San hwɛ nkyekyɛm 10. Ɛka sɛ: “Ɔdebɔneyɛfo nni hɔ bio.” Ɛno kyerɛ sɛ Onyankopɔn ‘betu’ wɔn a wɔteetee wɔn yɔnko nnipa no afi asase so. Ɛba saa a, nnipa pa betumi anya asomdwoe wɔ asase so. Mehwɛ a, nnipa pa a Bible se wɔbɛtena asase so daa no, ɛne nea wɔakyerɛkyerɛ wo no nhyia.
Robert: Yiw, mentee saa asɛm no wɔ asɔre da.
Michael: Sɛnea wokae no nso, yɛrentumi mfa yɛn asɛm no nnyina kyerɛwsɛm biako anaa abien pɛ so. Mmom no, ɛsɛ sɛ yɛhwehwɛ mu hu nea Bible mũ no nyinaa ka sɛ ɛda hɔ ma nnipa pa daakye. Nanso sɛ wohwɛ kyerɛwsɛm a yɛakenkan nnɛ no a, wugye di sɛ ebetumi aba sɛ apapafo bi bɛkɔ soro na apapafo bebree nso atena asase so ha?
Robert: Mintumi nhu. Nanso sɛ yɛhwɛ kyerɛwsɛm a yɛakenkan no de a, anhwɛ a wobɛka sɛ ɛte saa. Eyi de, ɛsɛ sɛ mesan hwehwɛ mu bio.
Michael: Sɛ woresan asusuw asɛm no ho a, ebia nsɛmmisa bi bɛba w’adwenem. Ebi ne sɛ, nnipa pa a wɔawuwu dedaw no nso ɛ? Wɔn nyinaa kɔ soro anaa? Sɛ ɛnte saa a, ɛhe na wɔwɔ?
Robert: Ɛyɛ nsɛmmisa a ɛho hia paa.
Michael: Sɛ wopɛ a, metumi ayɛ nneɛma abien ama wo. Nea edi kan no, ma menkyerɛw kyerɛw nsɛm kakra a ɛfa asɛm no ho mma wo. Nea ɛto so abien no, mepɛ sɛ wudi kan kenkan saa kyerɛw nsɛm no dwinnwen ho, na masan aba ama yɛabɛbɔ ho nkɔmmɔ. Ɛbɛyɛ yiye saa?
Robert: Eye paa. Meda wo ase.
[Ase hɔ asɛm]
Hwɛ Hiob 14:13-15; Yohane 3:13; ne Asomafo Nnwuma 2:34.
^ ***w12 10/1 nkr. 12-14 Yehowa Dansefo Bi ne Obi Bɔ Nkɔmmɔ—So Onyankopɔn De Nnipa Gu Ɔbonsam Gya Mu?***
Yehowa Dansefo Bi ne Obi Bɔ Nkɔmmɔ
So Onyankopɔn De Nnipa Gu Ɔbonsam Gya Mu?
YEHOWA ADANSEFO ani gye ho sɛ wɔne nkurɔfo bɛbɔ Bible mu nkɔmmɔ. Bible mu asɛm bi wɔ hɔ a ɛkyere w’adwene anaa? Yehowa Adansefo nkyerɛkyerɛ ne wɔn som mu nneɛma bi wɔ hɔ a wopɛ sɛ wote ase yiye anaa? Sɛ saa a, bere biara a wubehyia Ɔdansefo bi no, mma ɛnnhaw wo sɛ wubebisa no. N’ani begye ho sɛ ɔne wo bɛbɔ saa nsɛm no ho nkɔmmɔ.
Nkɔmmɔ a edi so yi yɛ nkɔmmɔ a Yehowa Adansefo taa ne nkurɔfo bɔ no bi. Ma yɛmfa no sɛ Ɔdansefo bi a wɔfrɛ no Ben akɔ ɔbarima bi a wɔfrɛ no Mr. Oduro fie.
Ɛyɛ Ampa sɛ Onyankopɔn Bɛtwe Abɔnefo Aso?
Ben: Mr. Oduro, m’ani agye paa sɛ mahu wo bio.
Mr. Oduro: Me nso m’ani agye paa sɛ mahu wo.
Ben: Ɛda a mebaa ha no, wokaa asɛm bi, na madwen ho saa ara.
Mr. Oduro: Kae me ɛ.
Ben: Wokae sɛ bere a wotee sɛ Yehowa Adansefo nnye nni sɛ Ɔbonsam gya bi wɔ hɔ no, ɛyɛɛ wo nwonwa.
Mr. Oduro: Ampa, ɛyɛɛ me nwonwa paa. Na mɛka nokware a, mente ase koraa sɛ munnye nni.
Ben: Ɛyɛ me dɛ sɛ woaka akyerɛ me. Sɛ nkurɔfo kyerɛ wɔn adwene saa a, ɛma m’ani gye. Ɛsono sɛnea obiara kyerɛkyerɛ Ɔbonsam gya mu; enti wo nso wote ase dɛn?
Mr. Oduro: Me de, migye di paa sɛ abɔnefo wu a wɔkɔ Ɔbonsam gya mu na wɔbɛyɛ wɔn ayayade wɔ hɔ daa.
Ben: Saa na nnipa bebree gye di. Nanso Mr. Oduro, ma mimmisa wo asɛm kakra. Asɛm a ɛyɛ yaw ato wo pɛn, meboa?
Mr. Oduro: Yiw. Mfe anum ni na obi kum me nuabea.
Ben: O, kosɛ. Mehwɛ a, ɛyɛɛ wo yaw paa.
Mr. Oduro: Ɛnyɛ sɛ woreka yi. Ne ho asɛm ba me tirim daa.
Ben: Mahu sɛ nea enti a ebinom gye di sɛ Ɔbonsam gya ho hia paa ne sɛ, nnipabɔnefo bi adi wɔn bɔne pɛn, na obi nso a obi adi no bɔne pɛn de, ɔpɛ sɛ ohu sɛ wɔatwe abɔnefo aso.
Mr. Oduro: Asɛm no ara na woaka no! Onipa a okum me nuabea a ama yɛredi awerɛhow no, ɛsɛ sɛ wɔtwe n’aso paa.
Ben: Ntease wom sɛ yɛbɛte nka saa. Bible kyerɛkyerɛ sɛ, sɛ wɔteetee nnipa a wɔn ho nni asɛm a, Onyankopɔn nso, ɛhyɛ no abufuw paa, na wahyɛ bɔ sɛ ɔbɛtwe abɔnefo aso. Hwɛ nea Yesaia 3:11 ka; ɛka sɛ: “Ɔbɔnefo nnue! Mmusu di n’akyi; na nea ɔyɛe no ara bi na wɔde bɛyɛ no!” Enti yebetumi aka no pen sɛ abɔnefo remfa wɔn ho nni; Onyankopɔn bɛtwe wɔn aso.
Mr. Oduro: Na sɛ Ɔbonsam gya nni hɔ sɛnea woreka no a, ɛbɛyɛ dɛn na ayɛ yiye saa?
Ben: Woabisa asɛm paa. Ne tiawa mu no, asotwe a Onyankopɔn de bɛma abɔnefo ne sɛ ɔbɛsɛe wɔn koraa. Hwɛ nea Bible ka wɔ 2 Tesalonikafo 1:9. Mesrɛ wo kenkan hɔ ma yentie.
Mr. Oduro: Yoo. Ɛhɔ kenkan sɛ: “Wɔde daa ɔsɛe bɛyɛ asotwe ama wɔn a wɔte saa no ma wɔafi Awurade anim.”
Ben: Enti Mr. Oduro woahu, sɛ Onyankopɔn bu obi fɔ sɛ ɔyɛ ɔbɔnefo a, anidaso biara nni hɔ mma no efisɛ owu a, ɔrennyan no bio. Anidaso biara nni hɔ sɛ ɔbɛsan atena ase daakye.
Mr. Oduro: Mahu nea Bible reka no, nanso ɛba saa a na asisi aba mu. Owu de, ɛda hɔ ma obiara. Enti wunnye nni sɛ ɛsɛ sɛ wɔtwe abɔnefo aso kyɛn saa?
Atɛntrenee Hwehwɛ sɛ Onyankopɔn Yɛ Dɛn?
Ben: Mahu sɛ atɛntrenee ho hia wo paa.
Mr. Oduro: Wommoa.
Ben: Eye paa. Nokwasɛm ne sɛ, biribi nkɔ yiye a, nnipa tumi hu efisɛ saa na Onyankopɔn bɔɔ yɛn. Ɔno nso atɛntrenee hia no. Nanso sɛ nyamesom mu mpanyimfo kyerɛkyerɛ sɛ Onyankopɔn twe nnipa aso wɔ Ɔbonsam gya mu a, na wɔrekyerɛ sɛ Onyankopɔn tirim yɛ den paa.
Mr. Oduro: Mente nea woreka no ase.
Ben: Ma menyɛ nhwɛso bi. Sɛ́ wunim Adam ne Hawa asɛm a ɛwɔ Bible mu no?
Mr. Oduro: Yiw. Onyankopɔn ka kyerɛɛ wɔn sɛ mma wonnni aduaba bi, nanso wodii.
Ben: Ɛno ara ne no. Ma yɛnhwɛ saa asɛm no wɔ Bible mu. Ɛwɔ Genesis 2:16, 17. Ɛhɔ kenkan sɛ: “Na Yehowa Nyankopɔn de ahyɛde yi nso maa onipa sɛ: ‘Turom ha nnua nyinaa, di bi. Na papa ne bɔne ho nimdeɛ dua no de, nni bi, efisɛ da a wubedi bi no, owu na wubewu.’” Enti dɛn na Onyankopɔn kae sɛ, sɛ Adam di aduaba no a, ɛbɛto no?
Mr. Oduro: Ɔkae sɛ Adam bewu.
Ben: Saa pɛpɛɛpɛ. Wo de, dwen ho hwɛ, Adam yɛɛ bɔne no, ɔde bɔne asan adesamma nyinaa. Nanso, Onyankopɔn ka kyerɛɛ Adam sɛ ɔbɛkɔ Ɔbonsam gya bi mu anaa?
Mr. Oduro: Dabi.
Ben: Enti sɛ Onyankopɔn bɛtwe Adam ne Hawa aso de wɔn agu gya mu daa a, wunnye nni sɛ anka ɛsɛ sɛ ɔka kyerɛ wɔn? Wunhu sɛ ɛno na ɛbɛkyerɛ sɛ ɔwɔ atɛntrenee ne ɔdɔ?
Mr. Oduro: Ampa de.
Ben: Afei nso bere a Adam ne Hawa yɛɛ bɔne no, ma yɛnhwɛ nea Onyankopɔn ka kyerɛɛ wɔn. Mesrɛ wo wonkenkan Genesis 3:19 mma me?
Mr. Oduro: Yoo. Ɛkenkan sɛ: “W’anim fifiri mu na wubedidi kosi sɛ wobɛsan akɔ dɔte mu, efisɛ emu na woyii wo fii. Woyɛ dɔte na dɔte mu na wobɛsan akɔ.”
Ben: Meda wo ase. Sɛnea Onyankopɔn anom asɛm kyerɛ no, ɛhe na na Adam bɛkɔ?
Mr. Oduro: Ɔkae sɛ Adam bɛsan akɔ dɔte mu.
Ben: Saa pɛpɛɛpɛ. Wunhu sɛ sɛ yɛka sɛ obi bɛsan akɔ baabi a, ɛkyerɛ sɛ ofi hɔ na ɔbae?
Mr. Oduro: Ɛte saa.
Ben: Na bere a Onyankopɔn mmɔɔ Adam no, na Adam wɔ he?
Mr. Oduro: Ná onni baabiara.
Ben: Ɛyɛ ampa. Woahu sɛ Onyankopɔn anka Ɔbonsam gya biara ho asɛm wɔ atemmu no mu. Sɛ Onyankopɔn nim sɛ Ɔbonsam gya mu na Adam bɛkɔ ɛnna ɔka kyerɛɛ no sɛ ɔbɛsan akɔ dɔte a ofi mu bae no mu a, ɛnde anka yɛbɛka sɛ Onyankopɔn adaadaa no, anaa meboa?
Mr. Oduro: Anka ɛbɛyɛ nnaadaa mmom.
Ɔbonsam na Ɔbɛyɛ Onyankopɔn Adwuma Ama No Anaa?
Ben: Ma yensusuw biribi foforo a ɛfa Ɔbonsam gya ho.
Mr. Oduro: Ɛyɛ dɛn?
Ben: Sɛ nkurɔfo ka Ɔbonsam gya ho asɛm a, hena na wɔkyerɛ sɛ ɔhwɛ so na ɔtwe nkurɔfo aso wɔ hɔ?
Mr. Oduro: Sɛ́ ɛno de Ɔbonsam no ara na ɔhwɛ so.
Ben: Sɛ́ wunim nso sɛ Ɔbonsam yɛ Onyankopɔn tamfo paa. Enti sɛ Onyankopɔn de nnipa gu gya mu sɛ Ɔbonsam nyɛ wɔn ayayade a, wunhu sɛ ɛbɛkyerɛ sɛ Onyankopɔn ne Ɔbonsam ayɛ biako?
Mr. Oduro: Hmm. Minnwen ho saa da.
Ben: Ma yɛnyɛ mfatoho bi. Wowɔ ba, meboa?
Mr. Oduro: Yiw, mewɔ ɔbabarima biako a wadi mfe 15.
Ben: Fa no sɛ wo ba no afi ase retew atua denneennen. Ɔyɛ nneɛma bɔne bebree a ɛma wo werɛ how. Anka dɛn na wobɛyɛ?
Mr. Oduro: Anka mɛbɔ mmɔden akasa akyerɛ no.
Ben: Minim paa sɛ wobɛyɛ nea wubetumi biara ama no agyae nea ɔreyɛ no.
Mr. Oduro: Ɔkwan biara so mɛyɛ saa.
Ben: Yɛmfa no sɛ woayɛ nea ɛsɛ sɛ woyɛ biara nanso wantie wo. Anka worentwe n’aso?
Mr. Oduro: Anka mɛtwe n’aso.
Ben: Nanso, yɛmfa no sɛ woate sɛ nipabɔnefo bi na ɔrekyerɛ wo ba no nneɛma bɔne. Anka wobɛyɛ dɛn?
Mr. Oduro: Anka me bo befuw saa nipa no paa.
Ben: Afei, ma me asɛmmisa yi ho mmuae. Bere a woahu sɛ onipabɔnefo a ne suban nye no na wama wo ba atew wo so atua no, wobɛkɔ saa nipa no nkyɛn akɔka akyerɛ no sɛ ɔntwe wo ba no aso mma wo?
Mr. Oduro: Merenyɛ saa koraa. Ntease biara nnim sɛ mɛyɛ saa.
Ben: Sɛ ɛte saa a, Satan Ɔbonsam a ɔno na ɔdaadaa nkurɔfo ma wɔyɛ bɔne no, wohwɛ a ntease wom sɛ Onyankopɔn bɛma ɔno ara asan atwe abɔnefo aso anaa?
Mr. Oduro: Dabi, minnye nni.
Ben: Bio nso, sɛ Onyankopɔn pɛ sɛ ɔtwe abɔnefo aso wɔ gya mu a, wohwɛ a, Ɔbonsam a ɔyɛ Onyankopɔn tamfo kɛse no, ɔno na ɔbɛpene so atwe wɔn aso anaa?
Mr. Oduro: Eyi de, minnwen ho saa da!
Yehowa Bɛma Nsɛmmɔnedi Nyinaa To Atwa
Ben: Nanso nya awerɛhyem sɛ Onyankopɔn bɛsɛe nnipa a wɔasi wɔn bo sɛ bɔne ara na wɔbɛyɛ no. Ma yɛnhwɛ kyerɛwsɛm biako bi a esi asɛm yi so dua; Dwom 37:9. Mepa wo kyɛw kenkan ma yentie.
Mr. Oduro: Yoo. Ɛse: “Wobeyi nnebɔneyɛfo hɔ, na wɔn a wɔtwɛn Yehowa no, wɔn na wobenya asase no adi.”
Ben: Meda wo ase. Wuhuu nea Yehowa se ɔde bɛyɛ abɔnefo no?
Mr. Oduro: Bible se Onyankopɔn beyi wɔn afi hɔ.
Ben: Woayɛ ade. Ɛno kyerɛ sɛ ɔbɛsɛe wɔn korakora. Nanso nnipa papa, kyerɛ sɛ, “wɔn a wɔtwɛn Yehowa no,” bɛtena asase so daa. Minim sɛ nsɛmmisa bi betumi aba w’adwenem. Ebia wubebisa sɛ, adɛn koraa nti na Onyankopɔn nhwɛ mma nnipa nnyae nneɛma bɔne yɛ? Na sɛ ɔbɛsɛe abɔnefo ampa a, adɛn nti na ɔnsɛee wɔn dedaadaw yi?
Mr. Oduro: Nsɛmmisa yi de, ɛho hia paa.
Ben: Sɛ yehyia bere foforo a metumi akyerɛ wo ɛho mmuae a ɛwɔ Bible mu.
Mr. Oduro: M’ani begye ho saa.
[Ase hɔ nsɛm]
Hwɛ Romafo 5:12.
Sɛ wopɛ nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? ti 11 no. Yehowa Adansefo na wontintimii.
[Mfonini wɔ kratafa 12]
^ ***w13 7/1 nkr. 14-15 Enti Onyankopɔn Dwen Yɛn Ho Yɛn Amanehunu Mu?***
YEHOWA DANSEFO BI NE OBI BƆ NKƆMMƆ
Enti Onyankopɔn Dwen Yɛn Ho Yɛn Amanehunu Mu?
Nkɔmmɔ a edi so yi yɛ nkɔmmɔ a Yehowa Adansefo taa ne nkurɔfo bɔ no bi. Ma yɛmfa no sɛ Ɔdansefo bi a wɔfrɛ no Felicia akɔ ɔbea bi a wɔfrɛ no Eunice fie.
ADƐN NTI KORAA NA WAMA SAA ASƐM YI ASI?
Felicia: Ɛnnɛ, merekyekyɛ krataa yi ama ɛhafo nyinaa. N’asɛmti ne sɛ So Wopɛ sɛ Wuhu Nokware No? Mepɛ sɛ migyaw biako ma wo.
Eunice: Ɛfa asɔre ho anaa?
Felicia: Aane. Hwɛ nsɛmmisa asia a ɛwɔ anim ha no. Emu nea ɛwɔ he na—
Eunice: Nhaw wo ho. Woresɛe wo bere.
Felicia: Adɛn nti na woreka saa?
Eunice: Nea ɛwom ara ne sɛ, minnye Onyankopɔn mpo nni.
Felicia: M’ani agye sɛ woaka wo komam asɛm akyerɛ me. Nanso, ma mimmisa biribi kakra, Wunyaa saa adwene no akyɛ?
Eunice: Dabi, misua no de, na mekɔ asɔre. Nanso migyaee akyɛ.
Felicia: O saa. Hwɛ o, mammɔ me din mpo ankyerɛ wo. Me din de Felicia.
Eunice: Me nso yɛfrɛ me Eunice.
Felicia: M’ani agye sɛ mabɛto wo wɔ fie.
Eunice: Me nso, ɛyɛ me anigye sɛ yɛahyia.
Felicia: Eunice, ɛnyɛ m’adwene ne sɛ mede me som rebepuapua wo. Nanso, mepɛ sɛ mibisa wo asɛm kakra. Biribi nti na wunnye Onyankopɔn nni anaa?
Eunice: Aane. Mfe 17 ni na me maame nyaa kar akwanhyia.
Felicia: O, kosɛ. Opirae anaa?
Eunice: Aane, opirae paa; ontumi nnantew mpo.
Felicia: Asɛm yi yɛ awerɛhow. Mehwɛ a, ɛhaw wo paa.
Eunice: Ɛnyɛ agoru. Ɛno nti, ɛyɛ a mibisa me ho sɛ, sɛ Onyankopɔn wɔ hɔ ampa a, adɛn nti na ɔma nsɛm saa sisi? Adɛn nti na Onyankopɔn ama yɛrehu amane saa?
ƐYƐ MFOMSO SƐ YEBEBISA SAA?
Felicia: Ntease wom sɛ wobɛte nka saa, na wubisa nso a, wudi bisa. Sɛ amane bi to yɛn a, ntease wom sɛ yebebisa nea ɛkɔfaa amanehunu no bae. Yɛkenkan Bible a, yehu sɛ mmarima ne mmea anokwafo bi mpo bisaa nea enti a wɔrehu amane!
Eunice: Saa?
Felicia: Aane, sɛ ɛrenhaw wo a, anka metumi akenkan biako afi Bible mu akyerɛ wo.
Eunice: M’ani begye ho.
Felicia: Hwɛ asɛm a odiyifo nokwafo Habakuk bisaa Onyankopɔn. Ɛwɔ Habakuk ti 1 nkyekyɛm 2 ne 3. Ɛhɔ se: “O Yehowa, minsu nkosi da bɛn na woate? Memfrɛ wo nkosi da bɛn na woagye me afi amumɔyɛsɛm mu? Dɛn nti na woma mihu adebɔne?” Wunhu sɛ saa nsɛmmisa yi te sɛ nea wubisae no?
Eunice: Ampa.
Felicia: Bere a Habakuk bisaa Onyankopɔn saa nsɛm no, Onyankopɔn anka n’anim, na wanka ankyerɛ no sɛ ne gyidi sua.
Eunice: Eyi de, woama m’adwene akɔ biribi so paa.
YEHOWA KYI AMANEHUNU
Felicia: Bible ma yehu sɛ, sɛ yehu amane a, Onyankopɔn hu, na ɛhaw no.
Eunice: Worepɛ akyerɛ sɛn?
Felicia: Ma menkenkan asɛm bi nkyerɛ wo. Ɛwɔ Exodus 3:7. Mesrɛ wo, wubetumi akenkan ama me?
Eunice: Mate. Ɛhɔ kenkan sɛ: “Yehowa de kaa ho sɛ: ‘Nokwarem no mahu me nkurɔfo a wɔwɔ Egypt no amanehunu, na mate apini a wosi bere a wɔhyɛ wɔn de wɔn yɛ adwuma no. Minim wɔn brɛ nyinaa.’”
Felicia: Meda wo ase. Wohwɛ nea Bible aka yi a, sɛ Onyankopɔn nkurɔfo rehu amane a, ohu anaa onhu?
Eunice: Ɛyɛ me sɛ ohu.
Felicia: Ɛnyɛ sɛ Onyankopɔn hu yɛn amanehunu kɛkɛ. Wo de, hwɛ asɛm a etwa to no. Onyankopɔn kae sɛ: “Minim wɔn brɛ nyinaa.” Wohwɛ asɛm yi a, Onyankopɔn yɛ obi a hwee mfa ne ho?
Eunice: Dabi, ɛnte saa.
Felicia: Ɛsono sɛ obi hu yɛn tebea, ɛnna ɛsono sɛ ɛka no ma ɔyɛ ho biribi.
Eunice: Wommoa.
Felicia: Wo de, dwen nea yɛaka yi ho na yɛnsan nhwɛ foforo. Ɛno nso yɛ bere a na Onyankopɔn nkurɔfo rehu amane. Ɛwɔ Yesaia 63:9. Ɔfã a edi kan no ka sɛ: “Bere a wɔn ho hiahiaa wɔn no, ne ho hiahiaa no.” Wohwɛ a, sɛ Onyankopɔn nkurɔfo hu amane a, ɛka no anaa?
Eunice: Ɛyɛ me saa.
Felicia: Eunice, nea ɛwom paa ne sɛ Onyankopɔn dwen yɛn ho yiye, na sɛ yɛrehu amane a, ɔmpɛ koraa. Sɛ ɛka yɛn a, na aka no.
ADƐN NTI NA ƆNYƐƐ HO HWEE?
Felicia: Ma memfa asɛm biako nka ho ansa na makɔ.
Eunice: Yoo mate.
Felicia: Ma yɛnhwɛ sɛnea Bible ka Onyankopɔn tumi ho asɛm. Kyerɛwsɛm a ɛwɔ me tirim ne Yeremia 10:12. Mesrɛ wo, kenkan hɔ?
Eunice: Yoo. Ɛhɔ kenkan sɛ: “Ɔno na ɔde ne tumi yɛɛ asase, na ɔde ne nyansa maa asase tim hɔ; Ɔno na ɔde ne nhumu trɛw ɔsoro mu.”
Felicia: Mo. Ma yennwen kyerɛwsɛm yi ho kakra. Wunhu sɛ, sɛnea Onyankopɔn bɔɔ amansan kɛse yi ne emu biribiara no kyerɛ sɛ ne tumi sõ paa?
Eunice: Ɛyɛ ampa.
Felicia: Wo de hwɛ o, sɛ Onyankopɔn wɔ tumi kɛse, na ɔde abɔ nneɛma a yehu nyinaa a, wunnye nni sɛ nneɛma a wabɔ no, ɔwɔ tumi a obetumi de adi so?
Eunice: Ɛyɛ nokware.
Felicia: Afei ma yɛnhwɛ wo maame asɛm no. Adɛn nti na nea ato no no haw wo saa?
Eunice: Ɔyɛ me maame, na medɔ no.
Felicia: Enti sɛ wowɔ tumi a wubetumi ayɛ ama ne ho atɔ no seesei ara a, anka worenyɛ?
Eunice: Anka merenyɛ sɛn?
Felicia: Enti dwen ho hwɛ. Bible kyerɛ sɛ Onyankopɔn nim yɛn amanehunu, ne yam hyehye no ma yɛn, na ɔyɛ tumi nyinaa wura. Enti wohwɛ sɛnea anka Onyankopɔn betumi atwa amanehunu so nanso ɔnyɛe no a, wunhu sɛ wayɛ ade paa sɛ wahyɛ ne ho so saa?
Eunice: Minnwen ho saa da.
Felicia: Wunnye nni sɛ ebia biribi pa bi nti na Onyankopɔn nyɛɛ ho hwee?
Eunice: Aa, ebia.
Felicia: Ɛyɛ me sɛ wo telefon no refrɛ, enti ma yɛmfa nsi ha na mesan ba bio a, yɛaka ɛno ho asɛm akɔ akyiri.
Eunice: Meda wo ase. M’ani begye ho saa.
Bible mu asɛm bi wɔ hɔ a ɛkyere w’adwene anaa? Yehowa Adansefo nkyerɛkyerɛ ne wɔn som mu nneɛma bi wɔ hɔ a wopɛ sɛ wote ase yiye anaa? Sɛ saa a, bere biara a wubehyia Yehowa Dansefo bi no, mma ɛnnhaw wo sɛ wubebisa no. N’ani begye ho sɛ ɔne wo bɛbɔ saa nsɛm no ho nkɔmmɔ.
[Ase hɔ nsɛm]
Sɛ wopɛ nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 11. Yehowa Adansefo na wotintimii.
Nea enti a Onyankopɔn ama kwan ma amanehunu rekɔ so no, Ɔwɛn-Aban foforo bɛba abɛkyerɛkyerɛ mu.
[Kratafa 14 mfonini]
^ ***w14 1/1 nkr. 8-10 Adɛn Nti na Onyankopɔn Ama Kwan Ma Amanehunu Rekɔ So?***
YEHOWA DANSEFO BI NE OBI BƆ NKƆMMƆ
Adɛn Nti na Onyankopɔn Ama Kwan Ma Amanehunu Rekɔ So?
Nkɔmmɔ a edi so yi yɛ nkɔmmɔ a Yehowa Adansefo taa ne nkurɔfo bɔ no bi. Ma yɛmfa no sɛ Ɔdansefo bi a wɔfrɛ no Felicia akɔ ɔbea bi a wɔfrɛ no Eunice fie.
ONYANKOPƆN TE NKA SƐN WƆ YƐN AMANEHUNU HO?
Felicia: Eunice, m’ani agye sɛ mabɛto wo wɔ fie.
Eunice: Me nso ɛyɛ me dɛ sɛ woaba.
Felicia: Nnaano a mebaa ha no, nkɔmmɔ a yɛbɔe no ma yehuu sɛnea Onyankopɔn te nka wɔ nnipa amanehunu ho. Wokae sɛ efi bere a wo maame nyaa kar akwanhyia pirae no, ɛyɛ a wudwen saa asɛm yi ho paa. Enti seesei ne ho te sɛn?
Eunice: Ɛda bi ye, ɛda bi nso nye. Ɛnnɛ de, eye.
Felicia: Asɛmpa. Mitumi hu sɛ tebea no yɛ den ma wo paa.
Eunice: Ɛyɛ asɛm oo. Ɛtɔ da bi a, mintumi nhu nea enti a ɛsɛ sɛ ohu amane kyɛ saa.
Felicia: Woka saa a, wudi ka. Nnaano nkɔmmɔ a yɛbɔe no, migyaw wo asɛm bi sɛ meba nnɛ a yebesusuw ho; ɛne sɛ, sɛ Onyankopɔn wɔ tumi a ɔde beyi amanehunu afi hɔ a, adɛn nti na wama ɛrekɔ so.
Eunice: Mekae paa.
Felicia: Da no nkɔmmɔ a yɛbɔe no, ma yɛnkaakae yɛn adwene kakra, na afei asɛm a yɛde sii hɔ no, yɛahwɛ nea Bible ka wɔ ho.
Eunice: Yoo.
Felicia: Bere a yɛkan Bible no, yehui sɛ ɔbarima nokwafo bi mpo bisaa nea enti a Onyankopɔn ma kwan ma nnipa hu amane. Nanso Onyankopɔn anka n’anim, na wanka ankyerɛ no sɛ ne gyidi sua.
Eunice: Ɛno de, ɛyɛɛ me asɛm foforo koraa.
Felicia: Afei nso yehui sɛ yehu amane a, Yehowa Nyankopɔn mpɛ koraa. Bible ka sɛ bere a ne nkurɔfo ho hiahiaa wɔn no, “ne ho hiahiaa no.” Sɛ yehu amane a, sɛnea Onyankopɔn yam hyehye no ma yɛn no, wunhu sɛ ɛsɛ sɛ ɛma yɛn koma tɔ yɛn yam?
Eunice: Ɛyɛ ampa.
Felicia: Yɛrewie asɛm no, yɛka sii sɛ yɛhwɛ yɛn Bɔfo no tumi dodow a, yetumi hu sɛ anka obetumi atwa amanehunu so prɛko pɛ.
Eunice: Eyi na mente ase no oo. Adɛn nti koraa na Onyankopɔn wɔ tumi a obetumi ayi nneɛma bɔne nyinaa afi hɔ nanso ɔhwɛ ma ɛkɔ so?
HENA NA N’ASƐM YƐ NOKWARE?
Felicia: Yebenya w’asɛmmisa no ho mmuae wɔ Genesis, Bible nhoma a edi kan no mu. Sɛ́ wunim Adam ne Hawa ho asɛm a Bible ka sɛ wokodii aduaba a na wɔabara no?
Eunice: Aane, misuaa ho ade wɔ “Sunday school.” Onyankopɔn ka kyerɛɛ wɔn sɛ mma wonnni aduaba bi, nanso wɔantie na wokodii.
Felicia: Ɛyɛ ampa. Afei ma yɛnhwɛ nea ɛyɛe a Adam ne Hawa yɛɛ bɔne no. Ɛno bɛboa yɛn ama yɛahu nea enti a yehu amane. Wubetumi akenkan Genesis ti 3 nkyekyɛm 1 kosi 5 ama me?
Eunice: Ɛnyɛ den. Ɛkan sɛ: “Na ɔwɔ yɛ anifere sen wuram mmoa a Yehowa Nyankopɔn yɛɛ wɔn nyinaa. Enti obisaa ɔbea no sɛ: ‘Ɛyɛ ampa sɛ Onyankopɔn kae sɛ munnni turo yi mu dua biara so aba?’ Ɛnna ɔbea no ka kyerɛɛ ɔwɔ no sɛ: ‘Yetumi di turo yi mu nnua so aba. Na mmom dua a esi turo no mfinimfini no aba de, Onyankopɔn aka sɛ, “Munnni bi, na mommfa mo nsa nnka na moanwu.”’ Ɛnna ɔwɔ no ka kyerɛɛ ɔbea no sɛ: ‘Ɛnyɛ owu na mubewu. Na Onyankopɔn nim sɛ da a mubedi bi no mo ani bebue na moayɛ sɛ Onyankopɔn ahu papa ne bɔne.’”
Felicia: Mo! Woayɛ ade. Ma yɛntɔ yɛn bo ase nhwehwɛ kyerɛwsɛm yi mu nhwɛ. Woahu sɛ ɔwɔ na ɔne Hawa kasae. Bible san ka wɔ baabi foforo sɛ Satan Ɔbonsam na ɔnam ɔwɔ so ne Hawa kasae. Onyankopɔn mmara a ɛfa aduaba ho no, Satan bisaa Hawa ho asɛm. Onyankopɔn kae sɛ Adam ne Hawa di aduaba no bi a, dɛn na ɛbɛto wɔn?
Eunice: Ose wobewu.
Felicia: Ampa. Satan kaa asɛm bi kaa ho, na ɛno ma yehu sɛ ɔde sobo kɛse bi bɔɔ Onyankopɔn. Woahu sɛ ɔkae sɛ: “Ɛnyɛ owu na mubewu.” Ná Satan repɛ akyerɛ sɛ Onyankopɔn yɛ ɔtorofo!
Eunice: Eyi de, mentee da.
Felicia: Ka a Satan kae sɛ Onyankopɔn yɛ ɔtorofo no, ɛkɔpagyaa asɛnkɛse bi bae, na na ɛbɛkyɛ ansa na yɛahu mu nokware. Wunim nea enti a ɛte saa?
Eunice: Dabi oo.
Felicia: OK. Ma memfa mfatoho bi nkyerɛkyerɛ mu. Fa no sɛ da koro mabegyina w’anim aka akyerɛ wo sɛ me ho yɛ den sen wo. Dɛn na wode bɛkyerɛ sɛ nea mereka no meboa?
Eunice: Gye sɛ yɛsɔ yɛn ahoɔden hwɛ.
Felicia: Ɛno ara ne no. Ebia yɛbɛpɛ biribi a emu yɛ du na yɛahwɛ nea obetumi ama so. Woahu sɛ nea ne ho yɛ den sen ne yɔnko de, yɛpɛ sɛ yehu a, yɛrenkyɛ ho.
Eunice: Mate ase.
Felicia: Afei fa no sɛ manka sɛ me ho yɛ den sen wo, na mmom mise me na meka nokware. Wunhu sɛ eyi de, ɛbɛkyɛ ansa na yɛahu?
Eunice: Ɛyɛ me saa.
Felicia: Yɛrenhu no ntɛm, efisɛ nokware nte sɛ ahoɔden na yɛde da koro ahu.
Eunice: Ampa.
Felicia: Nea ɛwom ara ne sɛ, gye sɛ yɛma bere begu mu de hwɛ obiara suban ansa na yɛahu nea ɔka nokware paa.
Eunice: Ntease wom.
Felicia: Afei yɛnhwɛ Genesis asɛm no bio. Wohwɛ a, Satan kae sɛ ne ho yɛ den sen Onyankopɔn?
Eunice: Dabi.
Felicia: Sɛ ɔkaa saa a, anka ɛrenyɛ den koraa sɛ Onyankopɔn bɛkyerɛ n’ahoɔden. Satan kae sɛ ɔno na ɔka nokware. Nea ɔka kyerɛɛ Hawa no, nea na ɔrepɛ aka ara ne sɛ ‘Onyankopɔn redi atoro kyerɛ wo; me na mereka nokware.’
Eunice: Eyi de, woreka me asɛm paa.
Felicia: Onyankopɔn nyansa nti ohui sɛ ɔkwampa a obetumi afa so ama asɛm no mu nokware ada adi ne sɛ ɔbɛma bere pii abegu mu. Enti ɛnyɛ dɛn ara a, nokware no bɛda adi ama yɛahu nea n’asɛm yɛ nokware ne nea ɔretwa atoro.
ASƐNHIA BI
Eunice: Enti Hawa wui no, amma obiara anhu sɛ Onyankopɔn ne nokwafo anaa?
Felicia: Ɔkwan bi so no, ɛbaa saa. Nanso ɛnyɛ ɛno nko na Satan kae. San hwɛ nkyekyɛm 5 no. Woahu nea Satan san ka kyerɛɛ Hawa no?
Eunice: Ɔkae sɛ, sɛ odi aduaba no a, n’ani bebue.
Felicia: Mo! Ɛnna ɔde kaa ho sɛ ɔbɛyɛ sɛ “Onyankopɔn ahu papa ne bɔne.” Enti Satan kae sɛ Onyankopɔn de adepa bi resie nnipa.
Eunice: Enti saa na asɛm no te?
Felicia: Eyi nso kɔfaa asɛnkɛse foforo bae.
Eunice: Worepɛ akyerɛ sɛn?
Felicia: Asɛm a Satan kae no, na ɔrepɛ akyerɛ sɛ, sɛ Hawa ne nnipa a aka nyinaa yi Onyankopɔn si nkyɛn a, ebesi wɔn yiye. Yehowa nim sɛ ɔkwampa paa a obetumi afa so ama asɛm no mu ada hɔ ne sɛ ɔbɛma Satan bere. Enti Onyankopɔn ama Satan kwan sɛ onni wiase so nkosi bere bi. Ɛnyɛ nwonwa sɛ amanehunu adɔɔso wiase saa, efisɛ Satan na ɔredi wiase yi so, ɛnyɛ Onyankopɔn. Nanso asɛmpa bi wɔ hɔ.
Eunice: Ɛyɛ asɛmpa bɛn?
Felicia: Bible kyerɛkyerɛ Onyankopɔn ho nokwasɛm abien a ɛka koma paa. Nea edi kan ne sɛ, yɛkɔ amanehunu mu a, Yehowa dwen yɛn ho. Ɛho nhwɛso ne asɛm a Ɔhene Dawid kae wɔ Dwom 31:7 no. Dawid asetenam mu no, wamfa no ahogono koraa, nanso hwɛ asɛm a ɔbɔɔ mpae ka kyerɛɛ Onyankopɔn. Mesrɛ wo, kenkan hɔ ma me.
Eunice: Yoo. Ɛkan sɛ: “M’ani begye na madi ahurusi w’adɔe mu, efisɛ woahu m’amanehunu; wunim me kra ahohia.”
Felicia: Ɛwom, Dawid huu amane pii, nanso na onim sɛ Yehowa nim ne haw nyinaa, na ɛkyekyee ne werɛ. Sɛ wuhu sɛ Yehowa nim yɛn haw nyinaa, na ohu nea nnipa ntumi nhu mpo a, ɛmma wo koma ntɔ wo yam anaa?
Eunice: O adɛn?
Felicia: Nokwasɛm a ɛtɔ so abien no ne sɛ Onyankopɔn nhwɛ mma nnipa nhu amane daa. Bible kyerɛkyerɛ sɛ ɛrenkyɛ Onyankopɔn beyi Satan nniso bɔne no afi hɔ. Obeyi nneɛma bɔne nyinaa afi hɔ, na nea wo ne wo maame afa mu nyinaa nso, ebefi hɔ. Wopɛ a, mɛsan aba nnɛ nnawɔtwe ama yɛahwɛ nea enti a yebetumi aka sɛ ɛrenkyɛ koraa Onyankopɔn beyi amanehunu nyinaa afi hɔ.
Eunice: Eye paa.
Bible mu asɛm bi wɔ hɔ a ɛkyere w’adwene anaa? Yehowa Adansefo nkyerɛkyerɛ ne wɔn som mu nneɛma bi wɔ hɔ a wopɛ sɛ wote ase yiye anaa? Sɛ saa a, bere biara a wubehyia Yehowa Dansefo bi no, mma ɛnnhaw wo sɛ wubebisa no. N’ani begye ho sɛ ɔne wo bɛbɔ saa nsɛm no ho nkɔmmɔ.
[Ase hɔ nsɛm]
Hwɛ asɛm a wɔato din “Yehowa Dansefo Bi ne Obi Bɔ Nkɔmmɔ—Enti Onyankopɔn Dwen Yɛn Ho Yɛn Amanehunu Mu?” Ɛwɔ July 1, 2013 Ɔwɛn-Aban no mu. Wubehu nso wɔ www.jw.org.
Hwɛ Yesaia 63:9.
Hwɛ Adiyisɛm 12:9.
Hwɛ Yohane 12:31; 1 Yohane 5:19.
Sɛ wopɛ nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 9. Yehowa Adansefo na wotintimii.
^ ***w02 7/15 nkr. 15-20 Kristofo Som Wɔ Honhom Ne Nokware Mu***
Kristofo Som Wɔ Honhom Ne Nokware Mu
“Onyankopɔn yɛ honhom, na wɔn a wɔsɔre no no, ɛsɛ sɛ wɔsɔre no honhom ne nokware mu.”—YOHANE 4:24.
YEHOWA Ba a ɔwoo no koro, Yesu Kristo, maa ɔsom a ɛsɔ ne soro Agya ani mu daa hɔ pefee. Bere a Yesu redi Samariani bea bi adanse a ɛka koma wɔ abura bi a ɛbɛn Sikar kurow no ho no, ɔkae sɛ: “Mosɔre nea munnim; yɛn de, yɛsɔre nea yenim, efisɛ ogye no fi Yudafo mu. Na bere no reba, na adu, sɛ nokware asɔrefo bɛsɔre agya no honhom ne nokware mu; na wɔn a wɔsɔre no saa no nso na agya no rehwehwɛ. Onyankopɔn yɛ honhom, na wɔn a wɔsɔre no no, ɛsɛ sɛ wɔsɔre no honhom ne nokware mu.” (Yohane 4:22-24) Ɛsɛ sɛ yɛte saa nsɛm no ase dɛn?
2 Ná Samariafo no kura nyamesom ho adwene a ɛnteɛ. Kyerɛw Kronkron no mu nhoma anum a edi kan no nkutoo na na wogye tom sɛ efi honhom mu—na wɔnam wɔn ankasa nkyerɛase so frɛɛ no Samariafo Pentateuch. Bere a na Samariafo no nnim Onyankopɔn ankasa no, na wɔde Kyerɛwnsɛm mu nimdeɛ ahyɛ Yudafo no nsa. (Romafo 3:1, 2) Ná Yudafo ne afoforo betumi anya Yehowa anim dom. Nanso, na eyi bɛhwehwɛ sɛ wɔyɛ dɛn?
3 Dɛn na na ɛsɛ sɛ Yudafo, Samariafo, ne afoforo a wɔtraa ase tete no yɛ na ama wɔasɔ Yehowa ani? Na ɛsɛ sɛ wɔsom no “honhom ne nokware mu.” Saa na ɛsɛ sɛ yɛyɛ. Ɛwom sɛ ɛsɛ sɛ ɔsom a yɛde ma Onyankopɔn no yɛ nea ahokeka anaa nsi wom, na efi koma a ɔdɔ ne gyidi ayɛ no ma mu de, nanso ne titiriw no, honhom mu a yɛbɛsom Onyankopɔn no hwehwɛ sɛ yenya honhom no na yɛma ɛkyerɛ yɛn kwan. Ɛsɛ sɛ Onyankopɔn Asɛm a yebesua na yɛde adi dwuma no ma yɛn honhom, anaa yɛn adwene, ne ne de hyia. (1 Korintofo 2:8-12) Sɛ yɛn som bɛsɔ Yehowa ani a, ɛsɛ sɛ yɛsom no nokwarem nso. Ɛsɛ sɛ ɛne nea Onyankopɔn Asɛm Bible ka fa ɔno ne n’atirimpɔw ahorow ho no hyia.
Yebetumi Ahu Nokware No
4 Wɔn a wosua nyansapɛ no bi anya adwene sɛ adesamma ntumi nhu nokware turodoo no. Nokwarem no, Swedenni nhoma kyerɛwfo Alf Ahlberg kyerɛwee sɛ: “Nyansapɛ ho nsɛmmisa pii wɔ hɔ a sɛnea ɛte no yentumi nnya ho mmuae pɔtee.” Ɛwom sɛ ebinom ka sɛ nokware a ɛwɔ hɔ no nyɛ nea ewie pɛyɛ de, nanso so ɛte saa ankasa? Na Yesu Kristo nsusuw saa.
5 Yɛmfa no sɛ yɛyɛ nkurɔfo a yɛrehwɛ adeyɛ a edi hɔ yi: Ɛyɛ afe 33 Y.B. mfiase, na Yesu gyina Roma Amrado Pontio Pilato anim. Yesu ka kyerɛ Pilato sɛ: “Eyi nti . . . na mebaa wi yi ase, sɛ merebedi nokware no ho adanse.” Pilato bisa sɛ: “Dɛn ne nokware?” Nanso, wantwɛn amma Yesu anka asɛm foforo.—Yohane 18:36-38.
6 Wɔakyerɛ “nokware” ase sɛ “nneɛma ne nsɛm a esisi ankasa.” (Webster’s Ninth New Collegiate Dictionary) Nanso, so nokware biara kɛkɛ na Yesu dii ho adanse? Dabi. Na ɔwɔ nokware pɔtee bi wɔ n’adwenem. Ɔde ahyɛde maa n’akyidifo sɛ wɔnka nokware a ɛte saa ho asɛm, efisɛ ɔka kyerɛɛ wɔn sɛ: ‘Monkɔyɛ amanaman nyinaa m’asuafo. Mommɔ wɔn asu nhyɛ Agya ne Ɔba ne honhom kronkron din mu, na monkyerɛkyerɛ wɔn sɛ wonni nea mahyɛ mo nyinaa so.’ (Mateo 28:19, 20) Ansa na “nneɛma nhyehyɛe no awiei” bɛba no, Yesu nokware asuafo bɛka ‘asɛmpa no ho nokware’ no wɔ wiase nyinaa. (Mateo 24:3; Galatifo 2:14) Wɔbɛyɛ eyi ma Yesu nsɛm no abam: “Wɔbɛka ahenni ho asɛmpa yi wiase nyinaa de adi amanaman nyinaa adanse; ɛno ansa na awiei no bɛba.” (Mateo 24:14) Enti ɛho hia sɛ yehu wɔn a wɔnam Ahenni no ho asɛmpa a wɔka so rekyerɛkyerɛ amanaman nyinaa nokware no.
Sɛnea Yebetumi Asua Nokware No
7 Yehowa ne honhom fam nokware Fibea. Nokwarem no, odwontofo Dawid frɛɛ no ‘Yehowa, nokware Nyankopɔn no.’ (Dwom 31:5; 43:3) Yesu gye toom sɛ N’agya asɛm yɛ nokware, na ɔkae nso sɛ: “Wɔakyerɛw adiyifo no mu sɛ: Wɔn nyinaa bɛyɛ nnipa a Onyankopɔn akyerɛkyerɛ wɔn. Obiara a wate afi agya no nkyɛn na wasua no na ɔba me nkyɛn.” (Yohane 6:45; 17:17; Yesaia 54:13) Ɛnde, ɛda adi pefee sɛ, ɛsɛ sɛ Yehowa, Ɔkyerɛkyerɛfo Kunini no, kyerɛkyerɛ wɔn a wɔrehwehwɛ nokware no. (Yesaia 30:20, 21) Ɛsɛ sɛ wɔn a wɔrehwehwɛ nokware no nya “Onyankopɔn ho nimdeɛ.” (Mmebusɛm 2:5) Na Yehowa fi ɔdɔ mu akyerɛkyerɛ nokware no anaasɛ ɔde ama wɔ akwan horow so.
8 Sɛ nhwɛso no, Onyankopɔn nam abɔfo so na ɛde Mmara no brɛɛ Israelfo no. (Galatifo 3:19) Ɔnam adaeso so hyɛɛ tete agyanom Abraham ne Yakob nhyira ahorow ho bɔ. (Genesis 15:12-16; 28:10-19) Onyankopɔn fi soro mpo kasae, na bere a wɔrebɔ Yesu asu no, wɔtee anigyesɛm yi wɔ asase so mpo: “Oyi ne me dɔba a ɔsɔ m’ani.” (Mateo 3:17) Yɛn ani betumi asɔ nso sɛ Onyankopɔn nam Bible akyerɛwfo a honhom kaa wɔn so de nokware no brɛɛ yɛn. (2 Timoteo 3:16, 17) Ɛnde, yɛnam Onyankopɔn Asɛm sua so betumi anya “nokware gyidi.”—2 Tesalonikafo 2:13.
Nokware no ne Onyankopɔn Ba No
9 Onyankopɔn afa ne Ba, Yesu Kristo, so titiriw ada nokware no adi akyerɛ adesamma. (Hebrifo 1:1-3) Nokwarem no, Yesu kaa nokware no ho asɛm sen nea na onipa foforo biara ayɛ pɛn. (Yohane 7:46) Bere a ɔforo kɔɔ soro akyi mpo no, ɔdaa nokware a efi N’agya hɔ no adi. Sɛ nhwɛso no, ɔsomafo Yohane nsa kaa “Yesu Kristo adiyi a Onyankopɔn de maa no sɛ ɔnkyerɛ ne nkoa nea etwa sɛ ɛba ntɛm” no.—Adiyisɛm 1:1-3.
10 Yesu ka kyerɛɛ Pontio Pilato sɛ na waba asase so sɛ ɔrebedi nokware no ho adanse. Wɔ Yesu som adwuma no mu no, ɔdaa no adi sɛ nokware a ɛte saa no fa Yehowa tumidi a wɔnam Onyankopɔn Ahenni a Kristo di so Hene no so bɛsan ho no ho. Nanso nokware no ho adanse a na Yesu bedi no hwehwɛɛ pii fii ne hɔ sen asɛnka ne ɔkyerɛkyerɛ no. Yesu maa saa nokware no daa adi denam ɛho dwuma a odii so. Enti, ɔsomafo Paulo kyerɛwee sɛ: “Mommma obi mmmu mo atɛn aduan anaa anonne mu, anaa afahyɛ anaa ɔsram foforo anaa home nna fam, na ɛyɛ nneɛma a ɛbɛba no sunsuma nko, na nipadua no ne Kristo de no.”—Kolosefo 2:16, 17.
11 Ɔkwan koro a nokware no nam so daa adi ne nkɔm a wɔhyɛe sɛ wɔbɛwo Yesu wɔ Betlehem no. (Mika 5:2; Luka 2:4-11) Nokware no nam Daniel nkɔmhyɛ nsɛm a ɛfa ba a na Mesia no bɛba wɔ “mfepɛn” 69 no awiei ho no so nso daa adi. Ɛno baa mu bere a Yesu de ne ho maa Onyankopɔn wɔ asubɔ mu na wɔde honhom kronkron sraa no wɔ bere a na wɔahyɛ pɛpɛɛpɛ, wɔ afe 29 Y.B. mu no. (Daniel 9:25; Luka 3:1, 21, 22) Yesu nam Ahenni no ho dawurubɔfo a ɔyɛe maa nkurɔfo tee nneɛma ase no so maa nokware no bɛdaa adi kɛse. (Yesaia 9:1, 2, 6, 7; 61:1, 2; Mateo 4:13-17; Luka 4:18-21) Ne wu ne ne wusɔre no nso ma ɛbɛdaa adi.—Dwom 16:8-11; Yesaia 53:5, 8, 11, 12; Mateo 20:28; Yohane 1:29; Asomafo no Nnwuma 2:25-31.
12 Esiane sɛ na nokware no gyina Yesu Kristo so nti, otumi kae sɛ: “Mene kwan ne nokware ne nkwa; obi mma agya no nkyɛn, gye sɛ ɔnam me so.” (Yohane 14:6) Sɛ nkurɔfo ‘gyina nokware no afã’ denam dwuma a Yesu di wɔ Onyankopɔn atirimpɔw mu a wogye tom so a, wonya honhom fam ahofadi. (Yohane 8:32-36; 18:37) Esiane sɛ nnipa a wɔte sɛ nguan no gye nokware no na wodi Kristo akyi wɔ gyidi mu nti, wobenya daa nkwa.—Yohane 10:24-28.
13 Nokware a Yesu ne n’asuafo a honhom kaa wɔn kaa ho asɛm no ne nokware Kristofo gyidi. Enti, wɔn a ‘wɔyɛ asoɔmmerɛw ma gyidi no’ ‘kɔ so nantew nokware no mu.’ (Asomafo no Nnwuma 6:7; 3 Yohane 3, 4) Ɛnde, henanom na wɔnam nokware no mu nnɛ? Henanom ankasa na wɔrekyerɛkyerɛ amanaman nyinaa nokware no? Bere a yɛde nsɛmmisa a ɛte saa ho mmuae rema no, yɛde yɛn adwene besi tete Kristofo no so na yɛahwehwɛ Kyerɛwnsɛm no mu nokware a ɛfa (1) gyidi ahorow, (2) ɔkwan a wɔfa so som, ne (3) ankorankoro abrabɔ ho no mu.
Nokware no ne Gyidi Ahorow
14 Ná tete Kristofo no bu Yehowa Asɛm a wɔakyerɛw no kɛse. (Yohane 17:17) Ná ɛne wɔn gyinapɛn wɔ gyidi ne nneyɛe ahorow ho. Clement a ofi Alexandria a ɔtraa ase wɔ afeha a ɛto so abien ne nea ɛto so abiɛsa no mu no kae sɛ: “Wɔn a wɔrehwehwɛ su pa no rennyae nokware no hwehwɛ da kosi sɛ wobenya wɔn gyidi no ho adanse wɔ Kyerɛwnsɛm no mu.”
15 Te sɛ tete Kristofo no, Yehowa Adansefo bu Bible no yiye. Wogye di sɛ “Kyerɛw nyinaa fi Nyankopɔn home mu, na eye ma ɔkyerɛkyerɛ.” (2 Timoteo 3:16) Enti ma yensusuw tete Kristofo no gyidi ahorow kakra ho bere a yɛresusuw nea nnɛyi Yehowa asomfo ahu esiane sɛ wɔde Bible no di dwuma sɛ wɔn nkyerɛkyerɛ nhoma titiriw nti no ho nhwɛ.
Nokware a Ɛfa Ɔkra Ho
16 Esiane sɛ na tete Kristofo no gye nea Kyerɛwnsɛm no ka di nti, wɔkyerɛkyerɛɛ nokware a ɛfa ɔkra ho. Na wonim sɛ ‘onipa bɛyɛɛ ɔkra teasefo’ bere a Onyankopɔn bɔɔ no no. (Genesis 2:7) Afei nso, wogye toom sɛ onipa kra wu. (Hesekiel 18:4; Yakobo 5:20) Ná wonim nso sɛ ‘awufo nnim biribiara.’—Ɔsɛnkafo 9:5, 10.
17 Nanso, na Yesu tete asuafo no wɔ anidaso a emu yɛ den sɛ wobenyan awufo a wɔwɔ Onyankopɔn nkae mu no, anaasɛ wɔbɛsan de wɔn aba nkwa mu. Paulo maa saa gyidi no mu daa hɔ fann bere a ɔkae sɛ: “Mewɔ Onyankopɔn ho anidaso . . . sɛ owusɔre a wɔn a wɔteɛ ne wɔn a wɔnteɛ bɛsɔre no bɛba” no. (Asomafo no Nnwuma 24:15) Akyiri yi mpo no, obi a ɔkyerɛe sɛ ɔyɛ Kristoni, Minucius Felix, kyerɛwee sɛ: “Hena na onnim nyansa a ɔbɛka sɛ Onyankopɔn a ɔbɔɔ nnipa mfiase no ntumi nsan mmɔ wɔn foforo?” Te sɛ tete Kristofo no, Yehowa Adansefo gye Kyerɛwnsɛm mu nokware a ɛfa onipa kra, owu, ne owusɔre ho no di. Afei ma yensusuw sɛnea Onyankopɔn ne Kristo te ho.
Nokware no ne Baasakoro No
18 Tete Kristofo no ammu Onyankopɔn, Kristo, ne honhom kronkron no sɛ Baasakoro. The Encyclopædia Britannica ka sɛ: “Asɛmfua Baasakoro anaa nkyerɛkyerɛ no ankasa mpue Apam Foforo no mu, na saa ara na Yesu ne n’akyidifo no anyɛ wɔn adwene sɛ wɔbɛka biribi ma abɔ Shema [Hebri mpaebɔ bi] a ɛwɔ Apam Dedaw no mu abira: ‘Israel, tie: Awurade yɛn Nyankopɔn ne Awurade koro’ (Deut. 6:4).” Kristofo no ansom Romafo nyame baasakoro anaa anyame foforo biara. Wogyee Yesu asɛm a ɛne sɛ Yehowa nkutoo na ɛsɛ sɛ yɛsom no no toom. (Mateo 4:10) Afei nso, wogyee Kristo nsɛm yi dii: “M’agya no yɛ kɛse sen me.” (Yohane 14:28) Yehowa Adansefo kura gyidi ahorow a ɛte saa ara mu nnɛ.
19 Yesu tete akyidifo no maa nsonsonoe a ɛda Onyankopɔn, Kristo, ne honhom kronkron no ntam daa adi fann. Nokwarem no, wɔbɔɔ asuafo asu (1) wɔ Agya no din mu, (2) Ɔba no din mu, ne (3) honhom kronkron no din mu, na ɛnyɛ Baasakoro no din mu. Yehowa Adansefo nso kyerɛkyerɛ Kyerɛwnsɛm mu nokware ma enti wɔma nsonsonoe a ɛwɔ Onyankopɔn, ne Ba no, ne honhom kronkron no ntam da adi.—Mateo 28:19.
Nokware no ne Asubɔ
20 Yesu maa n’akyidifo no ahyɛde sɛ wɔnyɛ asuafo denam nokware no a wɔde bɛkyerɛkyerɛ nkurɔfo no so. Sɛ wɔbɛfata ama asubɔ a, ɛsɛ sɛ wonya Kyerɛwnsɛm no mu nimdeɛ. Sɛ nhwɛso no, ɛsɛ sɛ wogye Agya no ne ne Ba, Yesu Kristo, gyinabea ne wɔn tumi tom. (Yohane 3:16) Ɛsɛ sɛ wɔn a wɔpɛ sɛ wɔbɔ wɔn asu nso te ase sɛ honhom kronkron no nni nipasu na mmom ɛyɛ Onyankopɔn adeyɛ tumi.—Genesis 1:2, NW ase hɔ asɛm.
21 Nnipa a wɔwɔ nimdeɛ na wɔahyira wɔn ho so koraa ama Onyankopɔn sɛ wɔbɛyɛ n’apɛde no nkutoo na tete Kristofo no bɔɔ wɔn asu. Na Yudafo ne wɔn a wɔasakra abɛyɛ Yudafo a wohyiaam wɔ Yerusalem wɔ Pentekoste 33 Y.B. no wɔ Hebri Kyerɛwnsɛm no mu nimdeɛ dedaw. Bere a wɔtee sɛ ɔsomafo Petro reka Yesu a ɔyɛ Mesia no ho asɛm no, nnipa bɛyɛ 3,000 ‘gyee asɛm no fɛw so’ na “wɔbɔɔ wɔn asu.”—Asomafo no Nnwuma 2:41; 3:19–4:4; 10:34-38.
22 Kristofo asubɔ wɔ hɔ ma gyidifo. Samariafo gyee nokware no, na bere a “wogyee Filipo a ɔka Onyankopɔn ahenni ne Yesu Kristo din ho asɛmpa no dii no, mmarima ne mmea ma wɔbɔɔ wɔn asu.” (Asomafo no Nnwuma 8:12) Sɛ́ obi a ɔpɛ nyamesom a wasakra abɛyɛ Yudani a na ɔwɔ Yehowa ho nimdeɛ no, Etiopiani piani no dii kan gyee Filipo nsɛm a ɛfa Mesia nkɔmhyɛ no mmamu ho no dii, na afei ɔma wɔbɔɔ no asu. (Asomafo no Nnwuma 8:34-36) Akyiri yi, Petro ka kyerɛɛ Kornelio ne Amanaman mufo foforo sɛ ‘nea osuro Onyankopɔn na ɔyɛ ade trenee no, ɔpɛ no agye no,’ na obiara a ɔkyerɛ Yesu Kristo mu gyidi no nya bɔne fafiri. (Asomafo no Nnwuma 10:35, 43; 11:18) Eyi nyinaa ne Yesu ahyɛde a ɛne sɛ ‘yɛnyɛ asuafo, na yɛnkyerɛkyerɛ wɔn sɛ wonni nea wahyɛ yɛn nyinaa so’ no hyia. (Mateo 28:19, 20; Asomafo no Nnwuma 1:8) Yehowa Adansefo kura gyinapɛn a ɛte saa ara mu, wɔn a wɔwɔ Kyerɛwnsɛm no mu nimdeɛ titiriw na wɔahyira wɔn ho so ama Onyankopɔn no nkutoo na wɔpene so bɔ wɔn asu.
23 Nsu ase a wɔde obi hyɛ koraa no yɛ asubɔ a ɛfata ma gyidifo. Bere a wɔbɔɔ Yesu asu wɔ Yordan Asubɔnten no mu wiei no, “ofii nsu no mu.” (Marko 1:10) Wɔbɔɔ Etiopiani piani no asu wɔ “asu bi” mu. Ɔne Filipo “sian kɔɔ nsu no mu,” na afei ‘wofii nsu no mu bae.’ (Asomafo no Nnwuma 8:36-40) Sɛnea Kyerɛwnsɛm no de asubɔ toto sɛnkyerɛnne kwan so amusiei ho no nso kyerɛ hyɛ a wɔde obi hyɛ nsu ase koraa.—Romafo 6:4-6; Kolosefo 2:12.
24 The Oxford Companion to the Bible ka sɛ: “Apam Foforo mu asubɔ pɔtee ho nkyerɛkyerɛmu kyerɛ sɛ wɔde onipa a wɔrebɔ no asu no hyɛɛ nsu ase koraa.” Sɛnea Fransefo nhoma Larousse du XXe Siècle (Paris, 1928) kyerɛ no, “wɔbɔɔ Kristofo a wodi kan no asu wɔ baabiara a wonyaa nsu.” Na After Jesus—The Triumph of Christianity nhoma no ka sɛ: “Ne mfitiase koraa no, na [asubɔ] hwehwɛ sɛ nea wɔrebɔ no asu no ka ne gyidi kyerɛ, na ɛno akyi no wɔde no hyɛ nsu mu wɔ Yesu din mu.”
25 Gyidi ahorow a egyina Bible so ne Kristofo a wodi kan no nneyɛe a yɛaka ho asɛm no yɛ nhwɛso ara kwa. Yebetumi aka nsɛdi foforo a ɛwɔ wɔn gyidi ahorow ne Yehowa Adansefo de mu ho asɛm. Wɔ asɛm a edi hɔ no mu no, yebesusuw akwan foforo a yɛbɛfa so ahu wɔn a wɔrekyerɛkyerɛ nokware no ho.
Wubebua Dɛn?
• Ɔsom bɛn na Onyankopɔn hwehwɛ?
• Ɔkwan bɛn so na nokware no nam Yesu Kristo so bɛdaa adi?
• Dɛn ne nokware a ɛfa ɔkra ne owu ho no?
• Ɔkwan bɛn so na wɔbɔ Kristofo asu, na dɛn na wɔhwehwɛ fi wɔn a wɔhwehwɛ asubɔ no hɔ?
[Adesua no ho Nsɛmmisa]
1. Ɔsom bɛn na ɛsɔ Onyankopɔn ani?
2. Samariafo no de wɔn som gyinaa dɛn so?
3. Dɛn na ɛhwehwɛ na ama obi asom Onyankopɔn “honhom ne nokware mu”?
4. Ebinom bu nokware dɛn?
5. Dɛn nti na Yesu baa wiase?
6. (a) Wɔakyerɛ “nokware” ase dɛn? (b) Ahyɛde bɛn na Yesu de maa n’akyidifo?
7. Wobɛyɛ dɛn ada no adi sɛ Yehowa ne nokware Fibea?
8. Akwan bɛn na Onyankopɔn afa so akyerɛkyerɛ anaasɛ ɔde nokware no ama?
9. Ɔkwan bɛn so na Onyankopɔn nam ne Ba no so ada nokware no adi?
10, 11. (a) Nokware a Yesu dii ho adanse no fa dɛn ho? (b) Ɔkwan bɛn so na Yesu maa nokware no bɛdaa adi?
12. Dɛn nti na na Yesu betumi aka sɛ, ‘Mene nokware no’?
13. Yɛbɛhwehwɛ Kyerɛwnsɛm mu nokware no mu wɔ akwan abiɛsa bɛn so?
14, 15. Dɛn na wobɛka afa adwene a tete Kristofo ne Yehowa Adansefo nyinaa kura wɔ Kyerɛwnsɛm no ho no ho?
16. Dɛn ne nokware a ɛfa ɔkra ho no?
17. Ɔkwan bɛn so na wobɛkyerɛkyerɛ anidaso a ɛwɔ hɔ ma awufo no mu?
18, 19. Dɛn nti na yebetumi aka sɛ Baasakoro nyɛ nkyerɛkyerɛ a efi Kyerɛwnsɛm mu?
20. Nimdeɛ bɛn na ɛsɛ sɛ obi a ɔrehwehwɛ asubɔ nya?
21, 22. Dɛn nti na wobɛka sɛ asubɔ wɔ hɔ ma gyidifo?
23, 24. Dɛn ne ɔkwan a ɛfata ma Kristofo asubɔ?
25. Dɛn na yebesusuw ho wɔ asɛm a edi hɔ no mu?
[Mfonini wɔ kratafa 16]
Yesu ka kyerɛɛ Pilato sɛ: ‘Maba sɛ meredi nokware no ho adanse’
[Mfonini wɔ kratafa 17]
Wubetumi akyerɛkyerɛ nea enti a Yesu kae sɛ: ‘Mene nokware no’ mu?
[Mfonini wɔ kratafa 18]
Dɛn ne nokware a ɛfa Kristofo asubɔ ho?
^ ***w02 7/15 nkr. 20-25 Wɔkɔ So Nantew Nokware No Mu***
Wɔkɔ So Nantew Nokware No Mu
“Minni anigye a ɛsen eyi, sɛ mete sɛ me mma nam nokware mu.”—3 YOHANE 4.
YEHOWA ani sɔ wɔn a “wɔsɔre no honhom ne nokware mu” no nkutoo. (Yohane 4:24) Wotie nokware no, wogye Kristofo nkyerɛkyerɛ a egyina Onyankopɔn Asɛm so no nyinaa tom. ‘Asɛmpa no ho nokware’ yi twe adwene si Yesu Kristo ne Yehowa tumidi a wɔnam Ahenni no so san ho no so. (Galatifo 2:14) Onyankopɔn ma “nnaadaa a emu yɛ den” ba wɔn a wɔpɛ atosɛm so, nanso nkwagye gyina asɛmpa no mu gyidi a yebenya ne nokware no mu a yɛbɛnantew so.—2 Tesalonikafo 2:9-12; Efesofo 1:13, 14.
2 Ahenni adawurubɔfo yɛ ‘yɔnko adwumayɛfo wɔ nokware no mu.’ Te sɛ ɔsomafo Yohane ne n’adamfo Gaio no, wokura nokware no mu pintinn nantew mu. Bere a na Gaio ho asɛm wɔ Yohane adwenem no, ɔkyerɛwee sɛ: “Minni anigye a ɛsen eyi, sɛ mete sɛ me mma nam nokware mu.” (3 Yohane 3-8) Sɛ ɛnyɛ Yohane a na n’ani afi no mpo na ɔkyerɛɛ Gaio nokware no a, ɔsomafo no mfe a na akɔ anim, Kristofo ahokokwaw, ne ɔdɔ a na ɔda no adi sɛ agya no ma ɛyɛɛ nea ɛfata sɛ Yohane bebu ɔbarima a ɛda adi sɛ na ɔyɛ aberante no sɛ ne honhom fam mma no mu biako.
Nokware no ne Kristofo Som
3 Nea ɛbɛyɛ na tete Kristofo no asua nokware no, na wohyia sɛ asafo ahorow wɔ ankorankoro afie mu. (Romafo 16:3-5) Wɔnam saayɛ so nyaa nkuranhyɛ twetwee wɔn ho wɔn ho kɔɔ ɔdɔ ne nnwuma pa mu. (Hebrifo 10:24, 25) Ɛdefa wɔn a wɔkyerɛe sɛ wɔyɛ Kristofo wɔ akyiri nna mu ho no, Tertullian (bɛyɛ 155-220 Y.B. akyi) kyerɛw wɔn ho asɛm sɛ: “Yehyia kenkan Onyankopɔn nhoma . . . Yɛnam saa nsɛm kronkron no so ma yɛn gyidi, yɛn anidaso, ne yɛn ahotoso mu yɛ den.”—Apology, ti 39.
4 Ɛda adi sɛ na nnwonto ka tete Kristofo nhyiam ahorow ho. (Efesofo 5:19; Kolosefo 3:16) Ɔbenfo Henry Chawick kyerɛwee sɛ afeha a ɛto so abien no mu adwenkyerɛfo Celsus huu dwom bi a ɛda adi sɛ na wɔn a wɔkyerɛ sɛ wɔyɛ Kristofo no to a na “ɛyɛ dɛ araa ma nkɛntɛnso a enyaa wɔ ne so no haw no ankasa.” Chadwick de ka ho sɛ: “Clement a ofi Alexandria ne Kristoni kyerɛwfo a odi kan koraa a ɔkaa nnwom a ɛfata sɛ Kristofo to ho asɛm. Ɔkyerɛ sɛ ɛnsɛ sɛ ɛyɛ dwom a ɛma wɔsaw asaw a ɛkanyan nna ho akɔnnɔ.” (The Early Church, nkratafa 274-5) Sɛnea na tete Kristofo no hyiam a na wɔto dwom no, saa ara na Yehowa Adansefo taa to nnwom a egyina Bible so a nnwom a emu yɛ hyew a ɛkamfo Onyankopɔn ne Ahenni no ka ho.
5 Wɔ tete Kristofo asafo ahorow mu no, ahwɛfo kyerɛkyerɛɛ nokware no, na asafo mu asomfo no boaa wɔn yɔnko adwumayɛfo no akwan horow so. (Filipifo 1:1) Sodikuw a ɛde ne ho too Onyankopɔn Asɛm ne honhom kronkron so no de honhom fam akwankyerɛ mae. (Asomafo no Nnwuma 15:6, 23-31) Wɔamfa nyamesom mu abodin anni dwuma efisɛ na Yesu ahyɛ n’asuafo no sɛ: “Mo de, wɔmmfrɛ mo Rabi; na obiako ne mo kyerɛkyerɛfo, na mo nyinaa yɛ anuanom. Na mommfrɛ obiara mo agya asase so; na obiako ne mo agya, ɔne nea ɔwɔ soro no.” (Mateo 23:8, 9) Wɔ eyi ne nneɛma foforo pii mu no, nsɛdi wɔ tete Kristofo ne Yehowa Adansefo ntam.
Wɔtaa Wɔn Wɔ Nokware no Ho Asɛm a Wɔkae Ho
6 Ɛwom sɛ tete Kristofo no bɔɔ Ahenni ho asomdwoe asɛm no dawuru de, nanso wɔtaa wɔn, sɛnea na wɔayɛ Yesu no. (Yohane 15:20; 17:14) Abakɔsɛm kyerɛwfo John L. von Mosheim frɛɛ afeha a edi kan no mu Kristofo no “nnipa a wɔnhaw adwene koraa a wonni ɔman yiyedi ho adwene anaa nsusuwii bɔne biara.” Ɔbenfo Mosheim kae sɛ nea “ɛmaa Romafo ani beree Kristofo no so no ne wɔn som a na ɛnyɛ hwanyann no a na ɛne nnipa foforo biara de nsɛ no.” Ɔde kaa ho sɛ: “Ná wɔmmɔ afɔre, wonni asɔrefie, wonni ahoni, wɔnhyɛ nkɔm, na na wonni asɔfo mmara biara ase; na eyi na ɛmaa nnipa pii a wonni nimdeɛ a wosusuwii sɛ nyamesom biara nni hɔ a ɛnsɛ sɛ enya saa nneɛma yi no de ahohorabɔ baa wɔn so no. Enti wobuu wɔn sɛ nnipa a wonnye Onyankopɔn nni; na sɛnea na Romafo mmara kyerɛ no, wobuu wɔn a na wɔbɔ wɔn sobo sɛ wonnye Onyankopɔn nni no sɛ nkurɔfo a wɔhaw adesamma.”
7 Asɔfo, adwumfo, ne afoforo a na wɔnam ahoni so nya wɔn ano aduan no hwanyann ɔmanfo no tiaa Kristofo a na wɔmfa wɔn ho nhyɛ ahonisom mu no. (Asomafo no Nnwuma 19:23-40; 1 Korintofo 10:14) Tertullian kyerɛwee sɛ: “Wɔfaa no sɛ asiane biara a ɛbaa ɔman no so, atoyerɛnkyɛm biara a ɛtoo nkurɔfo no, fi Kristofo no. Sɛ Tiber yiri ka afasu, sɛ Nil anyiri angugu mfuw so, sɛ wim tebea ansakra, sɛ asasewosow, ɔkɔm, anaa yaredɔm bi si a—ntɛm ara wɔteɛm sɛ: ‘Montow Kristofo no mma gyata no!’” Nokware Kristofo ‘yi wɔn ho fi abosom ho’ ɛmfa ho nea ebefi mu aba biara.—1 Yohane 5:21.
Nokware no ne Nyamesom Mu Amanne Ahorow
8 Wɔn a wɔnam nokware no mu no kwati amanne ahorow a ennyina Kyerɛwnsɛm so efisɛ ‘hann ne sum nni ayɔnkofa biara.’ (2 Korintofo 6:14-18) Sɛ nhwɛso no, wonni Buronya a wodi no December 25 no. The World Book Encyclopedia gye tom sɛ: “Obiara nnim da pɔtee a wɔwoo Kristo.” The Encyclopedia Americana (1956 De no) ka sɛ: “Anigyede a wɔyɛ no Buronya mu pii no fi Saturnalia, Romafo afahyɛ a wodi no December mfinimfini no mu.” M’Clintock ne Strong Cyclopædia ka sɛ: “Buronyadi nyɛ ahyɛde a efi Onyankopɔn hɔ, na saa ara na emfi Apam Foforo no mu.” Na Daily Life in the Time of Jesus nhoma no ka sɛ: “Nguan . . . daa buw a wɔakuru so mu anadwo wɔ awɔw bere mu; na eyi nkutoo betumi ama yɛahu sɛ da a wɔde di Buronya wɔ awɔw bere mu no nyɛ nea ɛteɛ, efisɛ Asɛmpa no ka sɛ na nguanhwɛfo no da wuram.”—Luka 2:8-11.
9 Wɔkyerɛ sɛ wodi Easter de kae Kristo wusɔre, nanso adanse a edi mũ kyerɛ sɛ ɛne atorosom wɔ abusuabɔ. The Westminster Dictionary of the Bible ka sɛ na Easter “yɛ fefɛw bere mu afahyɛ a mfiase no na wodi de hyɛ Teutonfo hann ne fefɛw bere nyamewa a Anglo-Saxonfo frɛ no Eastre,” anaa Eostre “no anuonyam.” Sɛnea ɛte biara no, Encyclopædia Britannica (Nea Ɛto so 11 no) ka sɛ: “Biribiara nni Apam Foforo no mu a ɛkyerɛ sɛ na wodi Easter afahyɛ no.” Ná Easter nyɛ tete Kristofo no afahyɛ, na Yehowa nkurɔfo a wɔwɔ hɔ nnɛ nni.
10 Yesu anhyɛ n’akyidifo sɛ wɔnkae n’awo anaa ne wusɔre, na mmom ɔde n’afɔrebɔ wu no ho Nkaedi na esii hɔ. (Romafo 5:8) Nokwarem no, eyi nkutoo ne ade a ɔhyɛɛ n’asuafo no sɛ wɔnkae. (Luka 22:19, 20) Yehowa Adansefo da so di afe afe afahyɛ yi a wɔsan frɛ no Awurade Anwummeduan no.—1 Korintofo 11:20-26.
Nokware no a Wɔkaa no Asase Nyinaa So
11 Wɔn a wonim nokware no bu no sɛ ɛyɛ hokwan a wɔanya sɛ wɔde wɔn bere, wɔn ahoɔden, ne ahode foforo bɛyɛ asɛmpaka adwuma no. (Marko 13:10) Wɔde ntoboa a wofi ɔpɛ mu yii na ɛboaa tete Kristofo asɛnka adwuma no. (2 Korintofo 8:12; 9:7) Tertullian kyerɛwee sɛ: “Sɛ ntoboa adaka bi wɔ hɔ mpo a, wɔmfa nsi hɔ nnyigye wɔn a wɔreba ɔsom no mu foforo hɔ sika, te sɛ nea nyamesom yɛ adwuma bi a wɔde pɛ sika. Onipa biara de sika kakra ba ɔsram biara—anaa bere biara a ɔpɛ, na ofi ne pɛ mu na ɛyɛ, na sɛ obetumi a na ɔyɛ; efisɛ wɔnhyɛ obiara; ɛyɛ afɔrebɔ a efi ɔpɛ mu.”—Apology, ti 39.
12 Wɔde ntoboa ahorow a wofi ɔpɛ mu yi na ɛboa Ahenni asɛmpaka adwuma a Yehowa Adansefo yɛ no. Adansefo no akyi no, anigyefo a wɔwɔ anisɔ fa no sɛ ɛyɛ hokwan a wɔanya sɛ wɔde wɔn ntoboa ahorow bɛboa adwuma yi. Ɛha nso, nsɛdi wɔ tete Kristofo no ne Yehowa Adansefo ntam.
Nokware no ne Ankorankoro Abrabɔ
13 Sɛ́ nkurɔfo a wɔnam nokware no mu no, tete Kristofo no de ɔsomafo Petro afotu yi dii dwuma: “Mommɔ ɔbra pa amanaman mu, na nea wotwiri mo wɔ mu sɛ nnebɔneyɛfo no, wɔhwɛ mo nneyɛe pa no a, wɔahyɛ Onyankopɔn anuonyam, ‘ɔhwɛ da no.’” (1 Petro 2:12) Yehowa Adansefo tie saa nsɛm no.
14 Bere a ɔwae bae akyi mpo no, wɔn a wɔfrɛɛ wɔn ho Kristofo no kwatii ɔbrasɛe. W. D. Killen, a ɔyɛ asɔre nhyehyɛe ho abakɔsɛm ho ɔbenfo no, kyerɛwee sɛ: “Wɔ afeha a ɛto so abien ne abiɛsa no mu no, na kurow kɛse biara mu agodibea ne beae a nkurɔfo kogye wɔn ani; na bere a na wɔn a wogye nkurɔfo ani no mu dodow no ara bra asɛe koraa no, na wɔn agodie a ɛyɛ anigye no twetwe adwene kɔ nneɛma funu a na saa bere no sofo no ani gye ho so bere nyinaa. . . . Nokware Kristofo nyinaa buu agodibea hɔ sɛ atantanne bi. . . . Wɔtwee wɔn ho fii nneɛma a ɛho ntew a wɔyɛe wɔ hɔ no ho; abosonsomfo anyame ne anyamewa hɔ ade a na wɔsrɛ bere nyinaa no yɛ nea na etia wɔn nyamesom mu gyidi.” (The Ancient Church, nkratafa 318-19) Yesu nokware akyidifo a wɔwɔ hɔ nnɛ nso kwati anigyede a adapaade ne aniwusɛm wom nyinaa.—Efesofo 5:3-5.
Nokware no ne ‘Atumfoɔ a Wɔkorɔn No’
15 Tete Kristofo no abrabɔ pa nyinaa akyi no, Roma ahempɔn dodow no ara nyaa wɔn ho adwemmɔne. Abakɔsɛm kyerɛwfo E. G. Hardy ka sɛ ahempɔn no buu wɔn sɛ “nnipa bi a wodi adehunu akyi.” Nkitahodi bi a ɛkɔɔ so wɔ Amrado Pliny Akumaa a ofi Bitinia ne Ɔhempɔn Trajan ntam no da no adi sɛ na tumidifo dodow no ara nnim sɛnea Kristosom te ankasa. Kristofo bu ɔman dɛn?
16 Te sɛ Yesu tete akyidifo no, Yehowa Adansefo de ahobrɛase a anohyeto wom ma ‘atumfoɔ a wɔkorɔn’ no tumidi. (Romafo 13:1-7) Sɛ ntawntawdi bi ba nea nnipa hwehwɛ ne Onyankopɔn apɛde mu a, wogyina ɔfã yi: “Ɛsɛ sɛ yetie Onyankopɔn mmom sen nnipa.” (Asomafo no Nnwuma 5:29) After Jesus—The Triumph of Christianity nhoma no ka sɛ: “Bere a na Kristofo ntumi mfa wɔn ho nhyɛ ɔhempɔn som mu no, na wɔnyɛ nnipa a wɔkanyan basabasayɛ, na bere a na wɔn nyamesom yɛ soronko na ɛtɔ da bi a ɛhyɛ abosonsomfo abufuw no, na ɛnyɛ asiane bi mma ahemman no.”
17 Ná tete Kristofo no yɛ Onyankopɔn Ahenni ho adawurubɔfo sɛnea tete agyanom Abraham, Isak, ne Yakob kyerɛɛ saa ‘kurow a ne kyekyefo ne Nyankopɔn’ no mu gyidi no. (Hebrifo 11:8-10) Te sɛ wɔn Wura no, na Yesu asuafo no “nyɛ wiase no fã.” (Yohane 17:14-16, NW) Ɛdefa nnipa akodi ne nitan ho no, na wɔadi asomdwoe akyi denam ‘wɔn nkrante a wɔde abobɔ nsɔw’ so. (Yesaia 2:4) Bere a asɔre abakɔsɛm ho kyerɛkyerɛfo Geoffrey F. Nuttall, reyɛ ntotoho bi a ɛyɛ anigye no, ɔkae sɛ: “Su a na tete Kristofo da no adi wɔ akodi ho no te sɛ nkurɔfo a wɔfrɛ wɔn ho Yehowa Adansefo no pɛpɛɛpɛ, na ɛyɛ den paa sɛ yebegye nokwasɛm a ɛte saa no atom.”
18 Sɛ́ nnipa a wonni afã biara a wɔbrɛ wɔn ho ase hyɛ ‘atumfoɔ a wɔkorɔn’ ase no, na tete Kristofo no ho nyɛ hu mma amammui mu atumfoɔ biara, na saa ara na Yehowa Adansefo nso te. Amerika Atifi fam samufo bi kyerɛwee sɛ: “Obi a onni ntease na onnye afoforo nni na obetumi asusuw sɛ Yehowa Adansefo ho yɛ hu ma amammui nniso bi. Wɔyɛ nkurɔfokuw a wontutu ɔman ase na wɔpɛ asomdwoe sɛnea wɔhwehwɛ sɛ nyamesomfo yɛ no.” Atumfoɔ a wɔwɔ nimdeɛ nim sɛ Yehowa Adansefo yɛ nkurɔfo a wɔn ho nyɛ hu.
19 Ɔkwan koro a tete Kristofo no faa so daa obu adi kyerɛɛ ‘atumfoɔ a wɔkorɔn no’ ne tow a na wotua. Bere a Justin Martyr rekyerɛw krataa akɔma Roma ɔhempɔn Antoninus Pius (138-161 Y.B.) no, ɔkae sɛ Kristofo tua wɔn tow “ntɛm sen nnipa nyinaa.” (First Apology, ti 17) Na Tertullian ka kyerɛɛ Roma atumfoɔ no sɛ wɔn nkurɔfo a wogyigye tow no de “Kristofo aseda ka” efisɛ wofi ahonim pa mu tua wɔn tow ahorow. (Apology, ti 42) Kristofo nyaa Pax Romana, anaa Romafo Asomdwoe, ne wɔn mmara ne nhyehyɛe pa, akwan pa, ne po so akwantu a na ɛnyɛ hu pii no so mfaso pii. Esiane sɛ wohuu sɛ wɔde ɔmanfo ka nti, wotiee Yesu nsɛm no: “Momfa Kaesare de mma Kaesare, na momfa Onyankopɔn de mma Onyankopɔn!” (Marko 12:17) Yehowa nkurɔfo a wɔwɔ hɔ nnɛ di afotu yi akyi, na wɔakamfo wɔn wɔ wɔn nokwaredi ho wɔ tow ahorow tua ho.—Hebrifo 13:18.
Nokware No—Ɛde Biakoyɛ Ba
20 Esiane sɛ tete Kristofo no nantew nokware no mu nti, wɔyɛɛ biako wɔ onuayɛ kuw no mu asomdwoe mu, sɛnea Yehowa Adansefo te nnɛ no. (Asomafo no Nnwuma 10:34, 35) Krataa bi a wotintimii wɔ The Moscow Times mu kae sɛ: “Wonim [Yehowa Adansefo] yiye sɛ nkurɔfo a wɔpɛ nnipa, wɔn yam ye, na wodwo a ɛnyɛ den sɛ wo ne wɔn bɛbɔ, wɔnhyɛ nnipa so, na wɔhwehwɛ asomdwoe wɔ wɔne afoforo ntam abusuabɔ mu bere nyinaa . . . Wɔn a wogye adanmude, asabofo anaa wɔn a wɔnom nnubɔne nni wɔn mu, na nea enti a ɛte saa no yɛ tiawa: Wɔbɔ mmɔden sɛ wɔbɛma wɔn gyidi ahorow a egyina Bible so no akyerɛ wɔn kwan wɔ biribiara a wɔyɛ anaasɛ wɔka mu. Sɛ nnipa a wɔwɔ wiase nyinaa bɔ mmɔden tra ase sɛnea Bible kyerɛ, ne sɛnea Yehowa Adansefo yɛ wɔn ade no a, anyɛ yiye koraa no, anka yɛn wiase a atirimɔdensɛm ahyɛ mu ma yi bɛyɛ soronko koraa.”
21 Encyclopedia of Early Christianity no ka sɛ: “Tete asɔre no hui sɛ ɛyɛ abusuakuw foforo biako a nnipakuw a na wɔne wɔn ho wɔn ho nka, Yudafo ne Amanaman mufo, nyinaa tumi bom tra sɛ nnipa a wɔayɛ biako a wɔwɔ asomdwoe.” Yehowa Adansefo nso yɛ amanaman ntam onuayɛ kuw a wɔpɛ asomdwoe—wiase foforo abusua ankasa. (Efesofo 2:11-18; 1 Petro 5:9; 2 Petro 3:13) Bere a awɛmfo panyin a ɔwɔ Pretoria Adehwɛbea a ɛwɔ South Africa no huu sɛnea Adansefo a wofi mmusua nyinaa mu hyiae asomdwoe mu sɛ nhyiamfo no, ɔkae sɛ: “Ná obiara bu ade, wɔkasa kyerɛ wɔn ho wɔn ho kama, wɔada su ahorow adi nna kakra a atwam ni—ne nyinaa di mo kuw no mufo su ho adanse, na mo nyinaa bom tra ase sɛ abusua biako wɔ anigye mu.”
Wɔahyira Wɔn sɛ Wɔnkyerɛkyerɛ Nokware No
22 Paulo ne Kristofo foforo nam wɔn abrabɔ ne wɔn asɛnka so ‘yii nokware no kyerɛe.’ (2 Korintofo 4:2) So wunnye ntom sɛ Yehowa Adansefo reyɛ adwuma koro no ara, na wɔrekyerɛkyerɛ amanaman nyinaa nokware no? Nnipa a wɔwɔ wiase nyinaa regye nokware som atom, na wɔresen yuu akɔ ‘Yehowa fie bepɔw so’ a wɔn dodow renya nkɔanim bere nyinaa. (Yesaia 2:2, 3) Afe biara wɔbɔ nnipa mpempem pii asu de yɛ wɔn ahosohyira ma Nyankopɔn ho sɛnkyerɛnne, na ɛma wɔhyehyɛ asafo foforo pii.
23 Ɛwom sɛ Yehowa nkurɔfo fi mmusuakuw ahorow mu de, nanso wɔayɛ biako wɔ nokware som mu. Ɔdɔ a wɔda no adi no di wɔn ho adanse sɛ wɔne Yesu asuafo no. (Yohane 13:35) So wutumi hu sɛ ‘Onyankopɔn wɔ wɔn mu ampa’? (1 Korintofo 14:25) So woagyina wɔn a wɔrekyerɛkyerɛ amanaman nyinaa nokware no afã? Sɛ ɛte saa a, ɛmmra sɛ wobɛkyerɛ nokware no ho anisɔ daa na woanya hokwan anantew mu daa.
Wubebua Dɛn?
• Wɔ ɔsom mu no, nsɛdi bɛn na ɛwɔ tete Kristofo no ne Yehowa Adansefo mu?
• Nyamesom mu afahyɛ bɛn nkutoo na wɔn a wɔnam nokware no mu no di?
• Henanom ne ‘atumfoɔ a wɔkorɔn’ no, na Kristofo bu wɔn dɛn?
• Ɔkwan bɛn so na nokware no de biakoyɛ ba?
[Adesua no ho Nsɛmmisa]
1. Dɛn na ‘asɛmpa no ho nokware’ no twe adwene si so?
2. Dɛn na na ɔsomafo Yohane ani agye ho titiriw, na abusuabɔ bɛn na na ɛwɔ ɔne Gaio ntam?
3. Ná dɛn ne asafo nhyiam ahorow a tete Kristofo no yɛ no atirimpɔw ne ɛso mfaso?
4. Dwuma bɛn na nnwonto adi wɔ Kristofo nhyiam horow ase?
5. (a) Ɔkwan bɛn so na wɔde honhom fam akwankyerɛ mae wɔ tete Kristofo asafo ahorow mu? (b) Ɔkwan bɛn so na nokware Kristofo de Yesu nsɛm a wɔayɛ ho kyerɛwtohɔ wɔ Mateo 23:8, 9 no adi dwuma?
6, 7. Ɛwom sɛ nokware Kristofo ka asomdwoe asɛm de, nanso ɔkwan bɛn so na wɔne wɔn adi?
8. Dɛn nti na wɔn a wɔnam nokware no mu no nni Buronya?
9. Dɛn nti na Yehowa asomfo a wɔtraa ase tete ne wɔn a wɔwɔ hɔ nnɛ nni Easter?
10. Afahyɛ bɛn na Yesu de sii hɔ, na henanom na wɔadi wɔ ɔkwan a ɛfata so?
11, 12. Ɔkwan bɛn so na wɔn a wɔnam nokware no mu aboa asɛnka adwuma no bere nyinaa?
13. Ɛdefa abrabɔ ho no, Petro afotu bɛn na Yehowa Adansefo atie?
14. Kristofo adwene wɔ anigyede a ɔbrasɛe wom ho ne dɛn?
15, 16. Henanom ne ‘atumfoɔ a wɔkorɔn’ no, na wɔn a wɔnam nokware no mu abu wɔn dɛn?
17. (a) Nniso bɛn na na tete Kristofo no ka ho asɛm kyerɛ? (b) Ɔkwan bɛn so na Kristo akyidifo anokwafo de nsɛm a ɛwɔ Yesaia 2:4 no adi dwuma wɔ wɔn asetra mu?
18. Dɛn nti na nniso biara nni biribi a wobegyina so asuro Yehowa Adansefo?
19. Ɛdefa towtua ho no, dɛn na yebetumi aka afa tete Kristofo no ne Yehowa Adansefo ho?
20, 21. Ɛdefa onuayɛ kuw a asomdwoe wom ho no, dɛn na akɔ so wɔ tete Kristofo no ne Yehowa nkurɔfo a wɔwɔ hɔ nnɛ nyinaa mu?
22. Esiane sɛ Kristofo ada nokware no adi nti, dɛn na akɔ so?
23. Wubu wɔn a wɔrekyerɛkyerɛ amanaman nyinaa nokware no dɛn?
[Mfonini wɔ kratafa 21]
Kristofo nhyiam ahorow ayɛ nhyira ama wɔn a wɔnam nokware no mu bere nyinaa
[Mfonini ahorow wɔ kratafa 23]
Yesu hyɛɛ n’akyidifo sɛ wonni n’afɔrebɔ wu no ho Nkae no
[Mfonini wɔ kratafa 24]
Te sɛ tete Kristofo no, Yehowa Adansefo kyerɛ obu ma ‘atumfoɔ a wɔkorɔn’ no